ވަމޭ ގާތުގައި 14 (ފަހުބައި) – Esfiya – Dhivehi Vaahaka Site\nވަމޭ ގާތުގައި 14 (ފަހުބައި)\n- by 🧚Nafu✨ - 135- January 12, 2020\n”މަންމާ. ބައްޕާ. އަހަރެންނަށް މަޢާފު ކުރޭ. އަހަރެން މިއަދު މިއައީ މަންމަމެން ބުނާ މީހަކާ ކައިވެނި ކުރަން. ބައްޕާ. އަހަރެންނަށް މަޢާފު ކުރޭ އެކަމަށް ދެކޮޅު ހެދުނީމަ. އަހަރެން ދެން ދުވަހަކުވެސް މަންމަމެން ނުގަބޫލުގަ އެއްވެސް ކަމެއް ނުކުރާނަން. އަދޭސް ކޮށްފައި މިބުނަނީ.” ރާޔާ އައިސް އެދެމީހުންގެ ކުރިމަތީގައި ބުނެލި ބަސްތަކުން ދެމީހުންނަށް އެކުއެކީ ހިނިތުންވެލެވުނީ ލިބުނު ހިނިތުންވުމެއްގެ ބޮޑުކަމުންނެވެ. ރިޝާންއާއި ހަމީދާ ހެޔޮހިތުން ރާޔާއަށް މަޢާފު ކުރިއިރު ރާޔާއަށްވެސް ލިބުނީ ބުނެދޭން ނޭނގޭފަދަ ބޮޑު އުފަލެކެވެ.\nހަވީރު ހަތަރެއް ޖެހިއިރު އިކާލް، ފާއިޒް، ދީނާ އަދި މާއީވެސް ހުރީ ރާކިންމެންގެ ގޭގައިއެވެ. އިކާލް އެގެޔަށް ވަނެފައި ފުރަތަމަވެސް ބައްދާލީ އިރާދާގެ ގައިގައިއެވެ. އަދި ހެޔޮހިތުން އިރާދާއަށް މައާފުކުރިއެވެ. އެގޭގައި އެކި އެކި ވާހަކަދައްކަން ތިބެފައި އިކާލްމެން އެދުވަހު ގެޔަށް އައީ އެމީހުންގެ ކައިވެނީގެ ކުޑަކުޑަ މަޝްވަރާއެއްވެސް ކުރުމަށްފަހުއެވެ. އިކާލް ކައިވެނި ކުރަން އުޅޭ ހަބަރު ލިބުމުން އިރާދާގެ އުފާތައް ދެގުން ވިއެވެ. އެދުވަސް ދެކޭ ހިތުން އޭނާ އެހުރީ ކެތް މަދުވެފައިއެވެ.\nއިކާލްމެން އެގެއިން ނުކުމެގެން ދިޔަ ފަހުން މަރުވެފައިއޮތް ގޭތެރެއަށް އަލުން ދިރުމެއް އައެވެ. ވިކާޝްއާ އިރާދާގެ ގުޅުން ރަނގަލުވެފައިވާއިރު ރާކިންއާ އިރާދާގެ ގުޅުންވެސް ކުރިން އޮތް ގޮތަށް ބަދަލުވެގެން ދިޔައެވެ. އެހެންކަމުން އިރާދާއަށް ލިބުނު އުފާ ބަޔާން ކުރަންވެސް ދައްޗެވެ.\nރާކިންގެ ހިތުގައި އިކާލްއަށް އުފެދިފައިވާ ނަފްރަތު އެކީހެން ފިލާގެން ދިޔައީ ނުހަނު ފަސޭހައިންނެވެ. އިކާލް އެއީ އޭޏާގެ ބޭބެއަކަށް ވީއިރު ނަފްރަތު ކުރަންވީ އެއްވެސް ސަބަބެއް އޭނާއަކަށް ފަހުން ނުވިސްނުނެވެ. އިކާލްއާ ހީނަރުވެފައި އޮތް ގުޅުންވެސް ރަނގަޅުވެގެން ދިޔައިރު ރާކިންއަށް ލިބިފައިވާ ހިތްހަމަ ޖެހުން ނުހަނު ބޮޑެވެ. ލިބުނު އުފާވެސް އެހައިމެ ބޮޑެވެ. އޭނާއަށް ބޭބެއެއް ލިބުމުގެ އިތުރުން ގޭތެރެއަށް އަލުން ދިރުން ލިބުމުންވެސް މެއެވެ.\nއިކާލްއާއި މާއީގެ ކައިވެންޏަށް އެންމެން އެކީހެން ތައްޔާރީތައް ވަމުން ދިޔައިރު އެޔައް ވުރެ އުފާވެރިބައެއް މުދުނިޔޭގައިވެސް ނެތް ފަދައެވެ. އެންމެންގެ މޫނުމަތިންވެސް އުފާވެރިކަމާ ހަމަޖެހުން ފެނިގެން ދިޔައިރު ރުޅިވެގެން އުޅޭ އެކަކުވެސް ނެތެވެ. ގިނަ ބަޔަކަށް ދައުވަތު ދެވޭ ޕާޓީއަކަށް ވުމުން އެންމެން ވެސް ވަރަށް ފުރިހަމައަށް ކަންތައްތައް ކުރެވޭތޯ މަސައްކަތް ކުރިއެވެ.\nދަރުބާރުގޭގައި ކައިވެނި ކުރުން އޮތުމުން އެތަން ވަނީ ވަރަށް ފުރިހަމައަށް ޖަރީކުރެވިފައިއެވެ. ޑަސްޓީ ޕިންކް ކުލައިިން އެތަން ފަރުމާ ކުރެވިފައި ވާއިރު ބަލައިލި ކޮންމެ ދިމާލަކުންވެސް ފެމިގެންދަނީ ހަމަ އެކުލައިގެ މާތަކެވެ. ބަލާލަން ނުހަނު ޗާލެވެ.\nކައިވެނި ކުރަން ހަމަޖެހިފައިވި މޭޒުކައިރީ އިކާލް އިށީންދެލައިގެން އިނީ މާއީ އަންނާނެ އިރެއްގެ އިންތިޒާރުގައިއެވެ. ހުދުކުލަިއގެ ގަމީހެއް އެތެރެއިން ލައި ޑަސްޓީ ޕިންކް ކުލައިގެ ކޯޓް ލާފާއި ވުމުން އިކާލް ނުހަނު ރީއްޗެވެ. ތުބުޅިއާ މަތިމަސްވެސް ވަނީ ރީތިވަރަކަށް ކޮށާލައިފައިއެވެ. އިސްތށިގަނޑު ރީތިގޮތަކަށް ސްޓައިލް ކޮށްލާފައި ވުމުން އިކާލްގެ ފިރިހެންވަންތަކަން އިތުރުވެފައިވެއެވެ. އިކާލްގެ ނަޒަރު ދެން ހުއްޓިގެން ދިޔައީ ދޮރުން ވަދެގެން އައި މާއީއަށެވެ.\nއާދައިގެ ގޮތަކަށް ފަހާފައިވާ ޑަސްޓީ ޕިންކް ކުލައިގެ އެހެދުން މާއީގެ ގަޔާ ނުހަނު ގުޅެއެވެ. މޭމަތިން ފެށިގެން އަތާ ހަމައަށް ލޭސްފޮތިގަނޑެއް ލާފައި ވާއިރު ހެދުމުގެ ތިރީ ބަޔަށް ވަނީ ކުދި ކުދި ރޫތަކެއް ލައިފައިއެވެ. ހަމައެކުލައިގެ ޝޯލްއެއް އަޅާފައިވާއިރު ބޮލުގައިވެސް ވަނީ ރީތި މާގަނޑެއް އަޅާފައިއެވެެ. މޫނުގައި ލުއި މޭކަޕްއެއް ކޮށްފައިވުމުން މާއީ ހީވަނީ ސާދަ ފަނަރަ ވިލޭރޭގެ ހަނދު ހެންނެވެ. ތުންފަތުގައި މަޑު ކުލައެއްގެ ލިޕްސިޓިކްއެއް ޖައްސާފައިވުމުން މާއީ އިތުރަށް ފުރިހަމަ ކަމަށް ދައްކައިއެވެ. މާއީ އައިސް ކައިރީގައި އިށީންއިރުވެސް އިކާލްއަށް އެސްފިޔަވެސް ޖަހާ ނުލައި ބެލެމުން ދިޔައީ މާއީ ކާރިއެވެ. މާއީ އިނީ އިކާލް ބަލަމުން ދިޔަ ގޮތުން ލަދުން ގޮސް ހަލާކުވާވަރުވެފައިއެވެ. އެހެންކަމުން އިކާލްގެ އެނަޒަރުން ފިލުމަށްތަކައި މާއީ އިސްދަށަށް ޖަހާލިއެވެ.\nއިކާލްއަށް ހަމަ ހޭވެރިކަން ވީ ގާޒީއައިސް އެތަނުގައި އިށީންދެފައި ވާހަކަ ދައްކަން ފެށުމުންނެވެ. ދެމީހުން ތައްޔާރުވުމާއިއެކު ގާޒީ ކައިވެނީގެ ހުތުބާ ފެށިއެވެ. އިކާލްގެ ދުލުން ”އަނބި ގަބޫލުކޮށްފިން” ބުނެވުނު ހިނދު މާއީގެ ދެލޯ ކަރުނުން ފުރިގެން ދިޔައީ އުފާވިވަރުންނެވެ. އެއާއިއެކު މާއީއަށް އެހެންކަހަލަ އިހްސާސެއް ކުރެވިގެން ދިޔައީ އިކާލްއެއީ މިހާރު އޭޏާގެ ފިރިމީހާ ކަން ހަނދާންވުމުންނެވެ.\nކައިވެނިކޮށް ނިމުމާއިއެކު އެންމެން އެކީގައި ފޮޓޯނަގަން ފެށިއެވެ. މުފީދާގެ އަނގައިން ނުފެންނަ އެންމެ ދަތެއްވެސް ނެތް އިރު އިރާދާވެސް ހުރީ ނުހަނު އުފާވެފައިއެވެ.\n”ކޮބާ އިކާލް. ކޮންގުރެޓްސް. އެންޑް މާއީ ވަރަށް ބޮޑަށް ސޮރީ މާއީއަށް ކުރެވުނު ކަންތަކަށް.” ރާޔާއައިސް މާއީގެ ގައިގައި ބައްދާލިއެވެ. ރާޔާއާ އެއްކޮށް އެތަނަށް އައި ރާކިންވެސް އިކާލްގެ ގައިގައި ބައްދާލާ މަރުހަބާ ކިޔެވެ.\n”އިޓްސް އޯކޭ.” މާއީ ހިތުންވެލާފައި ރާޔާއަށް މަޢާފު ކުރީ ހެޔޮހިތުންނެވެ.\n”ކޮބާ ދެން ތިމީހުން ކައިވެނި ކުރަނީ ކޮން ދުވަހަކުންތަ؟ އަހަރެމެން ދެން މި އިންތިޒާރު ކުރަނީ އެދުވަހަކަށް.” އިކާލް މާހައުލުގެ އުފާވެރިކަން އިތުރުކުރުމުގެ ގޮތުން ބުނެލިއެވެ. އެއާއިއެކު ރާކިން ހިނިގަނޑެއް ޖަހާލާފައި ރާޔާގެ ކައިރި ބަލާލީ ޖަވާބު ދެށޭ ބުނާފަދައިންނެވެ.\n”އަންނަ އަހަރު ކައިވެނި ކުރަނީ.” ރާޔާ ބުނެލިއެވެ. އެއާއިއެކު އެންމެންވެސް ޝަކުވާ ކުރަންފެށީ މާލަހުން ކައިވެނި ކުރާތީއެވެ.\nރާޔާއާއި ރާކިން އެތަނުން ދިޔުމާއިއެކު ދެން އެތަނަށް އައީ ފާއިޒްއާއި ދީނާއެވެ. ދީނާގެ ހަމަހުގެ ބަނޑާއިއެކު ފިޔާތޮށިކުލައިގެ ބޮޑު އެހެދުމުގައި ހުރުމުގެ ސަބަބުން ދީނާ ނުހަނު ޗާލު ކަމަށް ދައްކައެވެ. އިކާލްއާއި މާއީއާއެކު ފޮޓޯ ނަގާލުމަށްފަހު އެކި އެކި ވާހަކަތައް ދައްކާފައި ދެމީހުންވެސް އެތަނުން ދުރަށް ދިޔައީ އެތައް އިރެއްފަހުންނެވެ.\nޕާޓީ ނިމިގެންދިޔައީ އިކާލްގެ އަޑުން ރީތި ލަވައެއް ކިޔާލުމަށްފަހުއެވެ. އެންމެންނަށް އަޑު އިވޭނޭހެން ގިޓާއިން ރީތި ރާގެއް ކުޅެމުން އިކާލް ލަވަ ކިޔަމުން ދިޔައިރު މާއީގެ ހިތް ފުރިގެން ބަންޑުން ދިޔައެވެ. ޕާޓީ ނިންމާލުމަށްފަހު އެންމެންވެސް ގެޔަށް ދިޔައީ އެކެއްޖަހާ ބޮޑުވާން ކައިރިވެފައި ހުއްޓައެވެ.\n*1 އަހަރު ފަސް*\nދީނާ އޭނާގެ ދިހަ މަހުގެ ނައިޝާ އުރާލައިގެން ހުރީ ރާކިންމެންގެ ކައިވެނީގެ ފޮޓޯ ނަގަމުން ދިޔަތަން ބަލާށެވެ. ފާއިޒްވެސް ކައިރީގައި ހުއްޓިލާގެން ހުރީ އެމީހުންގެ ފިރިހެން ދަރިފުޅު ނާއިޝް އުރާލައިގެންނެވެ. ދެމީހުން އެކުގައި އެތަނުގައި ހުއްޓީލާގެން ހުރިއިރު ދިހަމަހުގެ ދެކުދިން އެމީހުންގެ އަމިއްލަ ބަހުރުވައިން ވާހަކަ ދައްކަމުން ދިޔައިރު އެދެމީހުންވެސް ހުރީ ހިނިތުންވެލައިގެންނެވެ. މާއީވެސް އިކާލްއާއިއެކު އޭނާގެ ނުވަމަހުގެ ބަނޑާއެކީ އައިސް އެތަނުގައި ހުއްޓިލިއެވެ. މާއީގެ މޫނުމަތިން އޭރު ފެނިގެން ދިޔައީ ވަރުބަލިކަމެވެ. މޫނުތަންތަން ދުޅަވެފައިވާއިރު މާއީ ކުޑަކޮށް ފަލަކަމަށްވެސް ދައްކައެވެ. ނަމަވެސް މާއީގެ ރީތިކަމަކަށް ކުޑަކޮށްވެސް ބަދަލެއް ނާދެއެވެ.\nއެކި މީހުންނާއެކު ފޮޓޯ ނަގަން ތިބި ރާކިންއާ ރާޔާއަށް ދިޔައީ އެތައް ބައެއްގެ ތައުރީފު އޮހެމުންނެވެ. އެހެންނުވާންވީ ފަހެ ކީއްވެ ހެއްޔެވެ. ދެމީހުންވެސް ކައިވެނީގެ އެހެދުމުގައި ނުހަނު ޗާލެވެ. ރާކިން މުށިކުލައިގެ ކޯޓް ފަޓުލޫނުގައި ހުރިއިރު ރާޔާ ހުރީ ހުދުކުލައިގެ ބޮޑޫ ވެޑިން ޑްރެސް އެއް ލާފައިއެވެ. ނުހަނު ބޮޑަށް ދެމީހުން ވަނީ ކައިވެންޏަށް ތައްޔާރުވެފައިއެވެ. ދެމީހުންގެ މޫނުމަތީގައިވެސް އުފާވެރި ހިނިތުންވުމެއް ކުޅެލާފައިވީއިރު އެމީހުން އިންތިޒާރު ކުރިދުވަސް ހަގީގަތަކަށް ވުމުންވެސް ތިބީ ނުހަނު އުފާވެފައިއެވެ.\nއެންމެން އެއްކޮށް ފޮޓޯ ނަގައި ނިންމާފައި ގެޔާ ދިމާލަށް ހިނގައިގަންނަން އުޅުނު މާއީއަށް ހުއްޓުން އެރީ އޭނާގެ ބަނޑަށް އެރި ތޫނު ތަދުގެ ސަބަބުންނެވެ. ކައިރީގައި ހުރި އިކާލްވެސް ސިހިފައި މާއީގެ ކައިރި ބަލައިލީ މާއީ މާ ބާރަށް އޭނާ އާ ދިމާލަށް ބަަލައިލުމުންނެވެ. މާއީއަށް ބަނޑަށް އެރި ތަދާއެކީ ތިރިވެވުނިއިރު އިކާލްއަށް މާއީގެ ގައިގައި ހިފަހައްޓާލެވުނީ ހަމަ ކިރިޔާއެވެ. ރާކިން އާއި ފާއިޒްގެ އެހީތެރިކަމާއިއެކު އިކާލްއަށް މާއީ ކާރަކަށް ލައިގެން ހޮސްޕިޓަލަށް ގެންދެވުނު އިރު ފަހަތުން އެހެން ކާރުތަކުގައި މުފިދާމެން އަންނަމުން ދިޔައެވެ.\nވިހައި ކޮޓަރީގެ ދޮރު ކަިއރީގައި ހުރެ އިކާލް އަށް ދެފަރާތަށް ހިނގެމުން އިންތިޒާރު ކުރެވެމުން ދިޔައީ ކުޑަކުއްޖެއްގެ ރުއިމުގެ އަޑު އިވޭނޭ އިރަކަށެވެ. އިރާދާމެން އެންމެން އެތަނަށް އައިސްފައިވާއިރު އެމީހުން ތިބީ އެތަނުން ގޮޑީއެއްގައި އިށީންދެލައިގެންނެވެ. ރާޔާއާއި ރާކިންވެސް އެތަނަށް އައިސްފާވާއިރު ދީނާވެސް އޭނާގެ ދެކުދިން ގޮވައިގެން އައިސް އެތަނުގައި ހުއްޓެވެ.\nއިކާލްއަށް ސިހިފައި އިރާދާގެ ކައިރި އަދި މުފީދާގެ ކައިރިވެސް ބަލައިލެވުނީ ކުޑަކުއްޖެއް ރޯލި އަޑު އިވުމުންނެވެ. އެއާއިއެކު އިކާލްގެ ހިތް އެކުއްޖާއަށްޓކައި ފުރިގެން ބަންޑުން ދިޔައެވެ. ހަމައެވަގުތު ނަރުސްކުއްޖާ ނުކުންނާނެ އިރަކަށް އިންތިޒާރު ކުރެވެމުން ދިޔައެވެ. މުފީދާއާއި އިރާދާވެސް އިނީ ހަމަ އެފަދަ ހާލެއްގައިއެވެ. އެންމެންވެސް ކުއްޖާގެ މޫނު ބަލައިލަން ކެތް މަދުވެފައިވީ އިންތިހާއަށެވެ.\n”މަރުހަބާ. ފިރިހެން ކުއްޖެއް.” ނަރުސް ކުއްޖާ އިކާލްގެ އަތަށް ލައިދެމުން ބުނެލިއެވެ. މުފީދާއާއި އިރާދާވެސް އަވަސް ހިނގުމެއްގައި އައިސް ކުއްޖާއަށް ބަލައިލިއެވެ.\n”މާޝާﷲ. ހީވަނީ ހަމަ އިކާލް ހެން. ލޯބިލޯބި ފުއްކޮޅެއް.” މުފީދާއަށް އހެން ބުނެލެވުނީ ފެންކަޅިވެފައިވި ދެލޮލުންނެވެ. ހަގީގަތުގައިވެސް އިކާލްގެ ދަރިފުޅު ވައްތަރީ އިކާލްއާއެވެ. އެންމެންގެ މޫނުމަތީގައި ވެސް އުފާވެރިކަން ވީއިރު އެކުއްޖާ ފެނިފައި އެތައް ބައެއްގެ ލޯތައް ކަރުނުން ފުރުނެވެ.\nއިކާލް ފަރިފުޅު އުރާލައިގެން ގޮސް މާއީގެ ގާތުގައި ދަރިފުޅު ބާއްވާލިއެވެ. ދަރިފުޅު ފެނުމާއިއެކު މާއީގެ ހިތްވެސް ލޯބިން ފުރުނެވެ. އަދި ދެލޯވެސް ކަރުނުން ފުރިގެން އައެވެ. ”މާއީ. މިއަދު އަހަރެން ވަރަށް ބޮޑަށް އުފާވެއްޖެ. އަހަރެމެންގެ މިދަރިފުޅާށް ކިޔަންވާނީ މިކްޔަލް. މިކްޔަލް އިކާލް” އިކާލް ދަރިފުޅު ނަގައި އުރާލާފައި ދޮނެއް ދިނެވެ. އެމަންޒަރު ބަލަން މާއީވެސް އޮތީ ހިނިތުންވެލައިގެންނެވެ.\n”އާން ބައްޕީ. ވަރަށް ރީތި ތި ނަން. މިކްޔަލް.” މާއީ އިކާލްގެ އަތުގައި ހިފާލައިގެން އިނެ ބުނެލިއެވެ. ދެމީހުންނަށް ވެސް ހީވަނީ ދެއީދު އެއްފަހަރާ އައިސްގެން އުޅޭ ހެންނެވެ. މުޅިއެތަނަށްވެސް ވަނީ އެކަހަލަ އުފާވެރިކަމެއް އައިހެވެ. އުފާނުވާ އެކަކު ވެސް ނެތެވެ.\n~ ނިމުނީ ~\n✨~dreaм нιgн. wнen ever ιт geтѕ нard. geт υp тнιnĸιng oғ тнe мoмenт. тнaт мy dreaм coмe тrυe. ~✨ тнanĸ yoυ ѕo мυcн ғor тнe ѕυpporт. нope readerѕ wιll lιĸe тнe ѕтorιeѕ тнaт ι нave wrιттen. and pleaѕe leт мe ĸnow тнe мιѕтaĸeѕ тнaт ι нave мade. ѕo ι'll ιмprove. once agaιn тнanĸ yoυ.💞\nމިލްކު ކޮށްލީ ހިތޭ……06\nވާނަން އެކުގައި (19)\nއިއުތިރާފް (5 ވަނަ ބައި)\nمشاء الله❤❤❤❤❤❤💯💯💯💯💯💯💯💯💯💯💯💯💯💯💯💯💯💯💯💯💯💯💯💯💯💯 Varah varah varah varah varah varah varah varah varah varah varah varah varah varah varah varah varah varah varah reethi mi vaahaka ❤❤❤👌👌👌👌👌👌👌👌👍👍👍👍👍👍\nWooow Hama habeys . Varah reethi vaahaka ninmaali goih . Hama varah reethi . Mi vaahakaige dhevana season onnaanetha . Adhives continue kohfiyaa varah reethi vaane\numm yahhh, emeehun ge kids bodhethi kohfa 2nd season genaiima k vrne. plxx plxxx dhevana season eh genesdheythi nafuuuuuuu\nthanks dear.. ya i will try..\nMee first . ❤❤❤♥❤♥❤♥♥♥♥❤♥♥❤♥♥♥❤♥❤❤♥❤♥❤♥♥❤😻❤😻❤😻❤❤😻😻❤😻❤😻❤🧡💙💜💚🧡💙💜💚💜💙💙💜💚💜💚💜💙💚💙💚💙💝💙💚💙💚💙💚💙💚💙💜💚💜💚💜💚💜💚💙💚💙💚💙💚🧡💚🧡💚❤❤💚❤💚❤😻♥😻♥♥😻💕💕😻😻😻😻😺💕😺😸😻🧡💕🧡😻💜😻😻💙💙😻💙💚💙💚💙💚💙💚💚💙💚💙💚💙💙💚💚💙💙😻💙😻💙😻💙💕💕💙💕💙💙♥♥🧡🧡💕💕🧡🧡😻💙😻💜💚💚💜💜💚😺💚💜💚😻💙💕🧡💕💕🧡💕♥😸😸♥😸♥🧡😻🧡😻🧡😻💙💚💙💚💜😺💚💜😻💜😻💙💕💙💕🧡🧡💕♥🧡♥😸♥😸♥😸🧡💕🧡💕😻💙😻💜😺💚💜💚💜💙😻💙💕💕🧡😸💕💕💓💓💕😸💕😻😸🧡😻🧡💚💚💙💙💚💜💚💜😻💙💕💙💕💙💙💕💕💙💙💕💙💕💜💕💜💕💗💕💗💕💕💞💕💞💞💕💙💕🧡💕🧡💕😸💕😸😸😸💓💕💓💕😸💕😸💕🧡💕🧡💕🧡💕💙💕💞💕💞💕💋💕💋💕💋🧡💕🧡💕😸💕💓💓😻😸♥😸♥🧡🧡💕😻💋😻💋💋💚💞💚💜💚💜💚💜💜💚💜💚💙💚💞😻💞💞😻😻💙💕💞💞💕💙💕💕🧡😸💕😸💕🧡💕💙💙💕💜\nyes ur first.. congratulation..\nHey you Shawn mendes. Want to sing señorita with me\nShawn noolhen thi lava kiyaakah. Hama ekani camilla ehkoh kiyan beynumoooo\nMaasha allah v reethi story ge fahu part vx….. Ummeedhu kuran Nafu ge new stories Mi site in fennaane kamah…… Nd Keep it up igey sis…..\nmasha allah. varah rythi vaahaka eh mee.. hama habbu. nimun vs varah rythi. dhn senorita bunihen second season eh nerunyma varah rythi vaane. nafuge ehn story thah mi site in fennaane kamah unmeedhu kuran.. lysm\nwwow.. vr vr vr vr vr vr vr vr vr vr vr vr salhi vaahaka eh. nimun vs hama ehaaa furihama. nafuge ehn story akah inthizaarugai..\nkpop grl says:\nawwn. haadha ryhchey. nafu second season eh genes dhehchey. hama vr salhi ko thi ninmaaly vs.\nnafu. dhevana seasoneh genesdheythi. eyrun adhi vr rythi vaane. shakuvaa vr beynun myge dhevana seasoneh annan. nafuge faraathun unmeedhu kuran mi kanthah kohdheyne kamah. lysm\nebuny thedheh nafu. aharen vs beynun dhevana season eh kiyaalan. ekudhin bodethi kohfa.\nmaasha allah. vr furihama vaahaka eh. nafuge faraathun ehn vaahaka akah inthizaaru kuran.. unmeedhu kuran vr avahah fennaane kamah..\nމާޝާ ﷲ. ނަފު. ވަރަށް ރީތި ވާހަކަ އެއް މީ. ހަމަ ހަބޭސް. ނަފުގެ ހުރިހާ ވާހަކައެއްވެސް ވަރަށް ވަރށް ވަރަށް ވަރަށް ވަރަށް ވަރަށް ފުރިހަމަ. ވަރަށް ސަޅި. މި ވާހަކަވެސް ނިންމާލި ގޮތް ވަރަށް ރީތި. ނަފޫގެ އެހެން ވާހަކައަކަށް އެބަ އިންތިޒާރު ކުރަން. އަވަހަށް ގެނެއްދެއްޗޭ.\nNAFU. THIS STORY IS AMAZING. ENDING US VERY BEAUTIFUL. I FEEL LIKE I’M INSIDE THE STORY. LIKE DIVING. MASHA ALLAH. YOU ARE VERY TALENTED. AWWWN. NAFU GE EHN STORY EHGE INTHIZAARUGAI.. 🙂 🙂 🙂 🙂\ncomment nafuge story ah varah dhuvaskohlaafa dhw mi comment kohly. ekam hama baraabarah kiyan ingey. vr rythi mi vaahaka vs. hama habbu. kon irakun dhn ehn vaahaka eh liyan fashany??\nenme part ekey bunefa thin part up kohlaafa. ekam vs vaahaka vr salhi. hehe..\ncutie pie:) :) says:\nsalhi vaahaka eh\nehn vaahaka eh pls says:\nehn vaahaka eh pls\nnafuge fan eh says:\nowwwwwwwwwn. haaaaadha haaa ryhcheyyyyyyy….. saaaaabaheyyyyyyyyyy nafuuuuuu. thigothugawiiiiiiii kuriwah dheyyyyyyyyyyyyyy. hama habeyssssssssss. lysmmmmmmmmmmmmmmmmmmm\nrythi vr. ehn story akah inthizaarugai\nsecond season nereythi nafu ingey. … vr rythi vaane eyrun\nnafu. adhi mikiyaalevuny story. and this story is awesome. masha allah. i’m waitinf dor ur nxt story ah ingey.. lysm\nވަރަށް ސަަޅި ވާހަކައެއް. ކޮނ އިރަކުން ދެން އެހެން ވާހަކައެއް ލިޔަން ފަށަނީ؟\nmasha allah. mee varah salhi vaahaka eh. sifakurun thah vs varah furihama. adhi ibaaraaii kururn vs hama habeys. adhi vs nafu ge faraathun mi kahala rythi vaahaka thakeh fennaane kamah unmeedhu kuran. adhivs ehfaharu varah rythi. hama habbu ingey. masha allah. thy hama best. ur very talented. masha allah.\ncomment thakah reply nudheny keehve hey?????????????\nމިނަން ތިހިތުން ފިލުވާލަނީހޭ…19\nހީވޭ ހިތް ބުނާހެން 18\nހީވޭ ހިތް ބުނާހެން 19\nހިތުގެ ކޮންމެ ވިންދެއްގައި –5–


ކޮމަންވެލްތު ގޭމްސްގެ "ބާމިންހަމް 2022 ކުއީންސް ބެޓަން" ރާއްޖެ އަށް - DhiDaily\nކޮމަންވެލްތު ގޭމްސްގެ ”ބާމިންހަމް 2022 ކުއީންސް ބެޓަން“ ރާއްޖެ އަށް\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ’ބަރމިންގހަމް 2022- ކްއީންސް ބެޓްން‘ އަށް ދިވެހިރާއްޖެއިން ރަސްމީކޮށް މަރުޙަބާ ދެއްނެވުމުގެ ގޮތުން ބޭއްވެވި ރަސްމިއްޔާތުގައި ބައިވެރިވެވަޑައިގެންފިއެވެ. މިއަދު ހަވީރު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ވެސް ވަނީ އެމަނިކުފާނުގެ އަރިހުގައި ބައިވެރިވެވަޑައިގެންފައެވެ.\nމި ރަސްމިއްޔާތުގައި، ކޮމަންވެލްތް ގޭމްސް އެސޯސިއޭޝަން މޯލްޑިވްސްގެ ރައީސް އަދި މޯލްޑިވްސް އޮލިމްޕިކްސް ކޮމިޓީގެ ރައީސް މުޙައްމަދު ޢަބްދުއްސައްތާރު ރައީސުލްޖުމްހޫރިއްޔާގެ އަތްޕުޅަށް ’ބަރމިންގހަމް 2022- ކްއީންސް ބެޓްން‘ ވަނީ އަރުއްވާފައެވެ. މީގެ އިތުރުން ވެސް މި ރަސްމިއްޔާތުގައި ’ބަރމިންގހަމް 2022- ކްއީންސް ބެޓްން‘ ގެ ރަސްމީ ޖަރޒީ ވަނީ ރައީސުލްޖުމްހޫރިއްޔާއަށާއި ރައީސުލްޖުމްހޫރިއްޔާގެ ނައިބަށް ވެދުން ކުރައްވާފައެވެ.\nކޮމަންވެލްތް ގޭމްސްގެ ކްއީންސް ބެޓަން ރިލޭ ފަށާފައި ވަނީ 2021 ގެ އޮކްޓޫބަރު މަހު7ވަނަ ދުވަހުގައި އިނގިރޭސިވިލާތުންނެވެ. އެއަށްފަހު، ކްއީންސް ބެޓަންގެ ތާރީޚީ ދަތުރުގައި، ކޮމަންވެލްތްގެ 72 ޤައުމަށް މި ބެޓަން ގެންގޮސް 294 ދުވަހުގެ ތެރޭގައި ކޮމަންވެލްތްގެ ހުރިހާ ކަންކޮޅަކަށް މި ބެޓްން ގެންދާނެއެވެ. މި ދަތުރުން ރަމްޒުކޮށްދެނީ އުންމީދާއި، އެއްބައިވަންތަކަމާއި، ކޮމަންވެލްތްގެ އެއްޤައުމު އަނެއް ޤައުމާ އެކު އޮންނަ ގުޅުމެވެ.\n16 ވަނަ ރަސްމީ ކްއީންސް ބެޓްން ރިލޭގެ ތާރީޚީ ދިގު ދަތުރު ނިންމާލާނީ 2022 ވަނަ އަހަރުގައި ޖުލައި މަހުގެ 28 ވަނަ ދުވަހުގައި ބަރމިންގހަމް ގައި ބާއްވާ ކޮމަންވެލްތް ގޭމްސް ގެ ހުޅުވުމުގެ ރަސްމިއްޔާތަށްފަހުއެވެ.\nތައިލެންޑް މުބާރާތުގެ ޑަބަލްސް ޗެމްޕިއަންކަން ދީމާ އަށް\nފުނަދޫ ކައުންސިލް ކަޕް 2021ގެ ފިރިހެން ތަށި ކައުންސިލް ހޯދި އިރު އަންހެން ތަށި ހޮސްޕިޓަލް އަށް\nޑިސެމްބަރ 31, 2021\nފުނަދޫ ކައުންސިލް ފުޓްސަލް މުބާރާތުގެ ފައިނަލަށް ހޮސްޕިޓަލް އަދި ކައުންސިލް\nފޯރިގަދަ ފުނަދޫ ކައުންސިލް ކަޕް 2021 ފުޓްސަލް މުބާރާތުގެ ސެމީ ފައިނަލް މާދަމާ ރޭ


Iraq aai iran ge gulhun halaaku kollan maskayi kurey: Khamenei\nއިރާގު - އިރާނުގެ ގުޅުން ހާލާކުކޮށްލަން މަސައްކަތްކުރޭ: ހާމަނާއީ\nއިރާނުގެ ރޫހާނީ ލީޑަރު އާޔަތުﷲ ހާމަނާއީ\nއިރާނާއި އިރާގާ ދެމެދުގައި އޮތް ގުޅުން ހީނަރުކޮށް، ދެ ގައުމު ހަތުރުންނަށް ހަދައި، ހަމަނުޖެހުން އުފައްދަން ދުޝްމަނުން މަސައްކަތް ކުރަމުންދާ ކަމަށް އިރާނުގެ ރޫހާނީ ލީޑަރު އާޔަތުﷲ ހާމަނާއި ވިދާޅުވެއްޖެ އެވެ.\nއިރާގުގައި މިހާރު ކުރަމުންދާ މުޒާހަރާތަކުގައި 100 އަށް ވުރެ ގިނަ މީހުން މަރުވި މައްސަލައިގެ ޒިންމާ ޔޫރަޕާއި އެމެރިކާއިން އަޅުވަނީ އިރާނުގެ ބޮލުގަ އެވެ. އަދި އިރާގުގެ އިގްތިސޯދު ދަށްވެެގެން ދަނީ އިރާނުން ގެންގުޅޭ ގޮތް ދޫނުކުރުމުގެ ސިޔާސަތުގެ ސަބަބުން ކަމަށް ވެސް އިރާނާ ދެކޮޅުވެރި އެ ގައުމުތަކުން ދަނީ ބުނަމުންނެވެ.\nމިއަށް ރައްދު ދެއްވާ ހާމަނާއި ވިދާޅުވީ، އިރާނާއި އިރާގަކީ ހިތުން ގުޅިފައިވާ ދެ ގައުމު ކަމަށްވުމުން، ދުޝްމަން ގައުމުތަކުން ދަނީ އެ ގުޅުމުގެ މެދުގައި ނަފްރަތުގެ އޮށް އިންދަން މަސައްކަތް ކުރަމުން ކަމަށެވެ. ހާމަނާއި ވިދާޅުވީ، އިރާނާ ދެކޮޅުވެރި ބާރުގަދަ ގައުމުތަކުން އިރާގާއެކު އޮންނަ ގުޅުން ހީނަރު ކުރަން އުޅުނަސް، އެމީހުންގެ ހުރިހާ މަސައްކަތް ނާކާމިޔާބު ވެގެންދާނެ ކަމަށެވެ.\n"އީރާނާއި އިރާގަކީ ހިތާއި ރޫހުން ގުޅިފައިވާ ދެ ގައުމު. ދުޝްމަނުން ދަނީ މި ދެ ގައުމުގެ މެދުގައި ނަފުރަތުގެ އޮށް އިންދުމަށް މަސައްކަތް ކުރަމުން. އެކަމަކު އެ މީހުންނަށް އެކަން ވަނީ ނާކާމިޔާބުވެފައި" ހާމަނާއި ވިދާޅުވި އެވެ.\nއިރާގާއި އިރާނާ ދެމެދު ވަނީ 1980 ވަނަ އަހަރުން ފެށިގެން 1988 ވަނަ އަހަރުގެ ނިޔަލަށް ވަރުގަދަ ހަނގުރާމައެއް ކޮށްފަ އެވެ. އިރާގުގައި އިރާންގެ ނުފޫޒު ގަދަވާން ފެށީ، އެމެރިކާގެ ސިފައިން އަރާ އިރާގުގެ ކުރީގެ ރައީސް ސައްދާމް ހުސެއިންގެ ވެރިކަން 2003 ވަނަ އަހަރު ވައްޓާލި ފަހުންނެވެ. ނަމަވެސް އިރާނުން ބުނަނީ އިރާގަށް އެއްވެސް ކަމަކަށް ނުފޫޒު ނުފޯރުވާ ކަމަށެވެ. އަދި އެމެރިކާއިން އިރާނުގެ ތެލުގެ ވިޔަފާރިއަށް ދަތިކުރުމުގެ ފިޔަވަޅު އެޅުމުންވެސް އިރާނުން ތެޔޮ ގަންނަން އިރާގަށް މަޖުބޫރު ނުކުރާ ކަމަށެވެ.\nމި ވާހަކަތަކަށް އެއްބާރުލުންދީ އިރާގުގެ ސަރުކާރުން ވެސް ވަނީ ވާހަކަ ދައްކާފަ އެވެ. އިރާގު ސަރުކާރުން ބުނަނީ، އެގައުމުގެ އެއްވެސް ދާހިލީ ކަމަކާ އިރާނުން ނުބެހޭ ކަމަށާއި، މިހާރު ހިނގަމުންދާ މުޒާހަރާތަކާއި އިރާނާއި ގުޅެވޭނެ ގޮތެއް ނޯންނާނެ ކަމަށެވެ.\nމިހާރު އިރާގުގައި ކުރިއަށްދާ މުޒާހަރާތަކަކީ ވަޒީފާ ނުލިބުމުންގެ ސަބަބުންނާއި ސަރުކާރު ތެރޭގައި ކޮރަޕްޝަން އަށަގަނެފައިވުމުން އެކަންތަކާ ދެކޮޅަށް ކުރާ މުޒާހަރާތަކެވެ. މި މުޒާހަރާތަށް ހޫނުވެ ފުލުހުންނާ އާންމުނާ ކުރިމަތިލައި މިހާތަނަށް 109 މީހުން މަރުވެފައިވާއިރު 6،000އަށް ވުރެ ގިނަ މީހުނަށް ވަނީ ޒަހަމްވުމުގެ ސަބަބުން ފަރުވާ ދީފަ އެވެ.\nއީރާންގެ ފޮރިން މިނިސްޓަރު ބަޣުދާދު ސަމިޓަށް


Bangladesh ge ithuru 353 meehaku fonuvaalaifi | Mihaaru\nބަންގްލާދޭޝްގެ އިތުރު 353 މީހަކު އަނބުރާ ފޮނުވާލައިފި\n16 މެއި 2020 - 20:19 24 comments\nމިކަން ހާމަކުރައްވައި ފޮރިން މިނިސްޓަރ އަބްދުﷲ ޝާހިދު ކުރެއްވި ޓުވީޓެއްގައި ވިދާޅުވީ މި މީހުން ފޮނުވާލާފައި ވަނީ ރާއްޖޭން ޗާޓަރުކުރި ބަންގްލާދޭޝްގެ ގައުމީ އެއާލައިން ބިމާންގެ ފްލައިޓެއްގައި ކަމަށެވެ. މީގެ އިތުރުން ރާއްޖެ އަށް އެހީގެ ގޮތުގައި ކާބޯތަކެއްޗާ އެކު މިއަދު އައި ބަންގްލާދޭޝްގެ އަސްކަރީ މަތިންދާބޯޓުގައި އިތުރު 70 މީހަކު ވެސް ފޮނުވާލަން ހަމަޖެހިފައިވާ ކަމަށް މިނިސްޓަރު ވިދާޅުވި އެވެ.\nކޮވިޑް-19 ރާއްޖޭގައި ފެތުރެން ފެނި، މާލޭގައި ތޮއްޖެހިގެން ދިރިއުޅެމުން އަންނަ ބިދޭސީންގެ ތެރޭގައި މި ބަލި ވަރަށް ބޮޑަށް ފެތުރުމުން އެ މީހުންގެ ހާލަތު ބަލައި ރަނގަޅު ބޯހިޔާވަހިކަން ފޯރުކޮށްދިނުމަށް ސަރުކާރުން އަންނަނީ މަސައްކަތްކުރަމުންނެވެ. އެގޮތުން މިހާތަނަށް ހުޅުމާލެ އާއި ގުޅީފަޅުގެ ލޭބާ ކުއާޓާތަކަށް ބިދޭސީން ވަނީ ބަދަލުކޮށްފަ އެވެ.\nރާއްޖެއިން މިހާތަނަށް ކޮވިޑް-19 ޖެހުނު 1،078 މީހުންގެ ތެރޭގައި ގިނައީ ބަންގްލާދޭޝް މީހުންނެވެ. މިހާތަނަށް އެ ގައުމުގެ 557 މީހަކަށް ރާއްޖޭގައި ކޮވިޑް-19 ޖެހިފައިވެ އެވެ.\nސައްހަ ލިޔެކިޔުން ނެތި އުޅޭ ބިދޭސީންގެ މައްސަލަ ރާއްޖޭގައި ބޮޑުވެފައިވާއިރު އޭގެ ތެރެއިން 1،500 މީހުން އަނބުރާ ގައުމަށް ފޮނުވާލުމުގެ މަސައްކަތް ކުރަމުން އަންނަކަމަށް ރައީސް އިބްރާޙިމް މުހައްމަދު ސޯލިހު ވިދާޅުވެފައިވެ އެވެ. އަދި އެމީހުން ފޮނުވައިލުމުގެ މަސައްކަތް ކުރިއަށް ގެންދަނީ އެ ގައުމުގެ ސަރުކާރާ ވާހަކަ ދައްކައިގެން ކަމަށް ވެސް ރައީސް ވިދާޅުވި އެވެ.\nމީގެ ކުރިން ވެސް ކާނާގެ އެހީ ހިފައިގެން ރާއްޖެ އައި ފްލައިޓެއްގައި ބަންގްލަދޭޝްގެ 68 މީހަކޔ ވަނީ ފޮނުވާލައިފަ އެވެ.\nރާއްޖޭގައި ތިބި އިންޑިއާ މީހުން އެ ގައުމަށް ގެންދަން އެ ގައުމުގެ ދެ މަނަވަރެއްގައި 700 އަށް ވުރެ ގިނަ މީހުން މިހާތަނަށް ވަނީ ގެންގޮސްފަ އެވެ.\nއިތުރު ލިޔުންތައް ބިދޭސީން އިމިގްރޭޝަން ބަންގްލަދޭޝް ފޮރިން މިނިސްޓްރީ ރާއްޖެ-ބަންގްލަދޭޝް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓަރު މޯލްޑިވްސް އިމިގްރޭޝަން


އިންފޮމޭޝަން ޓެކްނޮލޮޖީ ޑިވިޜަން/ނެޓްވަރކިންގ އެންޑް ޓްރަބަލްޝޫޓިންގ ޔުނިޓް\nސަޕޯޓިން ކޯ އެލަވެންސް :2 -/700\nމިނިސްޓްރީގެ އެކި އެކިބޭނުންތަކަށް ހަދާ ސޮފްޓްވެއަރތަކުގެ ރިކުއަރމަންޓް ހެދުމާއި، ޑިވެލޮޕްކޮށް ، ޑިވެލޮޕްކުރުމަށް އެހީތެރިވުން\nމިނިސްޓަރީގެ ވެބްސައިތަށް އަދި އިންޓްރާނެޓަށް ގެންނަންޖެހޭ ބަދަލުތަށް ގެނައުމާއި ދިމާވާ މައްސަލަތަށް ހައްލުކުރުން\nސާރވަރ ސެޓަޕް ކުރުމާއި މެއިންޓެއިންކޮށް ބެލެހެއްޓުން.\nމިނިސްޓްރީ އާއި މިނިސްޓްރީގެ ދަށުން ހިނގަމުންދާ އެންމެހައި ތަންތަނުގައި އިންސްޓޯލްކޮށްފައިވާ ސޮފްޓްވެއަރތައް މެއިންޓެއިންކޮށް ބެލެހެއްޓުން.\nމިނިސްޓްރީގެ ނެޓްވާރކްކާއި ގުޅާފައިވާ މިނިސްޓްރީގެ ދަށުން ހިންގާ އެންމެހާ ތަންތަނުގެ ނެޓްވާރކަށް ދިމާވާ މައްސަލަތައް ޙައްލުކޮށް ބެލެހެއްޓުން.\nއައި.ޓީ އާއި ގުޅުންހުރި ކަންކަމުގައި ފަންނީ ލަފާދިނުން.\nއައި.ޓީ ހެލްޕްޑެސްކްގެ އެހީ ފޯރުކޮށްދިނުން\nޓެކްނިކަލް އިވޭލުއޭޝަން ހެދުން.\nމިނިސްޓްރީގެ ކިއު ސިސްޓަމް މެއިންޓެއިންކޮށް ދިމާވާ މައްސަލަތަށް ހައްލުކުރުން.\nޑިވިޜަންގައި ދުވަހުން ދުވަހަށް ކުރެވޭ މަސައްކަތް ތަކުގައި ޑިވިޜަންގެ އެހެން މުވައްޒިފުންނަށް އެހީތެރިވެދިނުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައި ވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާ 24 ޖޫން 2019 ވަނަ ދުވަހުގެ 13:30 ގެ ކުރިން، މިނިސްޓްރީ އޮފް ހެލްތު ކައުންޓަރ އަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2019 ވަނަ އަހަރުގެ ޖުލައި މަހު މިނިސްޓްރީ އޮފް ހެލްތު (ރޯޝަނީ ބިލްޑިންގ) ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝްކުރި ގަޑި: 0945\nސުންގަޑި: 24 ޖޫން 2019 1330


އިބްރާހިމް ހަމީދް – JANNAH MV\nޓެކްނޮލޮޖީ އަކީ އޭގައި ވަރަށް ރަނގަޅު ފަރާތެއްވެފައި އަދި ހަމައެހެންމެ އޭގައި ވަރަށް ނުބައި ފަރާތެއްވެސްވާ އެއްޗެކެވެ. އެއްބައިމީހުން ޓިކްޓޮކްގެ ޒަރިއްޔާއިން ސުވަރުގެ ހާސިލްކުރަމުންދާއިރު އަނެއްބައި މީހުން…\nއިތުރަށް ކިޔާ »\nالحمد لله އެބައިމީހުން އެއްޖިއްސުން ގުޅުން ހިންގުމަކީ އެއީ ތަބީޢީ ކަމެކޭ އެމީހުން އެ ބުނާ ބުނުމަކަށް އެއްބަހެއް ނުވެވޭނެއެވެ. އަދި ކިޔެއް އެއީ ތަބީޢަތާ ޚިލާފު…\nހައްވަ ކޮޓަރީގައި ނަމާދުކުރަމުންދިޔަލެއް އަވަސްކަމުން ހީވަނީ ޗާބީ ދީފައި ހުރި ބުދެއްހެންނެވެ. ނަމާދަށް ހަރަމް ބަނުމާއި ސަޖިދަ އަށް ދިޔުމާއި ދެމެދުގައި ބައި ސިކުންތު ނުވެޔޭ ބުންޏަސް…\nއިބްރާހިމް ހަމީދްޖޫން 4, 2021\nﷲގެ މަގުގައި ހަނގުރާމަކޮށް ޝަހީދުވާ މީހުންގެ މަތިވެރިކަން\nقال الله تعالى:“وَلا تَقُولُوا لِمَنْ يُقْتَلُ فِي سَبِيلِ اللَّهِ أَمْوَاتٌ بَلْ أَحْيَاءٌ وَلَكِنْ لا تَشْعُرُونَ”(البقرة:154) ﷲ ތަޢާލާ ވަޙީ ކުރައްވާފައިވެއެވެ. “އަދި…\nއިބްރާހިމް ހަމީދްޖޫން 3, 2021\nﷲ ތަޢާލާގެ ވަޙީބަސްފުޅުގައިވެއެވެ. ” وَأَصْحَابُ الْيَمِينِ مَا أَصْحَابُ الْيَمِينِ ﴿٢٧﴾ ” سورة الواقعة މާނަ: ” އަދި ކަނައަތް ފަރާތުގެ އަހުލުވެރިންނެވެ. ކަނައަތް ފަރާތުގެ…\nސުވަރުގެ ނުވަތަ ޖަންނަތުގެ މާނައަކީ ބަގީޗާއެވެ. ސުވަރުގެއަކީ ﷲ ސުބުޙާނަހޫ ވަތަޢާލާއަށް ކިޔަމަންގަތް އަޅުންނަށްޓަކައި އެއިލާހު ތައްޔާރުކުރައްވާފައިވާ ދާއިމީ ގޯއްޗެކެވެ. ދުވަހަކުވެސް އިންސާނެއްގެ ލޮލުން ނުދެކޭ، ކަންފަތަށް…\nއިބްރާހިމް ހަމީދްޖޫން 1, 2021\nއަސަރުގަދަ ހަޤީޤީ ވާހަކަ: ދަރިފުޅުގެ ސިޓީ\nމިއީ ދަރިން ލިބިފައިވާ މަންމައެއް، އޭނަގެ ލޯބިވާ މަންމައަށް ފޮނުވާފައިވާ ޙަޤީޤީ ސިޓީއެކެވެ. ކިޔުންތެރިންނާހަމައަށް ސިޓީ ގެނެސްފައިމިވަނީ ސިޓީގެ އަސްލާ އެއްގޮތަށެވެ. ސިޓީގެ އެއްވެސް ޢިބާރާތަކަށް ބަދަލެއް…\nއެބަހީ ތިމާ ކައިބޮއިހަދާ ފެންވަރަށް އަނބިމީހާއަށްވެސް ކާންދިނުމެވެ. ތިމާ ފޭރާންލައި އުޅޭ ނިސްބަތަކުން އަނބިމީހާއަށްވެސް ފޭރާންދީ ނިވައިކޮށްދިނުމެވެ. އޭގެ މާނައަކީ ތިމާ ގަމީސްބުރި ލައި ޓައީބައްދާފައި ހުންނަފަދައިން…\nއިބްރާހިމް ހަމީދްމެއި 31, 2021\nސުވާލު: ބައެއް މުސްލިމުންގެ ގެތަކަށް ޒިޔާރަތްކުރާ އިރު، އެކި އެކި ފާރުތަކުގައި ކީރިތި ޤުރުއާނުގެ އާޔަތްތަކާއި ﷲ ތަޢާލާގެ ރިވެތި ނަންފުޅުތަކާއި އަދި އެނޫންވެސް މިފަދަ ތަކެތި …\nއިބްރާހިމް ހަމީދްމެއި 30, 2021\nދެމަފިރިން ލޯބި ޖެއްސުމަށް ފަންޑިތަ ހެދުމަކީ ކޮންކަހަލަ ކަމެއް؟\nސުވާލު: ދެމަފިރިން ލޯބި ޖެއްސުމަށް ފަންޑިތަ ހެދުމަކީ ކޮންކަހަލަ ކަމެއް؟ ޖަވާބު: ދެމަފިރިން ލޯބި ޖެއްސުމަށް ހަދާ ތިބާވަތުގެ ފަންޑިތައަށް ކިޔަނީ އިސްތިރިއެވެ. އެއީ އާންމު ގޮތެއްގައި…


HR expo ge title sponsor akah Ooredoo - One Online\nއެޗްއާރު އެކްސްޕޯގެ ޓައިޓަލް ސްޕޮންސަރަކަށް އުރީދޫ ހަމަޖެއްސުމަށް ބޭއްވި ރަސްމިއްޔާތުގެ ތެރެއިން --- ފޮޓޯ : އުރީދޫ\nއެޗްއާރު އެކްސްޕޯގެ ޓައިޓަލް ސްޕޮންސަރަކަށް އުރީދޫ\nހިއުމަން ރިސޯސް ކޮންވެންޝަން އެންޑް އެކްސްޕޯގެ ޓައިޓަލް ސްޕޮންސަރަކަށް އުރީދޫ މޯލްޑިވްސް ހަމަޖައްސައިފި އެވެ.\nމޯލްޑިވްސް އެސޯސިއޭޝަން އޮފް ހިއުމަން ރިސޯސް ޕްރޮފެޝަނަލްސް (އެމްއޭއެޗްއާރްޕީ) އިން ބާއްވާ އެ އިވެންޓަކީ އެޗްއާރް ލީޑަރުންނާއި ފަންނުވެރިންގެ ފަރާތުން، ދާއިރާގެ ފަހުގެ މައުލޫމާތާއި، ރޭވުންތަކާއި، އީޖާދީ އަދި އެންމެ ރަނގަޅު ޕްރެކްޓިސްތައް ހިއްސާކުރެވިގެންދާނެ އިވެންޓެކެވެ.\nއެ ހަރަކާތުގެ ޓައިޓަލް ސްޕޮންސަރަކަށް އުރީދޫ ހަމަޖެއްސުމަށް ބޭއްވި ރަސްމިއްޔާތުގައި އެކުންފުނީގެ ފަރާތުން އެއްބަސްވުމުގައި ސޮއިކުރައްވާފައިވަނީ ޑައިރެކްޓާ އޮފް ހިއުމަން ރިސޯސަސް މުހައްމަދު ޝާހިދެވެ. އަދި އެމްއޭއެޗްއާރުޕީގެ ފަރާތުން އެއްބަސްވުމުގައި ސޮއިކުރައްވާފައިވަނީ ރައީސް ހުސައިން އަފީފެވެ.\nއެ ރަސްމިއްޔާތުގައި ވާހަކަފުޅުދައްކަވަމުން އެމްއޭއެޗްއާރުޕީގެ ރައީސް އަފީފް ވިދާޅުވީ އެ އެކްސްޕޯގައި ދާއިރާއާ ގުޅުންހުރި ގިނަ ފަރާތްތަކުން ވާހަކަދައްކާނެ ކަމަށެވެ. އަދި އޭގެތެރޭގައި ރާއްޖެއާއި ރާއްޖެއިން ބޭރުގެ ފަރާތްތައްވެސް ބައިވެރިވާނެ ކަމަށް އަފީފް ވިދާޅުވިއެވެ.\nއަންނަ މަހުގެ ހަތަރެއް އަދި ފަހެއްގައި ބާއްވާ އެ އެކްސްޕޯގައި 300 ފަރާތަކަށް ބައިވެރިވެވޭނެ ކަމަށް އޭނާ ވިދާޅުވިއެވެ. އަދި މިހާތަނަށް އޭގައި 250 އަށްވުރެ ގިނަ ފަރާތްތަކުން ބައިވެރިވެފައިވާ ކަމަށްވެސް އޭނާ ވަނީ ފާހަގަކުރައްވައިފައެވެ.


ވަޒީފާގެ ފުރުސަތު - ޖަމާޢަތްތެރި (ފިރިހެން)\nކޮންޓްރެކްޓް - 1 އަހަރު (ކޮންޓްރެކްޓް ގެ މުއްދަތު އިތުރު ކުރެވޭނީ މަސައްކަތުގެ ފެންވަރާއި ނަތީޖާއަށް ބެލުމަށްފަހު)\nމާލޭ ސިޓީ ކައުންސިލްގެ އިދާރާ / ފްލެޓްސް އެންޑް އެސެޓްސް މެނޭޖްމަންޓް / މިސްކިތް، ސަހަރާ އަދި މޯޗަރީ\nއެހެނިހެން އެލަވަންސްގެ ގޮތުގައި މަހަކު -/700 ރުފިޔާ\nއިތުރު ގަޑީގައި މަސައްކަތްކުރާނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ލިބިދެވޭނެ.\nމީހަކު ނިޔާވެގެން ހިނަވާގެއަށް ގެނައުމާއެކު އިސްލާމްދީނުގެ ހަމަތަކާއެއްގޮތަށް ހިނެއުން.\nމައްޔިތާލެވޭނެވަރުގެ ސަންދޯކެއްގެ މިންތަކާއި މައްޔިތާ ކަފުންކުރުމަށް ގެންނަން ބޭނުންވާތަކެތި މައްޔިތާގެ އާޢިލާއަށް އަންގާ އެތަކެތި އޮފީހުން ކަނޑައަޅާ ޖަމިއްޔާއިން ލިބެން ހުންނާނެކަން އެންގުން.\nވަޅުކޮންނަންވީ މިން ވަޅުކޮންނަ މީހުންނަށް އެންގުން.\nމައްޔިތާ ކަށުނަމާދު ކުރާނެ މިސްކިތަކާއި ކަށުނަމާދު ކުރާނެ ވަގުތެއް އާއިލާގެ ފަރާތުން އޮޅުން ފިލުވުން.\nމައްޔިތާހިނަވާ ކަފުންކޮށް މޫނުދައްކާ ނިމުމުން މޫނުއަޅާ މައްޔިތާ ސަންދޯކައްލާ ކަށުނަމާދަށް ގެންދިއުމަށް ތައްޔާރު ކުރުން\nފިރެހެން ޖަމާޢަތްތެރިއެއްނަމަ ކަށުނަމާދު ކުރުމަށް މައްޔިތާގެ އާއިލާމީހުންބޭނުންވާ މިސްކިތަކަށް މައްޔިތާގެންގޮސްދިނުން.\nފިރިހެން ޖަމާޢަތްތެރިއެއްނަމަ ކަށުނަމާދު ކުރުން.\nފިރިހެން ޖަމާޢަތްތެރިއެއްނަމަ މައްޔިތާ ވަޅުލުމުގެ އެންމެހާ މަސައްކަތްތައް ކުރުން.\nމައްޔިތާ ހިނެއުމަށް ބޭނުންކުރި އަށި ރަނގަޅަށް ދޮވެ ސާފުކުރުވުން.\nމައްޔިތާ ހިނެއުމަށް ބޭނުންކުރި ހިނަވާގެ ދޮވެ ރަނގަޅަށް ސާފުކުރުވުން.\nކައުންސިލުން ފާސްކުރާ ނިންމުންތައް ތަންފީޒުކުރުމަށް ފުރިހަމައަށް އެއްބާރުލުންދީ، އެފަދަ ނިންމުންތައް ތަންފީޒުކުރުމުގައި އިދާރީގޮތުން ކުރަންޖެހޭ އެންމެހައި ކަންތައް ސެކްރެޓަރީ ޖެނެރަލްގެ ނުވަތަ ސްޕަވައިޒަރުގެ ލަފަޔާ އިރުޝާދުގެ މަތިން ކުރުން.\nކައުންސިލް އިދާރާގެ މަސައްކަތްތަކާއި ކައުންސިލްގެ ނިންމުންތައް ތަންފީޒުކުރުމާއިގުޅޭ އެންމެހައި ކަންކަމުގައި ކައުންސިލަށާއި ސެކްރެޓަރީ ޖެނެރަލަށް ފުރިހަމައަށް ޖަވާބްދާރީވުން.\nޖަމާޢަތްތެރިކަމުގެ ސަނަދު ލިބިފައިވުން، ނުވަތަ\nޖަމާޢަތްތެރިކަމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ޙާސިލްކޮށްފައިވުން.\nފުރިހަމަ ކޮށްފައިވާ ކޮންޓްރެކްޓް ވަޒީފާއަށް އެދޭ ފޯމު (މި ފޯމް މި އިދާރާގެ ވެބްސައިޓުންނާއި (www.malecity.gov.mv) މި އިދާރާގެ މައްޗަންގޮޅި އޮފީހުން ލިބެންހުންނާނެއެވެ).\n(ށ) މަތީ ތައުލީމުދޭ ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ.\n5. ވަޒީފާގެ މަސައްކަތު ދާއިރާއާއި ގުޅޭ ކުރުމުއްދަތުގެ ކޯސްތަކާއި ތަމްރީނު ސެޓްފިކެޓްތަކުގެ ކޮޕީ.\nޤާބިލްކަން ކަށަވަރުކުރުމަށް އިންޓަރވިއުކޮށްގެން.\nއިގިރޭސިބަހުން ރަނގަޅަށް ލިޔަންކިޔަން، އަދި ވާހަކަ ދައްކަން އެނގުމާއެކު ގިނަ ވަގުތު މަސައްކަތުގައި އުޅެވޭނެ ފަރާތްތައް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 ނޮވެންބަރު 2021 ގެ 13:30 ގެ ކުރިން، މައްޗަން ގޮޅީގައި ހުންނަ މާލޭ ސިޓީ ކައުންސިލްގެ އިދާރާއަށެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިޙާނު އޮންނާނީ، 14 ނޮވެންބަރު 2021 އާއި 15 ޑިސެންބަރު 2021 އާ ދެމެދު، މައްޗަންގޮޅީގައި ހުންނަ މާލޭ ސިޓީ ކައުންސިލްގެ އިދާރާ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ (3306727 / 7989840) އަށެވެ. އީ-މެއިލް ކުރާނީ ([email protected]) އަށެވެ.\n26 ރަބީޢުލްއައްވަލް 1443\n01 ނޮވެންބަރު 2021\nޕަބްލިޝްކުރި ތާރީޚު: 01 ނޮވެންބަރު 2021\nސުންގަޑި: 10 ނޮވެންބަރު 2021 13:30\n- CONTRACT Job Application\n- CV Formate


މަލީހުގެ ހޫނު ރައްދު ޕީޖީ ބިޝާމަށްMikal News\nމަލީހުގެ ހޫނު ރައްދު ޕީޖީ ބިޝާމަށް\n24 އޮކްޓޯބަރ 2019, 12:12 |\nމިސަރުކާރުގެ ފުވައްމުލަކަށް ނިސްބަތްވާ ހަމައެކަނި ވަޒީރު މުހައްމަދު މަލީހު ޖަމާލަށް އެމްއެމްޕީއާރުސީގެ ޚިޔާނާތުގެ ފައިސާގެ މަންފާ ލިބުނު ކަމަށް ޕްރޮޒެކިއުޓާ ޖެނެރަލް އައިޝަތު ބިޝާމު ތުހުމަތު ކުރުމާއި ގުޅިގެން ޕީޖީ އާއި ދެކޮޅަށް މަލީހު ހޫނު ރައްދު ދީފިއެވެ. އިއްޔެ ޓުވިޓާ މެދުވެރިކޮށް މަލީހު ވިދާޅުވެފައިވަނީ ޕީޖީ އޮފީހުގެ ހަތަރުފާރު ތެރޭ ހިމެނޭ އެއްވެސް ލިއުމެއްގައި އަދި ޕީޖީ އޮފީހުގެ އެއްވެސް ޑޭޓާބޭސްއެއްގައި މިއަދާއި ހަމައަށް އެންމެ ކުޑަމިނުން އަޅުގަނޑުގެނަންވެސް ލިޔެފައި ނޯންނާނެކަމުގެ ފުރިހަމަ ޔަގީންކަން އެބައޮތް ކަމަށާއި މެންދުރު ނިދީގައި ޕީޖީ މިދައްކާ ވާހަކައިގެ ފޮރުވިފައިވާ ހަގީގަތް ހާމަވެގެންދާނެ ކަމަށެވެ.\n“އެމްއެމްޕީއާރުސީގެ ޚިޔާނާތާ ގުޅިގެން ނެރުނު 776 ސަފުހާގެ މިބޮޑު ރިޕޯޓުގެ އެއްވެސް ގޮތަކަށް ނެތްނަމެއް (މަލީހުގެ ނަން) މެންދުރު ނިދީގައި ސިއްރު ކޮޓާރީގައި އުފަންކުރުވީ ކިހިނެތްތޯ؟” ވިދާޅުވެ މަލީހު ވަނީ ސުވާލު އުފައްދަވާފައެވެ. އަދި މިކަމާއި ޕީޖީ ޖަވާބުދާރީ ކުރުވާނެ ކަމަށާއި އެކަމާއިމެދު ޝައްކުނުކުރެއްވުމަށް ވެސް މަލީހު ވަނީ އެދިވަޑައިގެންފައެވެ.\nމީގެ އިތުރުން މަލީހުވަނީ ޕީޖީގެ އިޚުލާސްތެރިކަމާއިމެދުވެސް ސުވާލު އުފައްދަވާފައެވެ. “ފާއިތުވީ5އަހަރު އެތަށް ބޭއިންސާފު ދައުވާއެއް އެތަށް ރައްޔިތުންނާއިކޮށް މުޅި ޕީޖީ ގެ މުއައްސަސާ (އޮފީސް) ޚަރާބުކޮށްފައި އިން ޕީޖީއަކު ދައްކާވާހަކަ ގަބޫލުކުރަން ނުޖެހޭ” މަލީހުގެ ޓްވީޓުގައި ވެއެވެ. މަލީހު އިތުރަށް ވިދާޅުވީ އެންމެ ފުރަތަމަ ޕީޖީ ގެންދަންވީ އިންސާފުގެ ކުރިމައްޗަށެވެ.\nޕީޖީގެ މިއަމަލަކީ ކޮމިޓީގެ އިތުބާރު ގެއްލި ވަކިކުރަން ނިންމުމުން ކުރާކަމެއްކަމަށް މަލީހު ވަނީ ސިފަކޮށްފައެވެ.\nއެމްއެމްޕީއާރުސީގެ ޚިޔާނާތުގެ ރިޕޯޓު އާންމުކުރިއިރު ޚިޔާނާތުގެ ފައިސާ އެތަށް ކުންފުންޏަކަށާއި އާންމު ފަރުދުންގެ އެކައުންޓުތަކަށް ވެދެފައިވާއިރު އޭގެ ތެރޭގައި މަލީހުގެ މަސްލަހަތު އޮންނަ އެއްވެސް އެކައުންޓެއް ހިމެނިފައެއް ނުވެއެވެ.\nއިތުރު ލިޔުންމިނިސްޓަރ މަލީޙުމުހައްމަދު މަލީހު ޖަމާލް\nTags: މިނިސްޓަރ މަލީޙު, މުހައްމަދު މަލީހު ޖަމާލް


Priyanka Gandhi ves siyaasee maidhaanah\nޕްރިޔަންކާ ގާންދީވެސް ސިޔާސީ މައިދާނަށް\nޕްރިޔަންކާ ގާންދީއަކީ ރައްޔިތުންގެ މެދުގައި މަގުބޫލު ބޭފުޅެއް. -- ފޮޓޯ: އޭއެފްޕީ\nނިއު ދިއްލީ (ޖެނުއަރީ 23) - އިންޑިއާގެ އިދިކޮޅު ކޮންގްރެސް ޕާޓީގެ ލީޑަރު ރާހުލް ގާންދީގެ ކޮއްކޮ ޕްރިޔަންކާ ގާންދީ ވެސް ރަސްމީކޮށް ސިޔާސީ މައިދާނަށް ނުކުންނަވައިފި އެވެ.\nއިންޑިއާގެ އާންމު އިންތިހާބު ބޯމަތިވެފައި ވަނިކޮށް، އެ ގައުމުގެ އިރުން އޮންނަ މުހިންމު ސްޓޭޓެއް ކަމުގައި އުއްތަރު ޕްރަދޭޝް ސަރަހައްދުގެ ޕާޓީގެ ޖެނެރަލް ސެކްރެޓަރީގެ މަގާމަށް ޕްރިޔަންކާ ވަނީ އައްޔަން ކޮށްފަ އެވެ.\nމީގެ ކުރިން ބޭބެއަށާއި މަންމަ، ސޯނިއާ ގާންދީގެ ކެމްޕެއިންތަކުގައި އިސް ދައުރެއް އަދާކުރެއްވި ނަމަވެސް، ރަސްމީކޮށް ޕާޓީގެ އިސް މަގާމަކާއި ހަވާލުވާން ޕްރިޔަންކާ ވަނީ މިހާތަނަށް ދެކޮޅު ހައްދަވައިފަ އެވެ.\nޕްރިޔަންކާ ސިޔާސީ މައިދާނަށް ނުކުންނެވުމާއެކު، އިންތިހާބަށް ދިމާކޮށް އިދިކޮޅު ޕާޓީއަށް އާ ދިރުމެއް ލިބިގެންދާނެ ކަމަށް މަސްރަހު ދިރާސާ ކުރާ ފަރާތްތަކުން ވަނީ ބުނެފަ އެވެ.\nމިހާރު ވެރިކަންކުރާ ބޮޑު ވަޒީރު ނަރެންދުރަ މޯދީގެ ބީޖޭޕީ އާ ވާދަކޮށް މައި އިދިކޮޅު ކޮންގްރެސް ޕާޓީއަށް ވަނީ އެންމެ ފަހުން 2014 ވަނަ އަހަރު ބޭއްވި އިންތިހާބުގައި ބޮޑު ނާކާމިޔާބީއަކާއި ކުރިމަތިލަންޖެހިފަ އެވެ.\nގާންދީ ދެބެންގެ ތެރެއިން، ރައްޔިތުންގެ މެދުގައި މަގުބޫލުކަން ބޮޑީ ޕްރިޔަންކާއަށް ކަމަށް ވެސް ގިނަ ބަޔަކު ގަބޫލުކުރެ އެވެ. އަދި ފާއިތުވި ދެ އިންތިހާބު ކޮންގްރެސް ޕާޓީއަށް ނާކާމިޔާބުވީ ޕާޓީގެ ލީޑަޝިޕްގެ ސަބަބުން ކަމަށް ވެސް ގިނަ ބަޔަކު ބުނެ އެވެ.\nބީޖޭޕީގެ ސަޕޯޓު ފަނޑުވެފައިވީ ނަމަވެސް، ކޮންގްރެސް ޕާޓީއަށް ކުރިއަށް އޮތް އިންތިހާބު ކާމިޔާބު ކުރަން އުނދަގޫވާނެކަމަށް ތަޖުރިބާކާރުން ލަފާކުރެ އެވެ.\nޕްރިޔަންކާ ސިޔާސީ މައިދާނަށް ނުކުތުމުން ވަރަށް އުފާވާ ކަމަށާއި، ކޮއްކޮ އަކީ ވަރަށް ގާބިލު ބޭފުޅެއްކަމަށް ރާހުލް ގާންދީ ވަނީ ވިދާޅުވެފަ އެވެ.\nމިހާރު އުމުރުން 47 އަހަރުގެ ދެ ކުދިންގެ މަންމަ، ޕްރިޔަންކާ ޕާޓީގެ އިސް މަގާމަކާއި ހަވާލުވުމަށް ޕާޓީގެ ތެރެއިން ގޮވާލަމުންދާތާ އެތަކެއް އަހަރެއްވަނީވެފަ އެވެ.\nއެ ނިންމެވުމާއި ގުޅިގެން، ގިނަ ބަޔަކު ދަނީ ސޯޝަލް މީޑިއާގައި ޕްރިޔަންކާއަށް މަރުހަބާ ކިޔަމުންނެވެ.\nއަޅުގަނޑުމެން ކުރަނީ އެވަގުތަކަށް އެންމެ ރަނގަޅު ކަމެއްް\nބައިޑެން މޯދީއާ ބައްދަލު ކުރައްވަނީ


ONE Breaking: 91 Footuge Masdhoanyeh kanduthereyah bindhaigen hingahjje - One Online\n8 ޖުލައި 2020: ތ. ކިނބިދޫގެ4ނޯޓިކަލް މޭލު ބޭރުން މިއަދު ބިންދައިގެން ދިޔަ ވޭމަންޑޫ ދިރުން ދޯނި --- ފޮޓޯ: އެމްއެންޑީއެފް\n91 ފޫޓުގެ މަސްދޯންޏެއް ކަނޑުތެރެޔަށް ބިންދައިގެން ހިނގައްޖެ\n91 ފޫޓުގެ މަސް ދޯންޏެއް ކަނޑުތެރެޔަށް ބިންދައިގެން ހިނގައްޖެ އެވެ.\nއެމްއެންޑީއެފްގެ ކޯސްޓްގާޑުން ބުނީ މި ހާދިސާ ހިނގާފައި ވަނީ ތ. ކިނބިދޫގެ ހަތަރު ނޯޓިކަލް މޭލު ބޭރުގައި ކަމަށެވެ. މި ދޯނި ބިންދައިގެން ދިޔަ އިރު ދޯނީގައި 13 މީހުން ތިބި ކަމަށް ވެސް އެމްއެންޑީއެފް އިން ބުނެ އެވެ.\nއެމްއެންޑީއެފް އިން ބުނީ ދޯނި ކައިރީގައި ކޯސްޓްގާޑުން ހަރަކާތްތެރި ވަމުން އަންނަ ކަމަށެވެ. ބިންދައިގެން ގޮސްފައި ވަނީ "ދިރުން" ނަމަކަށް ކިޔާ ދޯންޏެއް ކަމަށާއި މި ހާދިސާ ހިނގާފައި ވަނީ ކިނބިދޫގެ ހުޅަނގު ދެކުނު ބޭރު ކަނޑު ތެރޭގައި ކަމަށް ވެސް އެމްއެންޑީއެފް އިން ބުނެ އެވެ.\nއިތުރު މައުލޫމާތު ދެމުން އެމްއެންޑީއެފް އިން ބުނީ ދޯނީގައި ތިބި އެއްވެސް މީހަކަށް އަނިޔާއެއް ވެފައި ނުވާ ކަމަށާއި ދޯނި ކަފު ޖެހުމަށް އުޅަނދެއް ހޯދުމުގެ މަސައްކަތް ދޯނީގެ ވެރިފަރާތުން މިހާރު ކުރަމުން އަންނަ ކަމަށެވެ. މި އީ ވޭމަންޑޫ ދޯންޏެއް ކަމަށާއި ދޯނީގައި ތިބީ 11 ދިވެހީންނާއި ދެ ބިދޭސީން ކަމަށް ވެސް އެމްއެންޑީއެފް އިން މައުލޫމާތު ދެއެވެ.\nއެމްއެންޑީއެފް އިން ހިއްސާ ކޮށްފައިވާ މި ހާދިސާގެ ފޮޓޯއަށް ބަލާއިރު، މި ދޯނި ބިންދައިގެން ދިޔަ ނަމަވެސް، ދެބުރި މުޅީން ވަކިވެފައެއް ނުވެ އެވެ. އެހެން ނަމަވެސް މަތީން ބިންދައިގެން ގޮސް އެބައި ވަނީ އަޑިޔަށް ގޮސްފަ އެވެ.\nއެމްއެންޑީއެފް އިން ބުނީ މި ހާދިސާގެ މައުލޫމާތު ލިބިފައި ވަނީ މިއަދު ހެނދުނު 7:10 އެހާއިރު ކަމަށެވެ.\nގުޅޭ ޓެގު ކޯސްޓްގާޑް އެމްއެންޑީއެފް މަސްވެރިކަން ކަނޑުމަތީގެ ހާދިސާތައް ތ. ވޭމަންޑޫ ތ. ކިނބިދޫ ކަނޑު އުޅަނދު މަސްވެރިން\nނުވަ މީހުންނާއެކު ދަތުރުކުރި ސަފާރީއެއްގައި ރޯވެ އަނދަނީ\nބިއްލޫރި ޝީޓުތައް ދަށުވި އެކަކު މަރުވެއްޖެ


Vehical buru huttuvun idhikolhun kuhveri koffi - vNews.mv\nވެހިކަލް ބުރު ހުއްޓުވުން އިދިކޮޅުން ކުށްވެރިކޮށްފި\nފާތިމަތު ނަހުދާ ފާއިޒް Male' | 17 December 2021, 19:40\nރާއްޖޭގައި ތިބި އިންޑިއާ ސިފައިން ރާއްޖެއިން ފޭބުމަށް ގޮވާލާ އިދިކޮޅު ޕްރޮގްރެސިވް ކޮންގްރެސް ކޯލިޝަނުގެ ވެހިކަލް ބުރު ބޭއްވުމަށް ފުލުހުން ހުރަސް އަޅާފައިވާތީ އިދިކޮޅުން އެކަން ކުށްވެރިކޮށްފިއެވެ.\nސައިކަލް ބުރުގައި ހަމަނުޖެހުން ހިންގަން ރާވަމުންދާ ކަމުގެ މައުލޫމާތު ފުލުހުންގެ ޚިދުމަތަށް ލިބިފައިވާ ކަމަށާއި އެފަދަ ހަމަނުޖެހުންތަކަކީ ގިނަ ބަޔަކަށް އޭގެ ނުރައްކާ އޮތް ކަމެއްކަމުގައި ދެކޭކަމަށްބުނެ ފުލުހުން ވަނީ ޕީޕީއެމް އޮފީސް ސަރަހައްދު ބަންދުކޮށްފައެވެ.\nއެކަން ކުށްވެރިކޮށް އިދިކޮޅުން ނެރުނު ބަޔާނުގައި ބުނެފައިވަނީ، ރާއްޖޭގައި އިންޑިއާ ސިފައިން ތިބުމާ ދެކޮޅަށް ޝުއޫރުފާޅުކޮށް އަޑު އުފުލުމަށް ދިވެހި ޒުވާނުން އިސްނައިގައިގެން ކުރިއަށް ގެންދަން މަސައްކަތްކުރި ސުލްހަވެރި ވެހިކަލް ބުރު ކުރިއަށް ގެންދިއުމަށް ހުރަސް އަޅާ ހުއްޓުވާފައިވާތީ އެކަމުގެ ކަންބޮޑުވުން ފާޅުކުރާ ކަމަށާއި، އިދިކޮޅުން ހަމަނުޖެހުން ހިންގަން އުޅޭ ކަމަށް ބުނެ ދޮގު ތުހުމަތުތަކެއް ކޮށް ބަޔާނެއް ނެރެފައިވާތީ އެކަންވެސް ހަރުކަށި އިބާރާތުން ކުށްވެރި ކުރާ ކަމަށެވެ.\nއިދިކޮޅުން ބުނީ އެޕާޓީއަކީ އެއް އިރެއްގައިވެސް ހަމަނުޖެހުން ހިންގަން ނުވަތަ އެފަދަ ކަމަކަށް ފުރުސަތުދޭނެ ޕާޓީއެއް ނޫން ކަމަށާއި، ތާރީޚަށް ބަލާލުމުންވެސް އެފަދަ ކަންކަން ކުރަމުން ގެންދާ ބަޔަކީ މިވަގުތު ސަރުކާރު ހިންގާ މައި ޕާޓީ އެމްޑީޕީ ކަން އެނގިގެންދާނެ ކަމަށެވެ.\nއަދި، ސުލްހެވރިކަމާއެކު ފުލުހުންގެ މުއައްސަސާއާއި މަޝްވަރާ ކުރެވި އެއްބަސްވެވިފައިވާ ގޮތުގެ މަތިން ސުލްހަވެރިކަމާއެކު ކުރިއަށް ގެންދިއުމަށް ނިންމާފައިވާ މިވެހިކަލް ބުރު ކުރިއަށް ގެންދިއުމުގެ ހުއްދަ ސަރުކާރުގެ ފަރާތުން ލިޔުމުން ދީފައިވީނަމަވެސް، ފުލުހުން ވެހިކަލް ބުރު ބޭއްވިޔަ ނުދިނީ ރައީސް ނަޝީދު ކުރެއްވި ޓްވީޓެއްގެ ސަބަބުން ކަމަށް އިދިކޮޅުން ބުނެއެވެ.\nމީގެއިތުރުން، އެކޯލިޝަނުން ވަނީ ރާއްޖޭގެ ދާޚިލީ ކަންތައްތަކުގެ ތެރެއަށް ބޭރުގެ ފަރާތްތަކަށް ވަނުމުގެ ފުރުޞަތު ނުދިނުމަށާއި، ރާއްޖެއިން އިންޑިއާގެ އަސްކަރިއްޔާ ބޭލުމަށް ތަކުރާރުކޮށް ސަރުކާރަށް ގޮވާލާފައެވެ.\nއަދި، ވެހިކަލް ބުރަށް ހުރަސްއެޅުމަށް ފުލުހުން ބާރުގެ ބޭނުންކުރުމުގެ ސަބަބުން ޒުވާނުންގެ ތެރެއިން އެތައް ބަޔަކަށް އަނިޔާވެ، ވެހިކަލްތަކަށް ގެއްލުން ލިބިފައިވާކަން ފާހަގަކޮށް އިދިކޮޅުން ބުނީ، ގާނޫނުއަސާސީން ދިވެހި އެންމެހާ ރައްޔިތުންނަށް ލިބިދީފައިވާ އަސާސީ ހައްގުތަކަށް އަރައިގަނެ، ފުލުހުންގެ މައްޗަށް ސަރުކާރުގެ ފަރާތުން ކުރަމުން ގެންދާ ޣައިރު ގާނޫނީ އަމުރުތަކުގެ މައްސަލައާއި، އެ އަމުރު ތަންފީޒު ކުރުމަށް ދިވެހި ފުލުހުންގެ ޚިދުމަތުން ހާލަތާއި ނުބައްދަލު ބާރުގެ ބޭނުން ކުރަމުން ގެންދާ މައްސަލަ ބަލައި، ފިޔަވަޅު އެޅުމަށް ކަމާ ބެހޭ މުއައްސަސާތަކަށް ވެސް ގޮވާލާފައެވެ.\nމޯލްޑިވްސް ޕޮލިސް ސާވިސް ޕީއެންސީ ސިޔާސީ ޕީޕީޕއެމް


ރީ ރަޖިސްޓްރީ ކުރާ މެންބަރުން، މި އަހަރަށް އެމެންބަރުން ދައްކަންޖެހޭ އަހަރީ ފީ ދައްކާފައި ވާނަމަ، އިތުރަކަށް އަހަރީފީ ދައްކާކަށެއް ނުޖެހޭނެއެވެ. ނަމަވެސް، އަލުން ފޯރމް ފުރިހަމަކޮށް، މިއެސޯސިއޭޝަނަށް ހުށަހަޅަން ވާނެއެވެ. މި އެސޯސިއޭޝަނުގެ ހުރިހާ މެންބަރުންވެސް 22 އޮގަސްޓް 2019 އަށް ރީ ރެޖިސްޓްރޭޝަންގެ ކަންކަން ފުރިހަމަކުރުމަށް އެސޯސިއޭޝަނުގެ ހުރިހާ މެންބަރުންނަށް އިލްތިމާސްކުރަމެވެ. އެސޯސިއޭޝަނުގެ މެންބަރުކަމަށް އެދޭ ފޯރމް އަދި އެސޯސިއޭޝަނުގެ އަސާސީ ޤަވައިދު މިއެސޯސިއޭޝަނުގެ ވެބްސައިޓުން ޑައުންލޯޑު ކުރެވެން ހުންނާނެ އެވެ.\nޑައުންލޯޑު ލިންކް: http://swimming.org.mv/get-involved\nޕަބްލިޝްކުރި ތާރީޚު: 03 އޮގަސްޓް 2019


އަފްރާޝީމް އަވަހާރަކޮށްލި މައްސަލަ ހިއުމަން ރައިޓްސް ކޮމިޝަނުން ކުށްވެރިކޮށްބަޔާނެއް ނެރެފި | Landhooinfo\nއަފްރާޝީމް އަވަހާރަކޮށްލި މައްސަލަ ހިއުމަން ރައިޓްސް ކޮމިޝަނުން ކުށްވެރިކޮށްބަޔާނެއް ނެރެފި\nރައްޔިތުންގެ މަޖިލީހުގެ އުނގޫފާރު ދާއިރާގެ ޢިއްޒަތްތެރި މެންބަރު ޑޮކްޓަރ އަފްރާޝީމް ޢަލީއަށް ތޫނު އެއްޗަކުން ޙަމަލާދީ، ވަރަށް އަނިޔާވެރި، ރަޙުމުކުޑަ ގޮތެއްގައި އަވަހާރަކޮށްލާފައި ވާތީ އިންސާނިއްޔަތާއި ޚިލާފު މި ޢަމަލު ހިއުމަން ރައިޓްސް ކޮމިޝަނުން ވަރަށް ހަރުކަށި އިބާރާތުން ކުށްވެރިކޮށް ބަޔާނެއް ނެރެފި އެވެ.\nއެޗްއާރުސީއެމްގެ ބަޔާނުގައިވަނީ ދިރިހުރުމުގެ ޙައްޤަކީ ކޮންމެ އިންސާނަކަށް ލިބިގެންވާ އެންމެ އަސާސީ އެއް ޙައްޤުކަމަށް ވީހިނދު ރާއްޖޭގައި މި ފަހަކަށް އައިސް ކުށެއްނެތް އެތައް ބައެއްގެ ފުރާނަ މިފަދަ އަނިޔާވެރި އަދި ރަހްމުކުޑަ ގޮތަކަށް ގޮސްފައިވާކަމީ ކޮމިޝަނުން އިންތިހާއަށް ކަންބޮޑުވެ ހިތާމަކުރާކަމެއް ކަމަށެވެ.\nއަދި މިޖަރީމާ ހިންގި ފަރާތްތައް ހޯދައި އިންސާފުގެ ކުރިމައްޗަށް އަވަހަށް ގެނައުމަށް ކޮމިޝަނުން ދައުލަތުގެ ކަމާބެހޭ ފަރާތްތަކަށް އެޗްއާރުސީއެމްގެ ބަޔާނުގައި ގޮވާލާފައިވެ އެވެ.\nރާއްޖޭގެ މުޖުތަމަޢުއަކީ ސުލްޙަމަސަލަސްކަން ޤާއިމްވެފައިވާ އަމާން ވެއްޓަކަށް ހެދުމަށްޓަކައި ކުރެވެން ހުރި ހުރިހާ މަސައްކަތެއް ކުރުމަށް އެންމެހާ ފަރާތްތަކަށް މި ކޮމިޝަނުން ބަޔާން ނިންމާލަމުން އިލްތިމާސްކުރައްވާފައިވެސް ވެއެވެ.


AIA ah liben jehey faisaa hoadhan angaifi\nއައްޑޫ އެއާޕޯޓަށް ލިބެން ޖެހޭ ފައިސާ ހޯދުން އަވަސް ކުރަން ލަފާ ދީދި\nއައްޑޫ އިންޓަނޭޝަނަލް އެއާޕޯޓަށް ސްރީލަންކަން ޖައްސާފަ: ސްރީލަންކަން އައްޑުއަށް ދަތުރުތައް ފެށީ 2016 ވަނަ އަހަރު. ނަމަވެސް މިހާރު ދަތުރެއް ނުކުރޭ -- ފޮޓޯ: އަވަސް\nއައްޑޫ އިންޓަނޭޝަނަލް އެއާޕޯޓް (އޭއައިއޭ) އަށް ލިބެން ޖެހޭ ގިނަ އަދަދެއްގެ އަދަދެއްގެ ފައިސާ ހުރުމާއެކު އެ ފައިސާ ހޯދުން އަވަސް ކުރަން، ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން ލަފާ ދީފި އެވެ.\nގޭން އިންޓަނޭޝަނަލް ހިންގާ، އޭއައިއޭ ކުންފުނީގެ މާލީ ހާލަތުގެ މައްޗަށް ބަލައި، ފީސީބީން ނެރެފައިވާ މާލީ ރިޕޯޓުގައިވާ ގޮތުން އެ ކުންފުންޏަށް ލިބެން ޖެހި، ނުލިބި ގިނަ އަދަދެއްގެ ފައިސާ އެބަހުރި ކަމަށެވެ. އޭއައިއޭއަށް ލިބެންޖެހޭ ފައިސާގެ ނިސްބަތް އެ ކުންފުނީގެ ޖުމްލަ އާމްދަނީގެ 70 ޕަސެންޓަށް އަރާ ކަމަށް ބުނެފައިވެ އެވެ.\nއެހެންވެ ޕީސީބީން ވަނީ އެ ކުންފުނީގެ ރިސީވަބަލްސް މަތިވަމުންދާތީ ކަންބޮޑުވުން ފާޅުކޮށްފަ އެވެ. އަދި މި ފައިސާ ހޯދުން އަވަސް ކުރުމުގެ ގޮތުން އާ ގަވައިދުތަކެއް ހަދައިގެން ނަމަވެސް ފައިސާ ހޯދަން ލަފާ ދީފައިވެ އެވެ. އަދި މި އުސޫލުން އަމަލު ނުކޮށްފިނަމަ މުސްތަގުބަލުގައި އެ ކުންފުންޏަށް މާލީ ގޮތުން ގިނަ ދަތިތަކެއް ކުރިމަތިވާނެ ކަމަށް ބުނެފައިވެ އެވެ.\nއޭއައިއޭގެ މާލީ ރިޕޯޓް ދައްކާ ގޮތުން އެ ކުންފުންޏަށް މިދިޔަ އަހަރުގެ ފުރަތަމަ ކުއާޓަރުގައި އާމްދަނީގެ ގޮތުގައި ލިބިފައިވަނީ 19 މިލިއަން ރުފިޔާ އެވެ. ނަމަވެސް މި އަހަރުގެ ފުރަތަމަ ކުއާޓަރުގައި ލިބުނު އާމްދަނީ ވަނީ 26.3 މިލިއަން ރުފިޔާއަށް އިތުރުވެފަ އެވެ.\nއެ ކުންފުންޏަށް އާމްދަނީ ލިބެނީ މައިގަނޑު ދެ ދާއިރާއަކުންނެވެ. އެއީ މަތިންދާ ބޯޓަށް އަޅާ ތެޔޮ ވިއްކައިގެންނާއި ގްރައުންޓް ހޭޑްލިންނެވެ. ތެޔޮ ވިއްކައިގެން މި އަހަރު ފުރަތަމަ ކުއާޓަރުގައި 16 މިލިއަން ރުފިޔާ ލިބުނުއިރު މިދިޔަ އަހަރު ލިބުނީ 12 މިލިއަން ރުފިޔާ އެވެ.\nފުރަތަމަ ކުއާޓަރުގައި އޭއައިއޭ އަށް ލިބުނު ސާފު ފައިދާ ވެސް ވަނީ ބޮޑުތަނުން ދަށްވެފަ އެވެ. މިދިޔަ އަހަރުގެ ފުރަތަމަ ކުއާޓަރުގައި ސާފު ފައިދާގެ ގޮތުގައި 10.8 މިލިއަން ރުފިޔާ ލިބުނުއިރު، މި އަހަރުގެ ސާފު ފައިދާވަނީ 6.7 މިލިއަން ރުފިޔާ އަށް ދަށްވެފަ އެވެ.\nފުރަތަމަ ކުއާޓަރުގައި އާމްދަނީ ލިބުނު ދާއިރާތައް\nޖެޓްފިއުލް ވިއްކައިގެން: 16 މިލިއަން ރުފިޔާ\nގްރައުންޑް ހޭންޑލިން: 2.4 މިލިއަން ރުފިޔާ\nލޭންޑިން ފީ: 1.1 މިލިއަން ރުފިޔާ\nޕާކިން ފީ: 6.4 މިލިއަން ރުފިޔާ\nއިކްއިޕްމަންޓް ޗާޖު: 217,885ރ.\nޕެސެންޖަރު ސާވިސް ޗާޖު: ނުލިބެ\nކާގޯ ޓާމިނަލް ވެއާހައުސް: 55,704ރ.\nއޭއައިއޭ އިން މި ކުއާޓަރުގައި ހަރަދުގެ ގޮތުގައި 28.2 މިލިއަން ރުފިޔާ ހޭދަކޮށްފައިވެ އެވެ. އަދި މިދިޔަ އަހަރުގެ ފުރަތަމަ ތިން މަހު ހަރަދަށް ވެސް ހޭދަވެފައިވަނީ މި އަދަދެވެ.\nއޭއައިއޭގެ ހަރަދުގެ ބައެއް ބައިތައް\nޖެޓްފިއުލް ގަންނަން:9މިލިއަން ރުފިޔާ\nއެޕްލޯއީމަންޓް ބެނެފިޓް: 8.4 މިލިއަން ރުފިޔާ\nޕީޕީއީ އަށް: 6.6 މިލިއަން ރުފިޔާ\nރިޕެއާ އެންޑް މެއިންޓަނަންސް: 317,215ރ.\nޕީސީބީން ބުނެފައިވާ ގޮތުގައި ދެވަނަ ކުއާޓަރުގައި ޑެޓް ޓު އެސެޓް ރޭޝިއޯ ހުރީ 0.79 ގައެވެ. ފުރަތަމަ ކުއާޓަރުގައި މި އަދަދު ހުރީ 0.71 ގަ އެވެ. މި ނިސްބަތުން ދައްކާ ގޮތުން އޭއައިއޭގައި ދަރަނި ދެއްކުމުގެ ގާބިލްކަން ހުރި ކަމަށް ޕީސީބީން ބުނެފައިވެ އެވެ.\nގޭން އިންޓަނޭޝަނަލް އެއާޕޯޓަށް މި އަހަރުގެ ފުރަތަމަ ކުއާޓަރުގައި ދަތުރުކޮށްފައިވާ އެތެރޭގެ އުދުހުންތަކުގެ ހަމައެކަނި ފްލައިޓަކީ މޯލްޑިވިއަންނެވެ. އެ އެއާލައިނުން ގޭން އަށް 111 ފްލައިޓެއް ބޭއްވި އެވެ. ނަމަވެސް މިދިޔަ އަހަރުގެ ފުރަތަމަ ތިން މަހު މޯލްޑިވިއަން އިން 473 ފްލައިޓް އަދި ވިލާ އެއާއިން ދެ ފްލައިޓެއް ބާއްވާފައިވެ އެވެ. އަދި މި އަހަރުގެ ފުރަތަމަ ކުއާޓަރުގައި ޕްރައިވެޓް ޖެޓު ފަދަ އެއާ ކްރާފްޓްތަކުން 168 ފްލައިޓް މޫވްމެންޓް ހަދާފައިވެ އެވެ.\nއައްޑޫ އިންޓަނޭޝަނަލް އެއާޕޯޓަކީ ސަރުކާރުގެ 70 ޕަސެންޓް ހިއްސާ އާއި މަޝްހޫރު ޓޫރިޒަމް ކުންފުނި، ޗަމްޕާގެ އާއިލާގެ ހިއްސާ އޮންނަ ކާސާ ހޯލްޑިންގްގެ 30 ޕަސެންޓް ހިއްސާ އޮންނަ އެއާޕޯޓެކެވެ.\nއައްޑޫ ސިޓީ ގަން އިންޓަނޭޝަނަލް އެއާޕޯޓް\nއޭއައިއޭ ވެލުއޭޝަނަށް ހަދާނެ ބަޔަކު އަނެއްކާވެސް ހޯދަނީ


Meehun Maraa Robot Thakeh Ufahdhan Massaikaiy Kuri University Eh Boycott Kurany - Vaguthu\nމީހުން މަރާ ރޮބޮޓްތަކެއް އުފައްދަން މަސައްކަތްކުރި ޔުނިވާރސިޓީއެއް ބޮއިކޮޓްކުރަނީ\nދެކުނު ކޮރެއާގެ ޔުނިވާރސިޓީއަކުން މީހުން މެރުމަށް ފަރުމާ ކުރެވިފައިވާ ރޮބޮޓްތަކެއް އުފައްދަން މަސައްކަތްކުރިކަމުގެ ތުހުމަތުގައި ބޮއިކޮޓްކުރުމަށް އާޓިފިޝަލް އިންޓެލިޖެންސްގެ ދާއިރާގެ ފުންނާބުއުސް 50 ސައިންސްވެރިޔަކު ގޮވާލައިފިއެވެ. އެ ސައިންސްވެރިން ބުނާގޮތުގައި ދެކުނު ކޮރެއާގެ ކޮރެއާ އެޑްވާންސްޑް އިންސްޓިޓިއުޓް އޮފް ސައިންސް އެންޑް ޓެކްނޮލޮޖީ ނަމަކަށްކިޔާ އެ ޔުނިވާރސިޓީއިން ދިޔައީ ހަތިޔާރު އުފައްދާ ކުންފުންޏަކާއިއެކު މީހުން މެރުމަށް ފަރުމާކުރެވިފައިވާ ރޮބޮޓްތަކެއް އުފެއްދުމަށް މަސައްކަތްކުރަމުންނެވެ.\nއެ ތުހުމަތުތައް ޔުނިވާރސިޓީއިން ދޮގުކުރިނަމަވެސް އެ ސައިންސްވެރިން ވަނީ އެ ޔުނިވާރސިޓީގެ ރައީސްގެ ފަރާތުން އިންސާނުންގެ ކޮންޓްރޯލެއް އޭގެ މައްޗަށް ނުވާ ހަތިޔާރުތަކެއް ނުއުފައްދާނޭކަމުގެ ޔަގީންކަމެއް ލިބުމުން ނޫނީ ބޮއިކޮޓްކުރުން ނުހުއްޓާނޭކަމަށް އިއުލާންކޮށްފައެވެ. ސައިންސްވެރިން ބުނާގޮތުގައި އެފަދަ އަމަލެއްގެ ސަބަބުން މިހާރުވެސް ދުނިޔޭގެ ގައުމުތަކުގެ މެދުގައި ކޮންޓްރޯލުން ނައްޓާފައިވާ ހަތިޔާރުގެ ވާދަވެރިކަން އިތުރުވެގެންދާނެއެވެ.\nއާޓިފިޝަލް އިންޓެލިޖެންސް އަކީ ސައިންސްގެ ދާއިރާގައި މަސައްކަތްކުރާ ފަރާތްތަކުގެ މެދުގައި އެކަމާއި ހިޔާލުތަފާތުވުންތަކެއް އުފެދިފައިވާ ދާއިރާއެކެވެ. ބައެއް ފަރާތްތަކުން ދެކޭގޮތުގައި އޭ.އައި ނުވަތަ އާޓިފިޝަލް އިންޓެލިޖެންސްއަކީ އޭގެން އިންސާނުންނަށް ކޮންޓްރޯލްނުކުރެވޭވަރުގެ ނުރައްކާތެރި މެޝިންތަކެއް އުފެދިގެން ދިޔުމުގެ ބިރު އޮންނަ ކަމެކެވެ. އެ މެޝިންތައް އިންސާނުންނަށް ކޮންޓްރޯލްނުކުރެވޭއިރު އެ މެޝިންތައް އިންސާނުންގެ މައްޗަށް ވެރިވެގަތުމަކީވެސް އެކަށީގެންވާކަމެއްކަމަށް ގަބޫލުކުރާ ފަރާތްތައް މަދެއް ނޫނެވެ.\nއަނެއްބައި ފަރާތްތަކުން ދެކޭގޮތުގައި އޭ.އައި އަކީ އެހާ ބިރުގަންނަން ޖެހޭ ކަމެއް ނޫނެވެ. އަދި އެއީ އިންސާނުންނަށް ނުވާ އެތައް ކަމެއް ކުރުމުގެ ގާބިލުކަން ދެވިދާނެ އިންސާނުންނަށް ކުރިއެރުން ގެނުވައިދޭނެ އެއްޗެކެވެ. ކޮންމެ ގޮތަކަށްވިޔަސް އިންސާނުން މެރުމަށް ފަރުމާކުރެވިފައިވާ އެފަދަ ރޮބޮޓްއެއް އުފެއްދުމަކީ އެ ދާއިރާގައި މަސައްކަތްކުރާ އެއްވެސް ފަރާތަކުން އެދޭނޭ ކަމެއް ނޫނެވެ.\nޓްރާންސްފޯމާސްގެ ރޮބޮޓު ހަޤީޤަތަކަށް\nއޭޕްރީލް 6, 2018 14:51


އާދިއްތަ6ސެޕްޓެމްބަރު 2020 14:00\nޤާނޫނު ނަންބަރު 5/2007 (ދިވެހި ސިވިލް ސަރވިސްގެ ޤާނޫނު) ގެ 17 ވަނަ މާއްދާގެ (ށ) ގައިވާ ގޮތުގެމަތިން ސިވިލް ސަރވިސް ކޮމިޝަނުގެ ރައީސްކަމަށް މ.ފަލްކަންގެ، އަލްފާޟިލް މުޙައްމަދު ނާޞިޙް އަދި ކޮމިޝަންގެ ނައިބު ރައީސްކަމަށް ބްލެކް/ ރ.މީދޫ، އަލްފާޟިލް އިބްރާހީމް ރަޝީދު ޢައްޔަންކުރެއްވުން\nޤާނޫނު ނަންބަރު 6/81 (މޯލްޑިވްސް މަނިޓަރީ އޮތޯރިޓީގެ ޤާނޫނު 1981) އަށް2ވަނަ އިޞްލާޙު ގެނައުމުގެ ޤާނޫނުގެ6ވަނަ މާއްދާގެ (3) ވަނަ ނަންބަރުގައިވާ ގޮތުގެމަތިން މޯލްޑިވްސް މަނިޓަރީ އޮތޯރިޓީގެ ހުސްވެފައިވާ ޑެޕިއުޓީ ގަވަރުނަރުގެ މަޤާމަށް ބޭފުޅަކު ޢައްޔަންކުރެއްވުމަށްޓަކައި، ރައީސުލްޖުމްހޫރިއްޔާ ރައްޔިތުންގެ މަޖިލީހަށް ފޮނުއްވާފައިވާ މައްސަލަ މާލިއްޔަތު ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރިއަށް ގެންދެވުމަށްފަހު، މޯލްޑިވްސް މަނިޓަރީ އޮތޯރިޓީގެ ޑެޕިއުޓީ ގަވަރުނަރުގެ މަޤާމަށް، ދިޔަވަރު/ ބ.އޭދަފުށި، އަލްފާޟިލް އަޙްމަދު ޢިމާދުގެ ނަންފުޅު މަޖިލީހުން ފާސްކުރެއްވުން\nޑޮކްޓަރ ޢަބްދުﷲ މަޢުޞޫމް (ދަފްތަރު ނަންބަރު 4336)، މިނިސްޓަރ އޮފް ޓޫރިޒަމްގެ މަޤާމަށް 30 އޮގަސްޓު 2020 ގައި ޢައްޔަންކުރައްވައި، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 129 ވަނަ މާއްދާގެ (ރ) ގައިވާ ގޮތުގެމަތިން ރައީސުލްޖުމްހޫރިއްޔާ ފޮނުއްވާފައިވާ މައްސަލަ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރިއަށް ގެންދެވުމަށްފަހު، މިނިސްޓަރ އޮފް ޓޫރިޒަމްގެ މަޤާމަށް ރައީސުލްޖުމްހޫރިއްޔާ ޢައްޔަންކުރައްވާފައިވާ، ދަފްތަރު. ނަންބަރު 4336، ޑޮކްޓަރ ޢަބްދުﷲ މަޢުޞޫމްގެ ނަންފުޅު މަޖިލީހުން ފާސްކުރެއްވުން\nޤާނޫނު ނަންބަރު 12/2016 (ޖިނާއީ އިޖުރާއަތުގެ ޤާނޫނު) އަށް އިޞްލާޙު ގެނައުމުގެ ބިލު މިނިސްޓަރ އޮފް ޓޫރިޒަމްގެ މަޤާމަށް ޢައްޔަންކުރައްވާފައިވާ، ދަފްތަރު. ނަންބަރު 4336، ޑޮކްޓަރ ޢަބްދުﷲ މަޢުޞޫމްއަށް، ރައްޔިތުންގެ މަޖިލީހުން ރުހުންދިނުމުގެ މައްސަލަ ސިންގަޕޫރަށް ދިވެހިރާއްޖެއިން ކަނޑައަޅުއްވާ ސަފީރުކަމަށް އަލްފާޟިލް އިބްރާހީމް ޝަހީބު، ހ.ޖެހޭވައި، ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ ފޮނުއްވާފައިވާ މައްސަލަ މޯލްޑިވްސް މަނިޓަރީ އޮތޯރިޓީގެ ހުސްވެފައިވާ ޑެޕިއުޓީ ގަވަރުނަރުގެ މަޤާމަށް، އަލްފާޟިލް އަޙްމަދު ޢިމާދު، ބ.އޭދަފުށި، ދިޔަވަރު، ޢައްޔަންކުރެއްވުމާ ގުޅޭގޮތުން ރައީސުލްޖުމްހޫރިއްޔާ ފޮނުއްވާފައިވާ މައްސަލަ މިނިސްޓަރ އޮފް ޓޫރިޒަމްގެ މަޤާމަށް ޢައްޔަންކުރައްވާފައިވާ، ދަފްތަރު. ނަންބަރު 4336، ޑޮކްޓަރ ޢަބްދުﷲ މަޢުޞޫމްއަށް، ރައްޔިތުންގެ މަޖިލީހުން ރުހުންދިނުމުގެ މައްސަލަ ރައްޔިތުންގެ މަޖިލީހުގެ ގަވާއިދުގެ 170 ވަނަ މާއްދާގެ ދަށުން، ކާށިދޫ ދާއިރާގެ ޢިއްޒަތްތެރި މެންބަރު ޢަބްދުﷲ ޖާބިރު ހުށަހަޅުއްވާފައިވާ ކުއްލި މައްސަލަ ސިވިލް ސަރވިސް ކޮމިޝަނުގެ ރައީސާއި ނައިބު ރައީސް ޢައްޔަންކުރުމަށްޓަކައި، އެ ކޮމިޝަނުގެ މެންބަރުންގެ ތެރެއިން އެ މާއްދާގައިވާ ގޮތުގެމަތިން އެ2މަޤާމަށް މަޖިލީހުން މެންބަރުން ކަނޑައެޅުމާގުޅޭ މައްސަލަ


އެމްއެމްޕީއާރްސީ މައްސަލައިގާ ރައީސް ޔާމިން ފުލުސް އޮފީހަށް | | Sangu News\nއެމްއެމްޕީއާރްސީ މައްސަލައިގާ ރައީސް ޔާމިން ފުލުސް އޮފީހަށް\n4 ނޮވެމްބަރ 2019 - 08:39\nކުރީގެ ރއީސް ޔާމިން އަބްދުލް ގައްޔޫމް - (ފޮޓޯ: ސަންގު ފައިލް ފޮޓޯ)\nއެމްއެމްޕީއާރްސީގެ ކޮރަޕްޝަންގެ ތަހުގީގަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް ފުލުހަށް ހާޒިރުވުމަށް ޗިޓް ފޮނުވައިފި އެވެ.\nފުލުހުންގެ ތަރުޖަމާން އިޒްމިއާ ޒާހިރު ވިދާޅުވީ އެމްއެމްޕީއާރްސީ މައްސަލައިގެ މައުލޫމާތު ސާފުކުރުމަށްޓަކައި ކުރީގެ ރައީސް އަބްދުﷲ ޔާމީން ފުލުހުންގެ އިދާރާއަށް ހާޒިރުވުމަށް ޗިޓު ފޮނުވާފައިވާ ކަމަށެވެ. އެމަނިކުފާނު ފުލުހުންގެ އިދާރާއަށް ހާޒިރުވާން އަންގާފައި ވަނީ މިއަދު މެންދުރު 2:00އަށް ކަމަށް ވަނީ މައުލޫމާތު ލިބިފައެވެ.\nރައީސް ޔާމީން ފުލުހުންގެ އިދާރާއަށް ހާޒިރުވާން އަންގާފައިވާއިރު ދައުލަތުން އެމަނިކުފާނުގެ މައްޗަށް އުފުލާފައިވާ މަނީ ލޯންޑަރިން މައްސަލައިގެ ހުކުމް އިއްވުން މާދަމާއަށް އޮތީ ތާވަލުކޮށްފައެވެ. އެ މައްސަލައަކީ އެމްއެމްޕީއާރްސީގެ ފައިސާ ކަމަށް ތުހުމަތު ކުރެވޭ ފައިސާ ރައީސް ޔާމީންގެ އިސްލާމިކް ބޭންކު އެކައުންޓަށް ޖަމާވުމާއި ގުޅިގެން އުފުލާފައިވާ ދައުވާއެކެވެ.\nރައީސް ޔާމީން ފުލުހުންގެ އިދާރާއަށް ހާޒިރުވާން އަންގާފައިވާއިރު ދާދިފަހުން ތ. ގުރައިދޫ ދާއިރާގެ ރައްޔިތުން މަޖިލީހުގެ މެންބަރު ގައްސާން މައުމޫނާއި ފިޝަރީޒް މިނިސްޓަރު ޒަހާ ވަހީދުވެސް ވަނީ ފުލުހުންގެ އިދާރާއަށް ހާޒިރުކޮށްފައެވެ. ނަމަވެސް މި ދެ ބޭފުޅުން ހާޒިރުކުރި ސީދާ ސަބަބެއް ފުލުހުންވެސް އަދި އެ ބޭފުޅުންވެސް ހާމައެއް ނުކުރައްވައެވެ.


Mi aharu emme inthizaaru kurevey filmthakaky koba? | Mihaaru\nޓެޑްރީ: 24 އަހަރު ފަހުން ޑައިރެކްޓް ކުރާ ދެވަނަ ފީޗާ ފިލްމް "ލަސްވިޔަސް" މި އަހަރު ގެނެސް ދޭނެ.\n06 ޖެނުއަރީ 2018 - 06:087comments\nއެގޮތުން މި އަހަރު ރިލީޒް ކުރާނެ ކަމަށް ގަބޫލުކުރެވޭ ފިލްމުތަކުގެ ތެރެއިން އެންމެ އިންތިޒާރު ކުރެވޭ ފަސް ފިލްމަކަށް ބަލައިލަމާ ހިނގާށެވެ.\nމި ފިލްމަށް އިންތިޒާރުކުރެވޭ އެންމެ ބޮޑު ސަބަބަކީ މުހައްމަދު "ޓެޑްރީ" ނިޔާޒުގެ ފިލްމަކަށް ވުމެވެ. "ލަސްވިޔަސް" އަކީ އޭނާގެ 30 އަހަރު ވީ ކެރިއަރުގައި ޑައިރެކްޓް ކުރާ ދެވަނަ ފީޗާ ފިލްމެވެ. ޓެޑް 1994 ގައި ހެދި "ދެރިޔާ" އަށް ފަހު، މިހާތަނަށް ފީޗާ ފިލްމެއް ޑައިރެކްޓްކޮށްފައި ނުވާތީ، ޑައިރެކްޓަރެއްގެ ގޮތުގައި އޭނާގެ ކިބައިގައި މިހާރު ހުރި ކުޅަދާނަކަމެއް ބަލައިލަން ވެސް އެތައް ބަޔަކު ތިބީ ބޭނުންވެފަ އެވެ.\n"ލަސްވިޔަސް" ގެ ޓީޒާ.\nމި އަހަރު ރިލީޒް ކުރާނެ ކަމަށް އިއުލާން ކުރި ނަމަވެސް "ލަސްވިޔަސް" ސިނަމާ އަށް އަންނާނެ ސީދާ ތާރީހެއް އަދިއެއް ނުނިންމަ އެވެ. އެކަމަކު ފިލްމުގެ ފުރަތަމަ ޓީޒާ މިދިޔަ އަހަރު ވަނީީ ބެލުންތެރިންނަށް ދޫކޮށްލައިފަ އެވެ.\nމަޝްހޫރު ބަތަލާ ނިއުމާ މުހައްމަދުގެ ދަރިފުޅު ޒޯޔާ ހަސަން ފެނިގެންދާ "ޖަޒްބާތީ" ޓީޒާއިން އަދި މިއީ ކޮން ކަހަލަ ފިލްމެއް ކަމެއް ވެސް ނޭނގެ އެވެ. އެކަމަކު ޓެޑާ މެދު ކުރެވޭ އުންމީދުތައް ބޮޑެވެ. މިއީ އެންމެ ގިނަ ބަޔަކު ބަލަން ބޭނުންވާނެ ފިލްމޭ ވެސް ބުނެވިދާނެ އެވެ.\n"ހެޕީ ބާތުޑޭ" އާއި "ލޫދިފާ" ފަދަ ފިލްމުތަކުގެ މަތިން ހަނދާންކޮށްލާށެވެ. މިއީ އެ ފިލްމުތަކުގެ ޑައިރެކްޓަރު މޫމިން ފުއާދު ހަތް އަހަރަށް ފަހު، އެނބުރި ޑައިރެކްޝަނަށް އަންނަ ފިލްމެވެ. ހަދާ ކޮންމެ ފިލްމަކުން އެތަކެއް އެވޯޑް ހޯދާ މޫމިންގެ "ނިވައިރޯޅި" އަކީ އޭނާ ލިޔެ، ޑައިރެކްޓް ކުރާ ފިލްމެކެވެ.\nމިއީ ބަތަލާ ނިއުމާ މުހައްމަދުގެ ވަދާއީ ފިލްމު ވެސް މެ އެވެ. ނިއުމާ ޕްރޮޑިއުސް ކުރާ ފިލްމުގެ ޝޫޓިން މި މަހު ފަށާ އިރު، "ނިވައިރޯޅި" ސިނަމާ އަށް އަންނާނެ ކަމަށް ބެލެވެނީ މި އަހަރުގެ އޮކްޓޯބަރު މަހުގަ އެވެ. ފަހަރުގައި ފިލްމު ޕްރިމިއާ ކުރާ ތާރީހަކީ ނިއުމާގެ އުފަން ދުވަސް ކަމަށްވާ އޮކްޓޯބަރު 21 އަށް ވެސް ވެދާނެ އެވެ.\n"ނިވައިރޯޅި" ގެ ޓީޒާ،\nޒަމާންގަނޑަކަށް ފަހު، މޫމިން ވަރުގަދަ ފިލްމަކާ އެކު އަންނާތީ މި ފިލްމަށް ކުރެވޭ އުންމީދުތަކާއި ކުރެވޭ އިންތިޒާރީތައް ވެސް ބޮޑެވެ.\nމިއީ މިދިޔަ އަހަރުގެ ދިވެހި ފިލްމު އެވޯޑްސްގެ އެންމެ މޮޅު ޑައިރެކްޓަރުގެ މަގާމު ހޯދި އަލީ ޝިފާއު (ޗިއްޕެ) ގެ ޑައިރެކްޝަނެކެވެ. މިއީ ދިވެހި ސިނަމާ އަށް ލޯބި ކުރާ މީހުން މިހާރު އެންމެ ބޮޑަށް އިތުބާރު ކުރާ ޑައިރެކްޓަރު ވެސް މެ އެވެ. ޗިއްޕެގެ ފިލްމެކޭ ނުވަތަ ޑާކް ރެއިން އެންޓަޓައިންމަންޓްގެ ފިލްމެކޭ ބުނެފި ނަމަ، އޭގެ ކޮލިޓީއާ ދޭތެރޭ އުފައްދާނެ ސުވާލެއް ނޯންނާނެ އެވެ.\n"ވަކިން ލޯބިން" ސިނަމާ އަށް އަންނާނީ މާޗް5ގައި.\n"ވަކިން ލޯބިން" އަކީ ޗިއްޕެ އެންމެ ފަހުން ގެނެސް ދިން ތަންކޮޅެއް މަޖާ ސްޓައިލްގެ ތިން ފިލްމަށް ފަހު، ވަރަށް ސީރިއަސް އާއިލީ ވާހަކައެއް ކިޔައިދޭ ފިލްމެކެވެ. ޖުމައްޔިލް ނިމާލް (ޖުމަލް) އާއި މަރިޔަމް މަޖުދާ (މަޖޫ) އަދި ނުޒުހަތު ޝުއައިބް (ނުޒޫ) ލީޑް ރޯލު ކުޅޭ މި ފިލްމު ސިނަމާތަކަށް އަންނާނީ މި އަހަރުގެ މާޗް5ގަ އެވެ.\nމި ފަހަރު މި ފިލްމުން ފާހަގަކުރަން އެންމެ ބޭނުން ކަމަކީ މޮޅު ޑައިރެކްޓަރުގެ އެވޯޑް އުފުލައިލުމަށް ފަހު، ޗިއްޕެގެ މަސައްކަތުގެ ކޮލިޓީ އަށް އައިސްފައި ހުރި ބަދަލެވެ.\nމިއީ މި އަހަރު އަޅުވާނެ ފުރަތަމަ ދިވެހި ފިލްމެވެ. އެއީ ފެބްރުއަރީ6ގަ އެވެ. ޔޫސުފް ޝަފީއު (ޔޫއްޕެ) ލިޔެ، ޑައިރެކްޓްކޮށްފައިވާ "ދެވަންސޫރަ" އަކީ ސިއްރު މަރެއްގެ ހަގީގަތް ހޯދަން ކުރާ މަސައްކަތްތައް ދައްކުވައިދޭ ސަސްޕެންސް ތުރިލާއެކެވެ.\nވަރަށް ބޮޑު ކާސްޓެއް ވެސް ހިމެނޭ ފިލްމާ ބެހޭ ގޮތުން ޔޫއްޕެ ބުނެފައި ވަނީ މިއީ އޭނާގެ އަސްލު ރަހަގަނޑު ދައްކުވައި ދޭނެ ފިލްމެއް ކަމަށެވެ. އެހެންވެ ފިލްމު މޮޅުކުރަން، ބެލުންތެރިން ގަޔާވާ ކަހަލަ ފިލްމަކަށް ހަދަން ވަރަށް މަސައްކަތްކޮށްފައި ހުންނާނެ ކަމަށް ބުންޏެވެ.\nޔޫއްޕެ ވެސް މުހިއްމު ރޯލެއް ކުޅެފައިވާ "ދެވަންސޫރަ"ގެ ކާސްޓުންގެ ތެރޭގައި އަލަށް ތައާރަފުވާ މަރިޔަމް ޝިފާއާ އެކު، މުހައްމަދު ފައިސަލް، އަލީ އާޒިމް (ދޮންއައްޔަ)، އަހުމަދު އީސަ (އާނަންދު)، ފާތުމަތު އާޒިފާ (އަޒޫ) އަދި އަހުމަދު ސައީދު ފަދަ ތަރިން ހިމެނެ އެވެ.\nޔޫއްޕެއަކީ މި ފަހަކަށް އައިސް އޭނާގެ ސްކްރީންޕްލޭތަކާއި ޑައިރެކްޝަނުން ބެލުންތެރިންގެ ހިތްތައް ފަތަހަކޮށްފައިވާ މީހަކަށް ވާތީ "އަސްލު ސްޓައިލް" ގެ ފިލްމުގައި ހުރީ ކިހާ ފުރިހަމަ ކަމެއްތޯ ބަލައިލަން ކޮންމެހެން ވެސް ޖެހޭނެ އެވެ.\nމި ފިލްމުގެ ޑައިރެކްޓަރާ ބެހޭ ގޮތުން ދައްކާނެ މާ ގިނަ ވާހަކައެއް ނެތެވެ. އެކަމަކު އޭނާ ވަނީ 2016 ގައި ރިލީޒް ކުރި ބިރުވެރި ފިލްމު "4426" ގައި ފާތުމަތު ނަހުލާއާ ގުޅިގެން، ޑައިރެކްޓް ކުރުމުގެ ހުނަރު ދައްކާލައިފަ އެވެ. "ގޮށްރާޅު" އަކީ އެ ފިލްމަށް ފަހު، އަހުމަދު ޝިނާން އެކަނި ޑައިރެކްޓަރެއްގެ ގޮތުގައި ބެލުންތެރިންނާ ހަމައަށް ގެނެސްދޭ ފުރަތަމަ ފިލްމެވެ.\n"ގޮށްރާޅު" ގެ ބައެއް ކާސްޓުން.\nމި ފިލްމު ހާއްސަވާ އެއް ސަބަބަކީ މިއީ އަނެއްކާވެސް މޫމިންގެ ސްކްރީންޕްލޭއަކަށް ހަދާ ކްރައިމް ތުރިލާއަކަށް ވުމެވެ. ޑާކް ރެއިނުން ގެނެސްދޭ މި ފިލްމުގެ އެންމެ މުހިއްމު އެއް ތަރިއަކީ ޖުމަލް އެވެ. އޭނާއާ އެކު، ވަރަށް ގިނަ އާ އެކްޓަރުން ވެސް "ގޮށްރާޅު" އިން ފެނިގެން ދާނެ އެވެ.\nމިހާރު ޝޫޓް ކުރަމުން އަންނަ މި ފިލްމު ސިނަމާ އަށް ގެންނަން ނިންމާފައި ވަނީ ޑާކް ރެއިންގެ ރަސްމީ ތާރީހު ކަމަށްވާ އެޕްރީލް5ގަ އެވެ.\nއިތުރު ލިޔުންތައް މޫމިން ފުއާދު ދިވެހި ފިލްމް އިންޑަސްޓްރީ ޔޫސުފު ޝަފީއު (ޔޫއްޕެ) ޑައިރެކްޓަރު އަލީ ޝިފާއު


ބޮޑު ތިލަދުންމަތީ ވައުދުގެ ދަތުރު ނިންމުމަށްފަހު މާލެ އަންނައިރު އެ ފްލީޓާ އިތުރު 10 އުޅަނދު ގުޅޭނޭ ކަމަށް ޝިފާޒް ވިދާޅުވެއްޖެ – Maldivian Democratic Party\n06 ޑިސެމްބަރު 2012\nބޮޑު ތިލަދުންމަތީ ވައުދުގެ ދަތުރު ނިންމުމަށްފަހު މާލެ އަންނައިރު އެ ފްލީޓާ އިތުރު 10 އުޅަނދު ގުޅޭނޭ ކަމަށް ޝިފާޒް ވިދާޅުވެއްޖެ\nލިޔެ އަޕްޑޭޓްކުރީ: ރާމިޒް\nއެމްޑީޕީން މިހާރު އެންމެ އުތުރުގެ3އަތޮޅަށް ކުރަމުންދާ ބޮޑު ތލަދުންމަތީ ވައުދުގެ ދަތުރު ނިންމުމަށްފަހު އެ ފްލީޓް މާލެ އަންނަ އިރު އިތުރު 10 އުޅަނދު އެ ފްލީޓާ ގުޅޭނޭ ކަމަށް އެމްޑީޕީ ޕާލަމެންޓްރީ ގްރޫޕްގެ ވިޕް އަދި ރައްޔިތުންގެ މަޖިލީހުގެ ބާރަށު ދާއިރާގެ މެންބަރު މުހައްމަދު ޝިފާޒް ވިދާޅުވެއްޖެއެވެ.\nބާރަށު ސްކޫލްގައި ރޭ ބޭއްވި ވައުދުގެ ދަތުރުގެ ޖަލްސާ ގައި ޝިފާޒް ވިދާޅުވީ ބޮޑު ތިލަދުންމަތީ ވައުދުގެ ދަތުރު ކުޅުދުއްފުށިން ނިންމުމަށްފަހު މާލެ ދާއިރު،5އުޅަނދު ހިމެނޭ އެ ފްލީޓާ އިތުރު 10 އުޅަނދު ގުޅޭނޭ ކަމަށެވެ. މީގެ އިތުރުން ހއ، ހދ އަދި ށ އަތޮޅު ހިމެނޭ މަތި އުތުރުގެ ރައްޔިތުންނަކީ ކެރޭ ބައެއް ކަމަށާއި، އެ ސަރަހައްދުން މީހުން މާލެ ގޮސް މިހާރު ވެރިކަމާ ހަވާލުވެވަޑައިގެން ހުންނެވި ޑރ.ވަހީދު ހަސަން މަނިކުގެ ވެރިކަން ފެބްރުއަރީގެ ކުރިން ނިމުމަކަށް ގެންނާނޭ ކަމަށް ވެސް ޝިފާޒް ވިދާޅުވިއެވެ.\nރޭގެ ޖަލްސާ ގައި ޝިފާޒް ވަނީ ހުޅުމާލެ ކޯޓު ކަމަށް ބުނާ ތަނަކީ ސައްހަ ކޯޓެއް ކަމަށް ސްޕްރީމް ކޯޓުން ނިންމާފައިވާތީ އެކަމަށް ވެސް ވަރަށް ބޮޑަށް ފާޑުވިދާޅުވެ ވާހަކަދައްކަވާފައެވެ. އެ ގޮތުން އޭނާ ވިދާޅުވީ ދުނިޔޭގެ އެއްވެސް ގައުމެއްގެ ސްޕްރީމް ކޯޓުގެ ބެންޗު މިފަދަ ބޮޑު މައްސަލައެއްގައި ދެކަފިވެފައިވާ ތަން ދެކިވަޑައިނުގަންނަވާ ކަމަށެވެ. އަދި އުއްތަމަ ފަނޑިޔާރަކީ ޗީފް ޖަސްޓިސް ކަމަށް ވާއިރު، އޭނާގެ ރައުޔާ ސްޕްރީމް ކޯޓުގެ ބެންޗުގެ ބައެއް ފަނޑިޔާރުން ޚިލާފްވުމުން އެ ހިސާބުން އުއްތަމަ ފަނޑިޔާރު އިސްތިއުފާ ދޭން ޖެހޭނޭ ކަމަށް ވެސް ޝިފާޒް ވިދާޅުވިއެވެ.\nބާރަށުގެ ތާރީޚުގައި އެރަށުގައި ތަރައްގީގެ މަސައްކަތް އެކަށީގެންވާ މިންވަރަށް ކުރިޔަށް ގޮސްފައި ވަނީ ޚިޔާލުތަފާތުވުން ބޮޑު ވުމުގެ ސަބަބުން ކަމަށާއި، ރަށެއް ތަރައްގީ ވާނީ އެރަށެއްގެ ރައްޔިތުންނަކީ އެއްބަނޑު އެއްބަފާ އެއްބައެއްވަންތަ ބަޔަކަށް ވެގެން ކަމަށް ވެސް ޝިފާޒް ވިދާޅުވިއެވެ. އެހެން ނަމަވެސް ބާރަށުން މިހާރު ފެންނަ މަންޒަރު ވަރަށް “އުޖާލާ” ކަމަށް ވެސް ޝިފާޒް ވިދާޅުވިއެވެ. އެގޮތުން ރަށުގެ ރައްޔިތުން މިހާރު ފެންނަނީ ވަރަށް އެއްބައިވަންތަ ބައެއްގެ ގޮތުގައި ކަމަށް ޝިފާޒް ވިދާޅުވިއެވެ.\nޝިފާޒް އިތުރަށް ވިދާޅުވީ އޭނާގެ މެންބަރުކަމުގެ5އަހަރުގެ ދައުރު ނިމޭ އިރު، އަލުން އަނބުރާ އެމްޑީޕީ ވެރިކަމަށް ގެނެސް ހއ.ބާރަށް ތަރައްގީ ކުރުމަށް އެމްޑީޕީ ސަރުކާރުން ރާވާފައިވާ ޔޮޓް މެރީނާ އާއި، ގެސްޓް ހައުސް ޕްރޮގްރާމް ފައްޓަވައިދެއްވާނޭ ކަމަށެވެ.\n” އެމްޑީޕީ ސަރުކާރުން ބާރަށުގައި ހިންގަން ހަމަޖައްސާފައި އޮތީ ވަރަށް ބޮޑު މަޝްރޫއެއް. އެއީ 25 ގެ އެޅުން. އެއީ 25 ގެސްޓް ހައުސް. އެ މަޝްރޫއުގެ ތެރެއިން ބާރަށު ނަރުދަމާ ގާއިމްކޮށް، ޔޮޓްމެރީނާއެއް ހަދައި، ފާލަމެއް އެޅުމަށް އޮތީ ހަމަޖެހިފައި.” ޝިފާޒް ވިދާޅުވިއެވެ.


އެމްޑީޕީގެ ރިޔާސީ ކެންޑިޑޭޓް ރައީސް ނަޝީދުގެ ޕޮލިސީ ޓީމުން މެލޭޝިޔާގައި ތިބި ދިވެހިންނާއިއެކު ބައްދަލުވުމެއް ބާއްވައިފި – Maldivian Democratic Party\n18 އޮގަސްޓް 2013\nއެމްޑީޕީގެ ރިޔާސީ ކެންޑިޑޭޓް ރައީސް ނަޝީދުގެ ޕޮލިސީ ޓީމުން މެލޭޝިޔާގައި ތިބި ދިވެހިންނާއިއެކު ބައްދަލުވުމެއް ބާއްވައިފި\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ކެނޑިޑޭޓު ރައީސް މުހައްމަދު ނަޝީދުގެ ޕޮލިސީ ޓީމުން މެލޭޝިޔާގައި ކިޔަވަމުންދާ އަދި ދިރިއުޅެމުންދާ ދިވެހިންނާއި ބައްދަލުކޮށްފިއެވެ. އިއްޔެ (17\nއޮގަސްޓް 2013)ހަވީރު މެލޭޝިޔާގައި ބޭއްވުނު ބައްދަލުވުން ކުރިއަށް ގޮސްފައިވަނީ ޕެޓަލިންގ ޖާޔާގެ ޕިކާޑިލީ ހޯލުގައެވެ. މިބައްދަލުވުމުގައި ޕޮލިސީ ޓީމުގެ މުގައްރިރު މަހްމޫދު ރާޒީގެ އިތުރުން އެހެން މެންބަރުންވެސް ބައިވެރިވެވަޑައިގެންފައިވެއެވެ.\nމިބައްދަލުކުރެއްވުމުގައި ޕޮލިސީ ޓީމުންވަނީ ވަކިވަކި މެނިފެސްޓޯތަށް އެކުލެެވިގެންވާ ގޮތާއި އެމެނިފެސްޓޯގެ ސަބަބުން ރައްޔިތުންނަށް ކުރާނޭ ފައިދާތަކުގެ މައްޗަށް ވަރަށް ތަފްސީލްކޮށް މައުލޫމާތު ދެއްވާފައެވެ. މިގޮތުން ބައްދަލުވުމުގައި ބައިވެރިވި ފަރާތްތަކުންވަނީ މެނިފެސްޓޯތަކާއިމެދު ހުރި ސުވާލުތައ ޕޮލިސީ ޓީމާއި ހިއްސާކުރައްވައިފައެވެ. އަދި އެބޭފުޅުންގެ ސުވާލުތަކަށް ޕޮލިސީ ޓީމުން ވަރަށް ތަފްސީލްކޮށް ޖަވާބު ދެއްވައި މެނިފެސްޓޯގައި ހުރި ކަންކަމާއި ގުޅޭގޮތުން މަޝްވަރާކުރައްވައިފައިވެެއެވެ.\nމިބައްދަލުވުމުގައި ތަފާތު އޭރިޔާތަކުގެ 92 ފަރާތަކުންވަނީ ބައިވެރިވެފައެވެ. އަދި އެ ފަރާތްތަކުން ހާމަކޮށްފައިވާގޮތުގައި ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ މެނިފެސްޓޯތަކާއި ސިޔާސަތުތަކަކީ 2013ގެ އިންތިޚާބަށް ކުރިމަތިލާފައިވާ ހުރިހާ ޕާޓީތަކުގެ ތެރެއިން އެންމެ ފުރިހަމަ އަދި ރައްޔިތުންނަށް މަންފާކުރާނޭ ސިޔާސަތުތައްކަމަށެވެ.


IGMH Hospital ge ward thakun gina operation thah huhtijje: DR Muhammadh Ali\nއައިޖީއެމް ހޮސްޕިޓަލުގެ ވާޑްތަކުން ގިނަ އޮޕަރޭޝަންތައް ހުއްޓިއްޖެ: ޑރ. މުޙައްމަދު އަލީ\nޝާއިޢުކުރީ: އަޙްމަދު ޙަނީފް މެއި 17, 2021, 12:50\nރާއްޖޭގައި ހަލުއި ކަމާއެކު ކޮވިޑް-19 ފެތުރެމުންއަންނައިރު، ގައުމު އޮތީ ވަރަށް ނުރައްކާތެރި ހާލަތެއްގައި ކަން ހާމަކޮށް ޑރ. މުހައްމަދު ޢަލީ ޓްވީޓެއްކުރައްވައިފި އެވެ.\nރާއްޖޭގެ މިވަގުތު ކޮވިޑްގެ ހާލަތަު އަންގައި ދިނުމަށް ޑރ. މުހައްމަދު ޢަލީ ކުރެއްވި ޓްވީޓުގައި ވިދާޅުވެފައިވަނީ ހާލަތު ގޯސްވެ މަރުގެ އަދަދު 100 އަށް އަރައިފި ކަމަށާއި، ބައްޔަށް ހުށައެޅޭ ސިއްހީ ހިދުމަތްތެރިންގެ އަދަދު އިތުރުވެ، އިންސާނީ ވަސީލަތް މަދުވާން ފަށައިފި ކަމަށެވެ.\nއަދި މީގެއިތުރުން ޑރ. މުޙައްމަދު އަލީ ވިދާޅުވީ، ސިއްހީ ހިދުމަތްތެރިން ހާއްސަކޮށް ނަރުހުން ކޯވިޑް-19ގެ ކަންކަަމަށް ހުސްވާންޖެހުމުން އައިޖީއެމް ހޮސްޕިޓަލުގެ ވާޑްތަކުން ގިނަ އޮޕަރޭޝަންތައް ހުއްޓިއްޖެ ކަމަށެވެ.\nސިއްހީ ހިދުމަތްތެރިންގެ މަސައްކަތުގެ ވަގުތު 12 ގަޑިއިރަށް ދަންމާލަން މަޖުބޫރުވެފައި ވާ ކަމަށް ވިދާޅުވެ، ޑޮކްޓަރ އިތުރަށް ވިދާޅުވީ ކޭސްތައް އިތުރުވެ ކޮންޓެކްޓް ޓްރޭސިން ނެހެދޭ ހާލަތަށް އައިސްފި ކަމަށެވެ. އަދި މިކަމުގެ ނަތީޖާއެއްގެ ގޮތުން މި ހާލަތުގައި ސިއްހީ ހިދުމަތްތެރިންނަށް ޖިސްމާނީ އަދި ނަފްސާނީ ގޮތުން ގިނަ އަސަރުތަކެއް ކުރާނެ ކަމަށްވެސް ޑރ މުޙައްމަދު އަލީ ވިދާޅުވެފައިވެެއެވެ.\nއެހެން ނަމަވެސް އުންމީދު ކަނޑައިނުލުމަށާއި ރައްކާތެރިވުމުގެ ފިޔަވަޅު އަޅައި ހެޔޮ ދުޢާ ގިނަކުރުމަށް ޑޮކްޓަރ އާންމު ރައްޔިތުންގެ ކިބައިން އެދިފައި ވެއެވެ.\nކޮވިޑްއާއި ގުޅިގެން ރާއްޖޭން މަރުވާ މީހުންގެ އަދަދު ދުވަހެއް ދުވަހަކަށް އިތުރުވަމުން އަންނައިރު، މިހާތަނަށް 100 މީހަކު ވަނީ މި ބަލީގައި މަރުވެފައެވެ.\nމިލިޔުމަށް ޚިޔާލު ފޮނުވާ "އައިޖީއެމް ހޮސްޕިޓަލުގެ ވާޑްތަކުން ގިނަ އޮޕަރޭޝަންތައް ހުއްޓިއްޖެ: ޑރ. މުޙައްމަދު އަލީ"


Qaumee team ah haassa kohgen Pomis cup fashanee | Mihaaru\nމާލެ:6ސެޕްޓެމްބަރު 2016، އޭޝިއަން ކަޕް ކޮލިފައިން ޕްލޭ އޮފުގެ ފުރަތަމަ ލެގުގައި މިރޭ ލާއޮސްއާ ދިވެހިރާއްޖެ ބައްދަލުކުރި މެޗުގެ ތެރެއިން، މިމެޗު 4-0 ގެ ނަތީޖާައަކުން ކާމިޔާބުކުރީ ދިވެހިރާއްޖެ--. ފޮޓޯ:ނިޝާން އަލީ/މިހާރު\n05 ޖެނުއަރީ 2017 - 10:302comments\nއާ ސީޒަނުގެ ކަލަންޑަރު އިއުލާން ކުރުމަށް އިއްޔެ ބޭއްވި ނޫސްވެރިންގެ ބައްދަލުވުމުގައި އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ޕޮމިސް ކަޕް އަލުން ފެށުމުގެ މަސައްކަތްތައް ވަރަށް ބާރު ސްޕީޑެއްގައި ކުރަމުން އަންނަ ކަމަށެވެ.\n"އަޅުގަނޑުމެން ނިންމާފައި އޮތީ ދެ އަހަރުން އެއް އަހަރު ކަހަލަ ގޮތަކަށް ގައުމީ ޓީމަށް ހާއްސަ ކޮށްގެން ޕޮމިސް ކަޕް ބާއްވަން،" ބައްސާމް ވިދާޅުވި އެވެ. "ސާފް ޗެމްޕިއަންޝިޕް ސްޓައިލަށް ބާއްވާނީ. އެކަމަކު ވިސްނަނީ މި ސަރަހައްދުގެ ޓީމުތަކަށް ނޫން."\nބައްސާމް ވިދާޅުވީ އަންނަ އަހަރު މުބާރާތް ބާއްވަން މަސައްކަތްކުރަމުން އަންނަ ކަމަށާއި މުބާރާތުގެ އިންތިޒާމް ކަންކަން ބޭރުގެ ކުންފުންޏަކާ ހަވާލުކުރުމަށް މަޝްވަރާކުރަމުން އަންނަ ކަމަށެވެ.\n"އަންނަ އަހަރުގެ ޖޫން މަހުގައި ބޭއްވޭތޯ މަސައްކަތް ކުރަމުން މިދަނީ. އަޅުގަނޑުމެން މި މުބާރާތުގެ ކަންތައްތައް ކުރިޔަށްގެންދާނީ ބޭރުގެ ކުންފުންޏަކާ ގުޅިގެން،" އޭނާ ވިދާޅުވި އެވެ.\nމި އަހަރުގެ ކަަލަންޑަރުގައި ޕޮމިސް ކަޕް ނުހިމެނީ މިއީ ގައުމީ ޓީމަށް ބާރުބޮޑު އަހަރަކަށްވާތީ ކަމަށާއި އަދި ރަނގަޅު ޕްލޭނަކާ އެކު މުބާރާތް ފެށުމުގެ ވިސްނުން އޮތުމުން ކަމަށް ބައްސާމް ވިދާޅުވި އެވެ.\nޕޮމިސް ކަޕަކީ ރާއްޖޭގެ ގަދަ ހަތަރު ޓީމާއި ބޭރުގެ ދެ ކްލަބަކަށް ދައުވަތު ދީގެން 1987 ވަނަ އަހަރު ބާއްވަން ފެށި މުބާރާތެކެވެ. އެ މުބާރާތުގެ ސަބަބުން ދިވެހި ފުޓްބޯޅައަށް ބޮޑު ފައިދާތަކެއް ކުރިއިރު 2003 ވަނަ އަހަރުގެ ފަހުން މުބާރާތް ބާއްވާފައެއް ނުވެ އެވެ. އޭގެ ފަހުން އެފްއޭއެމުން 2015 ވަނަ އަހަރު އެ މުބާރާތް އަލުން ފެށީ ޕީޕަލްސް އިންވިޓޭޝަނަލް ސޮކާ ކަޕުގެ ނަމުގަ އެވެ. އަދި އޭރު ނިންމާފައި އޮތީ ޕޮމިސް ކަޕް ގައުމީ ޓީމުތަކަށް ދައުވަތު ދީގެން ބޭއްވުމަށެވެ.


ނިއުމަތްތަކަށް ސިއްރާއި ފާޅުގައި ޝުކުރުވެރިވޭ - ޚުތުބާ ނިއުމަތްތަކަށް ސިއްރާއި ފާޅުގައި ޝުކުރުވެރިވޭ - ޚުތުބާ\nހުކުރު ނަމާދުގެ ޖަމާއަތް\nކޯވިޑް-19އާ ގުޅިގެން މާލެ ސަރަހައްދުގައި ހުކުރު ކުރުން މެދު ކަނޑާލުމަށް އޮތުމަށްފަހު ހުކުރުކުރަން ފަށައިފިއެވެ. މާލޭ ސަރަހައްދުގައި ޖަމާއަތުގައި ހުކުރު ނަމާދުކުރަން ފަށާފައި މިވަނީ4މަސްވާން ކައިރިވެފައިވަނިކޮށެވެ.\nކޯވިޑް-19ގެ ހާލަތާއި ގުޅިގެން، މާލެ ސަރަހައްދުގެ މިސްކިތްތަކުގައި ޖަމާއަތުގެ ނަމާދު ކުރުން މެދު ކަނޑާލީ، މާރިޗު މަހުގެ 18 ވަނަ ދުވަހުގެ ޢަޞުރު ނަމާދު ވަގުތުން ފެށިގެންނެވެ. އަދި 15 އޭޕްރީލްގައި މާލެއިން ކޯވިޑް-19ގެ ޕޮޒިޓިވް ކޭސްތައް ފެންނަން ފެށުމާއި އެކު މިސްކިތްތައް ބަންދުކުރިއެވެ.\nމާލެގައި އިއުލާންކޮށްފައިވާ ފުރަބަންދަށް ދިން ލުއިތަކާއިއެކު ޖަމާއަތް ނުހަދާ ނަމާދުކުރަން ޖޫން 15 ވަނަދުވަހުން ފެށިގެން ހުއްދަދިނުމަށްފަހު އަލުން ޖަމާއަތުގައި ނަމާދުކުރަން ފެށި މިމަހުގެ 1 ވަނަދުވަހުއެވެ. އެހެންނަމަވެސް މިދިޔަ ހުކުރުގައި ޖަމާއަތުގައި ނަމާދުކޮށްފައެއް ނުވެއެވެ.\nހުކުރު ކުރަން ފެށިއިރު ހުކުރު ނަމާދުގެ ޚުތުބާ ވަނީ އާއްމު ހުކުރަކަށްވުރެ ކުރުކޮށްފައެވެ. މި ހަފްތާގެ ޚުތުބާ ޚާއްސަކޮށްފައިވަނީ "ނިޢުމަތަށް ޝުކުރުކުރުން" މި މަޢުޟޫއަށެވެ. ޚުތުބާގައި ވަނީ މާތް ﷲ ދެއްވާފައިވާ ނިޢުމަތްތަކަށް ޝުކުރުވެރިވުމަށް ހަދާންކޮށްދެއްވާފައެވެ. މިގޮތުން މާތްﷲ ދެއްވާފައިވާ އެންމެ ބޮޑު ނިޢުމަތަކީ އިސްލާމްކަމުގެ ނިޢުމަތްކަން ވަނީ ފާހަގަކުރައްވާފައެވެ. މީގެ ނުވަސަތޭކަ އަހަރު ކުރިން އަޅުގަނޑުމެންނަށް އިސްލާމްދީނުގެ ހިދާޔަތުގެ ދައްކަވައި މާތްﷲ އަށް އީމާންވާ މުސްލިމުން ކަމުގައި ލައްވާ އެދުވަހުން ފެށިގެން ދިވެހި ފަސްގަނޑަކީ ސައްތައިން ސައްތަ މުސްލިމް ޤައުމެއްކަން ފާހަގަކުރައްވާފައެވެ. އަދި މި ނިޢުމަތަށްވެސް ޝުކުރު އަދާކުރަންޖެހޭނެކަން ފާހަގަކުރައްވާ ޚުތުބާގައި ވަނީ މިކަން ކުރުމަށްޓަކައި ކާބަފައިން ނުހަނު ބޮޑު ޤުރުބާނީއެއް ވެފައިވާކަމަށާއި މި ޤައުމު މުސްލިމު ޤައުމެއްގެ ގޮތުގައި ބޭއްވުމަށް ކޮންމެ ފަރުދަކުވެސް މަސައްކަތް ކުރުމަށް ގޮވާލައްވާފައެވެ .އަދި މާތް ﷲ އަޅުގަނޑުމެންނަށް ދެއްވާފައިވާ ނިޢުމަތްތަކުގެ ތެރޭގައި ހަށިގަނޑުގެ ދުޅަހެޔޮކަމާއި ސިއްޙަތާއި ޢާފިޔަތުގެ ނިޢުމަތުގެ މަތިންވެސް ޚުތުބާގައިވަނީ ހަދާންކޮށްދެއްވާފައެވެ.\n"ކީރިތި ރަސޫލާ މުޙައްމަދު ޞައްލަﷲ އަލައިހި ވަޞައްލަމަ ހަދީޘް ކުރައްވާފައިވާ ބަސްފުޅުގެ މާނާއިގައިވަނީ " "ތިޔަބައިމީހުންނަށް ޢާފިޔަތު ދެއްވުމަށް ﷲ އަށް ދަންނަވާށެވެ! ފަހެ ހަމަކަށަވަރުން ޢާފިޔަތަށް ވުރެ ރަނގަޅު ކަމެއް ﷲ ގެ އަޅަކަށް ދެއްވިގެން ނުވެތެވެ." ކީރިތިރަސޫލާ މި ބަޔާންކުރައްވާ ގޮތުގައި ޞިއްޙަތާއި، ޢާފިޔަތަކީ، އެކަންކަމާ މެދު ގިނަ ބަޔަކުފަރުވާ ކުޑަކުރާ ކަންތައްތަކެކެވެ."ޚުތުބާގައި ވިދާޅުވިއެވެ.\nއެތައް ދުވަހެއް ފަހުން މިއަދު ހުކުރު ނަމާދު މިސްކިތްތަކުގައި ކުރެވޭތީ އެކަމަށާއި ޝުކުރުވެރިވުމަށާއި މިހާރު ކޯވިޑް 19 ގުޅިގެން އަޅާފައިވާ ފިޔަވަޅުތަކަށް ލުއިތައް ދިންނަމަވެސް ކުރިއަށް އޮތް ތާނގައިވެސް ޢާއްމު ޞިއްޙަތު ހެޔޮ ގޮތުގައި ދެމެހެއްޓުމަށްޓަކައި ތޮއްޖެހިގެން ނޫޅުމަށް ޚުތުބާގައި ވަނީ ގޮވާލައްވާފައެވެ. ގިނަގިނައިން އަތް ދޮވުމާއި، ޢާއްމު ސާފުތާހިރުކަމާއި، ގައިދުރުކަމާއި، މާސްކު އެޅުން ފަދަ ކަންކަމަށް ސަމާލުވުން އިންތިހާ ދަރަޖައަށް މުހިއްމުކަން ވެސް ޚުތުބާގައި ވަނީ ފާހަގަކުރައްވާފައެވެ.\n" ދިރިއުޅުމުގެ ވައްޓަފާޅިއާ އާދަތަކަށް ބޮޑެތި ބަދަލުތަކެއް ގެނެސް، ސާފުތާހިރުކަމުގެ މިންގަޑުތަކަށް އިޙްތިރާމްކުރަން މަޖުބޫރުކުރުވީ ކޮން ކަމެއްހެއްޔެވެ؟ ލޮލަށް ނުފެންނަ ކުޑަ ކުޑަ މަޚްލޫޤެއްގެ ސަބަބުން، ބިރުވެރިކަމާއި ނާމާންކަން ވެރިވެ، ޢާއްމު ޚިދުމަތްތައް ހުއްޓި އިޤްތިޞާދީ ގޮތުން ބޮޑު ގެއްލުމަކާ ކުރިމަތިވުމުން، އިންސާނުންނަށް ލިބިގެން ދިޔައީ ކޮންފަދަ ބޮޑު އިބުރަތްތެރި ފިލާވަޅެއް ހެއްޔެވެ." ޚުތުބާގައި ވިދާލުޅުވިއެވެ.\nހުކުރު ޚުތުބާގައި ވަނީ ޤައުމަށް ލިބެމުންދާ ކުރިއެރުމާއި ތަރައްޤީގެ އަސާސަކީ ޤައުމުގައި މިއޮތް އަމަނާއި އަމާންކަންކަމަށާއި ޤައުމުގެ މުއްސަނދިކަމާއި ކެރިފޯރުންތެރިކަން ހެޔޮގުތުގައި ބޭނުން ކުރެވެމުންދަނީ އަމަންކަމަާއި ސުލްހަވެރިކަމާއެކުގައިކަން ފާހަގަކުރައްވާފައެވެ. އަދި މިކަންކަން ދަމަހައްޓަވާ ދެއްވާތޯ އެދި މާތް ﷲގެ ހަޒްރަތުގައި ޝުކުރު ދަންނަވަން ޖެހޭކަން ޚުތުބާގައި ފާހަގަކުރެއްވިއެވެ.


ރާއްޖޭގައި ޗާޕުގެ މަސައްކަތް، އެންމެ ޒަމާނީ ފެންވަރަށް ތަރައްޤީ ކުރެއްވި މާފަންނު ވާރޭވިލާ ޢަލީ ޙުސައިން ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - The President's Office\nރާއްޖޭގައި ޗާޕުގެ މަސައްކަތް، އެންމެ ޒަމާނީ ފެންވަރަށް ތަރައްޤީ ކުރެއްވި މާފަންނު ވާރޭވިލާ ޢަލީ ޙުސައިން ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ\n9 ޖަނަވަރީ 2019، ރިފަރެންސް: 2019-12\nރާއްޖޭގައި ޗާޕުގެ މަސައްކަތް، އެންމެ ޒަމާނީ ފެންވަރަށް ތަރައްޤީ ކުރައްވައި މި ރޮނގުން ގިނަ ޚިދުމަތްތަކެއް ކުރެއްވި މާފަންނު ވާރޭވިލާ ޢަލީ ޙުސައިން މިއަދު ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތަޢުޒިޔާ ވިދާޅުވެއްޖެއެވެ. ރައީސުލްޖުމްހޫރިއްޔާ ތަޢުޒިޔާ ވިދާޅުވީ ޢަލީ ޙުސައިންގެ މޫނު ދެކެވަޑައިގަތުމަށް މިއަދު ހަވީރު އާސަހަރާއަށް ޒިޔާރަތްކުރައްވައި ޢާއިލާގެ މެންބަރުންނާ ބައްދަލުކުރައްވައެވެ. ޢަލީ ޙުސައިން އަވަހާރަވީއިރު ޢުމުރަކީ 82 އަހަރެވެ.\nއަލްމަރްޙޫމް ޢަލީ ޙުސައިން ޗާޕުގެ މަސައްކަތް ފެށްޓެވީ މީގެ 53 އަހަރު ކުރިންނެވެ. ވަރަށް އާދައިގެ ގޮތަކަށް ފެށްޓެވި މަސައްކަތް މިހާރު މިވަނީ މިޒަމާނުގެ ޓެކްނޮލޮޖީއާއެކު، ދުނިޔޭގެ ކުރިއަރާފައިވާ އެހެން ޤައުމުތަކުގައިވެސް ޗާޕުކުރުމުގެ މަސައްކަތްކުރާ ފެންވަރަށް ތަރައްޤީ ކުރައްވާފައެވެ. ޒަމާނީ ފެންވަރަށް މި މަސައްކަތް މިއަދު ގެންނަވާފައި މިވަނީ ޢަލީ ޙުސައިން އަމިއްލަފުޅަށް ކުރެއްވި ބުރަ މަސައްކަތްތަކުގެ ސަބަބުންނެވެ.\nނޮވެލްޓީ ޕްރިންޓަރސް އެންޑް ޕަބްލިޝަރޒްގެ ނަމުގައި މިހާރު ހިންގަވަމުން ގެންދަވާ ޗާޕްޚާނާއިން މުޅި ރާއްޖެއަށް ވަރަށްފުޅާ ދާއިރާއެއްގައި ޢަލީ ޙުސައިން ގެންދެވީ ޚިދުމަތް ދެއްވަމުންނެވެ. މިހާރު ތަރައްޤީވެފައިވާ ޗާޕްގެ މަސައްކަތް، ވަރަށް އާދައިގެ ސްޓެންސިލް ޗާޕުގެ މަސައްކަތުގެ ފެންވަރުގައި ޢަލީ ޙުސައިން އަމިއްލަފުޅު ގޮތުން ފުރަތަމަ ފެށްޓެވީ 25 ޑިސެންބަރު 1965 ގައި މައްޗަންގޮޅީ ވަޑިގޭގައެވެ. އޭގެކުރިންވެސް ސަރުކާރުގެ ޗާޕުޚާނާގައިވެސް ޢަލީ ޙުސައިން ވަނީ ޚިދުމަތް ކުރައްވާފައެވެ.\nދިވެހިރާއްޖޭގައި ދިވެހި ދުވަހު ނޫހެއް އޮފްސެޓުން ޗާޕުކޮށްގެން ފުރަތަމަ ނެރެން ފެށްޓެވީވެސް ނޮވެލްޓީ ޕްރެސް އިން ޢަލީ ޙުސައިންގެ ބެއްލެވުމުގެ ދަށުންނެވެ. އަދި ރާއްޖޭގައި ލެޓަރ ޕްރެސް ފުރަތަމަ ޢާންމުކުރީވެސް ނޮވެލްޓީންނެވެ.\nދިވެހިރާއްޖޭގައި ޗާޕުގެ މަސައްކަތް ތަރައްޤީ ކުރުމުގެ ދާއިރާއިން ޢަލީ ޙުސައިނަށް ވަނީ ޢާންމު ޚިދުމަތުގެ ހިތްވަރު ދިނުމުގެ އިނާމު ލިބިވަޑައިގެންފައެވެ. އެ އިނާމު ޢަލީ ޙުސައިނަށް ލިބިވަޑައިގެންފައިވަނީ ރައީސް އަލްއުސްތާޛު މައުމޫން ޢަބްދުލްޤައްޔޫމްގެ ވެރިކަމުގެ ފުރަތަމަ ދައުރުގައި ޢާންމު ޚިދުމަތުގެ އިނާމު ދެއްވަން ފެށްޓެވި ފުރަތަމަ އަހަރުކަމަށްވާ 1979 ވަނަ އަހަރުއެވެ. މި ރޮނގުން ޝަރަފުވެރިކަމުގެ އިނާމު ޢަލީ ޙުސައިނަށް ލިބިވަޑައިގަތީ 2003 ވަނަ އަހަރުއެވެ. ޢަލީ ޙުސައިނަކީ މިނިވަން 25ގެ ޢާންމު ޚިދުމަތުގެ އިނާމުވެސް ލިބިވަޑައިގެންފައިވާ ބޭފުޅެކެވެ.\nއަލްމަރްޙޫމް ޢަލީ ޙުސައިނަކީ ޗާޕުގެ މަސައްކަތުގެ އިތުރުން، ލިޔުންތެރިކަމުގެ ރޮނގުންނާއި، ތާރީޚީގޮތުންވެސް ވަރަށްގިނަ ޚިދުމަތްތަކެއް ކުރައްވަމުން ގެންދަވާފައިވާ ބޭފުޅެކެވެ. ތަފާތު އެކިއެކި ނަންނަމުގައި ތާރީޚާބެހޭ އެކި ފޮތްފޮތް ނެރުއްވައި ލިޔުންތައް ލިޔުއްވަމުން ގެންދަވާފައިވާ ބޭފުޅެކެވެ.


އެއްގަމުގެ ތައުމީން ބެހެނީ ދެ ބަޔަކަށް: އެއީ ޙަޔާތުގެ މައްޗަށް ކުރެވޭ ތައުމީނާއި، ލިބޭ ގެއްލުމުގެ ބަދަލުދޭގޮތަށް ކުރާ ތައުމީނެވެ.\nކ. މާލެ | 8 ނޮވެންބަރ 2018 | ބުރާސްފަތި 18:05 | 8,527\nތިޖާރީ ތައުމީނަކީ: ގެއްލުމުގެ ބަދަލު ލިބިގަތުމަށް ކުރެވޭ ތައުމީނެވެ. - ޓްވިޓަރ\n(28 އޮކްޓޯބަރ 2081 ވަނަ ދުވަހު ޝާއިޢުކޮށްފައިވާ ލިޔުމާ ގުޅޭ(\nތިޖާރީ ތައުމީނު ބެހިފައިވާ ބައިތައް.\nތިޖާރީ ތައުމީނު ބެހިފައި ވަނީ ދެބަޔަކަށެވެ. އެއީ ހ. ކަނޑުމަތީގައި ދިމާވާ ކަންކަމުގެ ތައުމީނާއި، ށ. އެއްގަމުގައި ދިމާވާ ކާރިސާތަކަށް ދެވޭ ތައުމީނެވެ. ކަނޑުގެ ތައުމީނުގައި ހިމެނެނީ، ކަނޑާއި، ކޯރާއި، ވައިގެމަގުން ދަތުރުކުރާ އުޅަނދުފަހަރާ ގުޅުންހުރި ތައުމީނެވެ. އެއްގަމުގެ ތައުމީނުގައި ހިމެނެނީ، އިންސާނުންގެ ޙަޔާތުގެ މައްޗަށް ކުރެވޭ ތައުމީނާއި، ގެއްލުމުގެ ބަދަލު ލިބިގަތުމަށް ކުރެވޭ ތައުމީނެވެ.\nހ. ކަނޑުގެ ތައުމީން.\nކަނޑުގެ ތައުމީނު ކުރެވޭނީ: ކަނޑުގައި ދުއްވާ އުޅަނދުފަހަރަށް، ދިމާވެދާނެ، ނުވަތަ ލިބިދާނޭ ގެއްލުމަކަށް ކުރާ ތައުމީނާއި، އެއުޅަނދު ފަހަރުގައި އުފުލާ މުދަލާއި، ތަކެއްޗަށް ލިބިދާނޭ ގެއްލުމަށެވެ. އަދި މިކަންކަން ކޯރުތަކުގައި ދުއްވާ އުޅަނދުފަހަރުގައި ވެސް ތައުމީނު ކުރެވެއެވެ. ހަމަ މިފަދައިން ވައިގެ މަގުން ދަތުރުކުރާ އުޅަނދު ފަހަރާއި، އޭގެން ދަތުރުކުރާ މީހުންނާއި، އެއިން އުފުލާ ތަކެތީގެ ތައުމީނު ވެސް ހިމެނެނީ ހަމަ މި ބައިގެ ތެރޭގައެވެ.\nށ. އެއްގަމުގެ ތައުމީން.\nމިތައުމީނު ދެބަޔަކަށް ބެހެއެވެ. އެއީ ޙަޔާތުގެ މައްޗަށް ކުރެވޭ ތައުމީނާއި، ލިބޭ ގެއްލުމުގެ ބަދަލުދޭގޮތަށް ކުރާ ތައުމީނެވެ.\n1. ޙަޔާތުގެ މައްޗަށް ކުރެވޭ ތައުމީން.\nމި ތައުމީނުގައި ދެބާވަތެއް ވެއެވެ. އެއީ އިންސާނެއްގެ ޢުމުރު ދުވަހަށް ކުރެވޭ ތައުމީނާއި، ވަކި މުއްދަތަކަށް ކުރެވޭ ތައުމީނެވެ. މިބައިގައި ހިމެނެނީ، އެކްސިޑެންޓް ފަދަ ކަންކަން ދިމާވެދާނެ ޙާލަތްތަކާއި، އެކަމުގެ ސަބަބުން، ތައުމީނު ކޮށްދިނުމަށް އެދޭމީހާ އަށް ފަހަރެއްގައި ލިބިދާނެ ގެއްލުމުގެ ބަދަލު ލިބިދޭ ގޮތަށް ކުރާ ތައުމީނާއި، އޭނާ ބައްޔެއްވުމުން، އެބައްޔަށް ބޭސްފަރުވާ ކޮށްދިނުމަށް ޝަރްޠުކޮށް ކުރާ ތައުމީނެވެ.\n2. ލިބޭ ގެއްލުމުގެ ބަދަލުދޭގޮތަށް ކުރާ ތައުމީން.\nމި ވައްތަރުގެ ތައުމީނު ވެސް ދެ ބަޔަކަށް ބެހިވެގެން ވެއެވެ. އެއީ ތަކެއްޗަށް ލިބޭ ގެއްލުމުގެ ބަދަލަށް ދެވޭ ތައުމީނާއި، ވަޒީފާ އަދާކުރުމުގައި ނުވަތަ މަސްއޫލިއްޔަތެއް އަދާކުރަނިކޮށް ލިބޭ ގެއްލުމަށް ބަދަލު ދެވޭގޮތަށް ކުރެވޭ ތައުމީނެވެ.\nތަކެއްޗަށް ލިބޭ ގެއްލުމަށް ލިބި ދެވެނީ (މިސާލަކަށް) ގެއެއް، ނުވަތަ ކާރެއް، ނުވަތަ ބޯޓެއް، ލޯންޗެއް ފަދަ އެއްޗެއް އަނދައިގެން ދިއުން، ނުވަތަ ވަގަށް ނެގުން ފަދަ ޙާލަތެއް ދިމާވުމުންނެވެ. ވަޒީފައެއް ނުވަތަ މަސްއޫލިއްޔަތެއް އަދާކުރަނިކޮށް ލިބޭ ގެއްލުމުގެ ބަދަލު ދެވޭ މިސާލަކީ: އެކްސިޑެންޓަކުން ގެއްލުންވުން، އެގޮތުން ކާރެއް ނުވަތަ އެފަދަ އުޅަނދެއް ދުއްވަނިކޮށް ހިނގާ އެކްސިޑެންޓެއްގެ ސަބަބުން މީހަކަށް ގެއްލުމެއް ލިބުން ނުވަތަ ނުކުޅެދޭ މީހަކަށް ވުން ފަދަ ކަންކަމުގެ ބަދަލުދޭން ޖެހުމެވެ.\nތައުމީނުގެ ޢަޤްދުގެ ރުކުންތައް.\nތައުމީނުގެ ޢަޤްދުކުރާ ދެފަރާތް\nތައުމީނުކޮށްދިނުމަށް އެދޭމީހާ ދައްކާ ފައިސާ،\nލިބޭ ގެއްލުމުގެ ބަދަލުގައި ލިބޭ ފައިސާ، މިއެވެ.\nމި ހަމަތަކަށް ބަލާއިރު ތައުމީނަކީ އިސްލާމީ ޝަރީޢަތާ ފުށުއަރާ ކަމެކެވެ. ނަމަވެސް އިސްލާމީ ޢިލްމުވެރިންނާއި އިޤްތިޞާދީ ޢިލްމުވެރިންގެ ތެރެއިން އިސްލާމީ ޝަރީޢާ ދެނެވަޑައިގަންވާ ބޭފުޅުންގެ މަސައްކަތުން މިހާރު މިވަނީ އިސްލާމް ދީނުގައި ހުއްދަ ޙަލާލު އިސްލާމިކް އިންޝުއަރެންސްގެ ނިޡާމެއް ޤާއިމު ކުރެވިފައެވެ. އަދި މި ނިޡާމަށް މިކިޔަނީ "ތަކާފުލު" އެވެ. ތަކާފުލު އިންޝުއަރެންސްގެ ސަބަބުން ހުއްދަ ޙަލާލު ގޮތުގައި ކުންފުނި ހިންގައިގެންނާއި، ކުންފުނީގައި ބައިވެރިވާ ކަސްޓަމަރުންނަށް މެ، ދެފަރާތަށް ފައިދާ ލިބޭ އުޞޫލުން ހުއްދަ ޙަލާލު ތައުމީނު ވަނީ މުޅި ދުނިޔެއަށް ތަޢާރަފު ވެފައެވެ.\nމި ނިޡާމަކީ އިސްލާމީ ހަމަތަކުގެ މަތިން ހިންގާ ނިޡާމަކަށް ވުމުން މިނިޡާމް ޤަބޫލުކުރަނީ އަކީ ހަމައެކަނި މުސްލިމް ދުނިޔޭގައި އެކަންޏެއް ނޫނެވެ. ކީއްތޯއެވެ! ޣައިރު މުސްލިމުން ވެސް މި ނިޡާމުގެ ހިޔަލުގައި މަސައްކަތް ކޮށް ފައިދާ ލިބިގަންނަމުން ދާކަން އެއީ ޙަޤީޤަތެކެވެ. ރާއްޖޭގެ ފިނޭސް މިނިސްޓަރުކަން ކުރެއްވި ޢަބްދުﷲ ޖިހާދު "އިސްލާމީ ފައިނޭންސްގެ އަސާސް" ކިޔާ ލުއިފޮތެއްގައި ލިޔުއްވާފައި ވެއެވެ. "މި އަދު ދުނިޔޭގައި އިސްލާމީ ފައިނޭންސް ބޭނުންކުރަނީ ހަމައެކަނި މުސްލިމުން އެކަންޏެއް ނޫނެވެ. ކޮންމެ ދީނެއްގެ ކޮންމެ ބަޔަކަށް ވެސް އިސްލާމިކް ފައިނޭންސް ބޭނުންކުރުމުގެ ދޮރު ހުޅުވިފައި އޮތުމުގެ ނަތީޖާ އަކީ ސެކިއުލަރ ޤައުމުތަކުން ވެސް މިއަދު އިސްލާމިކް ފައިނޭންސްގެ ޚިދުމަތް ދޭން ފެށުމެވެ. ދުނިޔޭގައި ކުރިއަރާފައިވާ ބޮޑެތި ޤައުމުތައް ކަމުގައިވާ އޮސްޓްރޭލިޔާ، ފްރާންސް، ޖަރމަނީ، ޔޫކޭ، އަދި އެމެރިކާ ފަދަ ޤައުމުތަކުގައި އިސްލާމިކް ފައިނޭސްގެ އެކިއެކި ޚިދުމަތްތައް ލިބެން ހުރެއެވެ."


އެމެރިކާ އަސްކަރިއްޔާގެ ޓުވިޓާ އެކައުންޓެއް ހެކްކޮށްފި - Tech News Maldives\nއެމެރިކާ އަސްކަރިއްޔާގެ ޓުވިޓާ އެކައުންޓެއް ހެކްކޮށްފި\nމުހައްމަދު ރައްޔާން • 25 އޭޕްރީލު 2021\nއެމެރިކާގެ އަސްކަރިއްޔާގެ ސްޕެޝަލް އޮޕަރޭޝަންސް ކޮމާންޑް ސެންޓްރަލް ގެ ޓްވިޓާ އެކައުންޓު ހެކްކޮށްފައިވާ ކަމަށް އެ ޔުނިޓުން ހާމަކޮށްފިއެވެ. މިކަން ހާމަކޮށްފައިވަނީ "އަފްޣާނިސްތާން، އިސްލާމިކް ސްޓޭޓް" ލިޔެ އެ ޔުނިޓުގެ ޓްވިޓާ އެކުންޓުން ކޮށްފައިވާ ޓުވީޓަކާއި ގުޅިގެންނެވެ.\nމިކަން ހާމަކޮށް ކޮށްފައިވާ ޓްވީޓެއްގައި އެ ޔުނިޓުން ހާމަކޮށްފައިވާ ގޮތުގައި ފާއިތުވި 12 ގަޑިއިރު ތެރޭގައި އެ ޔުނިޓުގެ ޓްވިޓާ އެކައުންޓު ހެކްކުރި ފަރާތަކުން ވަނީ އޮޅުންއަރާ ފަދަ މައުލޫމާތުތަކެއް ޓުވީޓު ކޮށްފައިއެވެ.\nސްޕެޝަލް އޮޕަރޭޝަންސް ކޮމާންޑް ސެންޓްރަލް އަކީ އެމެރިކާއިން މެދުއިރުމަތީގައި އާއި އޭޝިއާ ސަރަހައްދުގައި ހިންގާ އަސްކަރީ އޮޕަރޭޝަންތަކުގައި ސްޕެޝަލް އޮޕަރޭޝަންސް ރާވައި ހިންގުމުގެ ޒިންމާ އުފުލާ ޔުނިޓެކެވެ.\nމީގެ ކުރިންވެސް އެމެރިކާގެ އަސްކަރިއްޔާގެ އެކި ޓުވިޓާ އެކައުންޓުތަކުން ވަނީ މިފަދަ އާދަޔާ ހިލާފު ޓުވީޓު ތަކެއް ކޮށްފައިއެވެ. އެގޮތުން މާރިޗު މަހުގައި އެމެރިކާގެ ނިއުކްލިއާ ހަތިޔާރުތަށް ބެލެހެއްޓުމުގެ ޒިންމާ ހަވާލުވެފައިވާ ސްޓްރެޓީޖިކް ކޮމާންޑުގެ ޓުވިޓާ އެކަންޓުންވެސް ވަނީ މިފަދަ ގޮތްނޭނގޭ ޓުވީޓެއް ކޮށްފައިއެވެ. މި ޓުވީޓު ކުރެވުނުތާ މާގިނަ އިރެއްނުވެ އެ ޔުނިޓުން ވަނީ މިއީ އޮޅިގެން ކުރެވުނު ޓުވީޓެއްކަން ހާމަކޮށް މައާފަށް އެދިފައިއެވެ.\nއެމެރިކާގެ ސްޓެރެޓީޖިކް ކޮމާންޑުގެ ޓުވިޓާ އެކައުންޓުން ކުރެވުނު ޓުވީޓަކީ އެ އެކައުންޓު މެނޭޖުކުރާ ފަރާތުގެ ތުއްތު ދަރިފުޅު ކޮށްފައިވާ ޓުވީޓެއްކަން ހާމަކޮށް އެ ޔުނިޓުން ވަނީ އެއެކައުންޓު ހެކްނުވާކަން ޔަގީންކޮށްދީފައިއެވެ. ނަމަވެސް މިއާއި ހިލާފަށް ސްޕެޝަލް އޮޕަރޭޝަންސް ކޮމާންޑް ސެންޓްރަލް އިން ހާމަކޮށްފައިވަނީ އެ ޔުނިޓުގެ އެކައުންޓު ހެކްވެފައިވާ ކަމަށެވެ.\nޓުވިޓާ ބޭނުންކުރާ ގިނަ މީހުން ވަނީ މިކަން ގަބޫލުކުރުމަށް ދެކޮޅު ހަދާފައިއެވެ. އަދި މިއާއި އެކު އެމެރިކާގެ އަސްކަރިއްޔާގެ ޓުވިޓާ އެކައުންޓު ތަކަށް ހަޖޫޖެހުން ވަނީ އިތުރުވެފައިއެވެ.


Nasheed aa behey gothun Umar kurevvi tweet aa eku social media gugumaalaifi | Mihaaru\nކުރީގެ ރައީސް މުހައްމަދު ނަޝީދު ފުލުހުންގެ ބެލުމުގެ ދަށުގައި: އެމަނިކުފާނު މިހާރު ހުންނެވީ ބޭސްފަރުވާ އަށް އިނގިރޭސިވިލާތުގައި. --ފޮޓޯ: ސޯޝަލް މީޑިއާ\nނަޝީދާ ބެހޭގޮތުން އުމަރު ކުރެއްވި ޓުވީޓާއެކު، ސޯޝަލް މީޑިއާ ގުގުމާލައިފި\n17 ޖޫން 2016 - 19:37 46 comments\nރައީސް ނަޝީދު ކުރެއްވި ޓުވީޓެއްގައި ވިދާޅުވީ ކުރީގެ ޑިފެންސް މިނިސްޓަރު މުހައްމަދު ނާޒިމް ފްރޭމް ކުރުމުގައި ފުލުހުން ބައިވެރިވި ކަމަށް އުމަރު އިއުތިރާފްވެ ވަޑައިގަތުމުން ނާޒިމް މިނިވަން ކުރަން ޖެހޭ ކަމަށެވެ. އެ ޓުވީޓާ ގުޅިގެން އުމަރު ވަނީ ނަޝީދަށް ބަހުގެ ހަމަލާތަކެއް ދެއްވައިފަ އެވެ.\nކުރީގެ ޑިފެންސް މިނިސްޓަރު މުހައްމަދު ނާޒިމް. އޭނާ ގެންދަވަނީ 11 ދުވަހުގެ ޖަލު ހުކުމެއް ތަންފީޒު ކުރައްވަމުން. ފޮޓޯ: ނިޝާން އަލީ/މިހާރު\nއުމަރު ކުރެއްވި ޓުވީޓުގައި ވިދާޅުވީ އޭނާގެ ވާހަކަތައް ގޮތް ގޮތަށް ބަދަލު ނުކުރެއްވުމަށެވެ. އަދި ނަޝީދަކީ އިސްތިއުފާ ދިނުން ވެސް ބޮޑު ބަޣާވާތަކަށް ބަދަލުކޮށްލި މީހެއް ކަމަށާއި ނަޝީދަކީ "ޒިޔައްޓޭ އަންހެނަކަށް" ބަދަލުކޮށްލި މީހެއް ކަމަށް އޭނާ ވިދާޅުވި އެވެ. ޒިޔައްޓޭއަކީ ރައީސް ނަޝީދުގެ ވަރަށް އަރިސް ބޭފުޅެކެވެ.\nމި ޓުވީޓުތަކާ ގުޅިގެން އިދިކޮޅު ފިކުރުތަކަށް ތާއީދުކުރާ އާންމުންނާއި ސަރުކާރަށް ތާއީދު ކުރާ މީހުން ވަނީ ޓުވިޓާގައި ތަފާތު ޝުއޫރުތައް ފާޅު ކުރަން ފަށައިފަ އެވެ. އުމަރަށް ތާއީދުކުރާ މީހުން ވަނީ އޭނާ އަށް ސާބަސް ދީފަ އެވެ. ދެކޮޅު މީހުން ބުނީ ނާޒިމް ފްރޭމް ކުރި ގޮތަށް އުމަރު ވެސް ފްރޭމްކޮށްފާނެ ކަމަށެވެ.\nMi rajjeygai mihinga jareemaathah nuhuttuvigen miulhee Hm @UmarNaseerPPM ge ronkuru kamunneve.\n— Ismail Ali (@Gamuissey) June 17, 2016\nބައެއް މީހުން ބުނީ މިނިސްޓަރެއްގައި ހުންނަން ޖެހޭ ސިފަތައް އުމަރު ނަސީރުގައި ނެތް ކަމަށާއި އުމަރުގެ ފެންވަރު ޓުވީޓުން އެނގިގެންދާ ކަމަށެވެ. އަދި އުމަރު ޖަލަށް ލެވޭނެ ދުވަހެއް ވެސް އަންނާނެ ކަމަށާއި އެ ދުވަހަކުން އެމްޑީޕީގެ އާންމު މެމްބަރުން އުމަރު ދޫކޮށްލަން ގޮވާލާނެ ކަމަށް ވެސް ބައެއް މީހުން ބުންޏެވެ.\nއުމަރަށް ތާއީދުކުރާ މީހުން ބުނީ އޭނާއަކީ ފަހުގެ ތާރީހެއްގައި ފެނުނު "ދަންޑަހެލު" ކަމަށެވެ. އަދި އުމަރަކީ މީހެއްގެ ރުހުން ލިބޭތޯ އުޅުއްވާނެ ބޭފުޅެއް ނޫން ކަމަށް ވެސް ބައެއް މީހުން ބުންޏެވެ.\n@UmarNaseerPPM @MohamedNasheed @nazim7878 Saababey umaraa Hama thedhufulheh thiya bunuhvy..👏🏻👏🏻"\n— Azhart (@AzhartAz) June 17, 2016\nމިނިސްޓަރު އުމަރު "މިހާރު"އާ ވާހަކަ ދައްކަވަމުން އިއްޔެ ވިދާޅުވީ ކުރީގެ ނައިބު ރައީސް އަދީބަކީ، ނާޒިމް ފްރޭމް ކޮށްފާނެ ފަދަ ބޭފުޅެއް ކަމަށް ގަބޫލު ކުރެއްވޭ ކަމަށެވެ. އުމަރު ވިދާޅުވީ ނާޒިމް ފްރޭމް ކުރުމުގައި، މުޅި ފުލުހުންގެ މުއައްސަސާ ބައިވެރިވެދާނެ ކަމަށް ގަބޫލު ކުރައްވަން ދަތި ކަމަށެވެ. އެކަމަކު ވަކިވަކި ފުލުހުންނަށް ފައިސާ ދީގެން އެކަން ކުރުމުގެ ފުރުސަތު އޮވެދާނެ ކަމަށް އުމަރު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އުމަރު ނަސީރު ހޯމް މިނިސްޓަރު ކާނަލް ނާޒިމް ކުރީގެ ނައިބު ރައީސް އަދީބު\nއުމަރުގެ އިއުތިރާފާ ގުޅިގެން ނާޒިމް މިނިވަންކުރަން ޖެހޭ


Gaabil Meehunnaa Eku Umra Ah Meehun Gendhiyumah "Al-Ain" Thayyaaru Vefai - Vaguthu\nގާބިލު މީހުންނާ އެކު އުމްރާ އަށް މީހުން ގެންދިޔުމަށް "އަލްއައިން" ތައްޔާރުވެފައި\nތިމާ އާއި ހަވާލުވެގެން ނުވަތަ ތިމާގެ މައިބަފައިންނާއި ހަވާލުވެގެން އުމްރާގެ މާތް އަޅުކަން އަދާ ކުރުމަށް މައްކާއަށް ކުރާ ދަތުރަތައް ދިޔުމަށް އެންމެ ރަނގަޅީ ކޮން ބައެއްތޯ އަބަދުވެސް މީހުން ބަލައެވެ. އެ ދަތުރާއި ހަވާލުވެ ތިބޭ ފަރާތްތަކަކީ އެކަމަށް ކިހާ ވަރެއްގެ ކުޅަދާނެ ބައެއްތޯ ބަލާލަންވެސް ޖެހެއެވެ. އުމްރާ ދަތުރެއްގައި ދާން ބޭނުންވާއިރު، ބޭނުންވާނީ މައްކާ އާއި މަދީނާގެ ކަންކަން ރަނގަޅަށް ދަންނަ އަދި އުމްރާއަށް ދާ މީހުންނަށް ވެސް ހެޔޮ ގާތްކޮށް ހިތާނެ ބައެއް ނޫންތޯއެވެ؟.\nމިއީ އެފަދަ ގްރޫޕެކެވެ. ހައްޖާއި އުމްރާގެ ދަތުރުތައް މި ގްރޫޕުން ކުރާތާ ފަސް އަހަރު ދުވަސް ވެއްޖެއެވެ. މި ދައްކަނީ މިފަހަރުވެސް އުމްރާއަށް މީހުން ގެންދިޔުމުގެ "ހުއްދަ" ލިބިފައިވާ "އަލްޢައިން ޓްރެވަލް އެންޑް ޓުއާސް ޕްރައިވެޓް ލިމިޓެޑް"ގެ ވާހަކައެވެ. މި ގުރޫޕުގައި އިސްކޮށް މަސައްކަތް ކުރައްވާ އެންމެންނަކީ އެކަމަށް ތަޖުރިބާ ހުރި ގާބިލު މީހުންނެވެ.\nމި ގުރޫޕުން މި އަހަރުވެސް ހަތަރު އުމްރާ ދަތުރެއް ކުރުމަށް ވަނީ ނިންމާފައެވެ. އެއީ އަންނަ މާރިޗް މަހު ކުރާ ދަތުރަކާއި، ރޯދަ މަހުގެ ދަތުރާއި ނޮވެމްބަރާއި ޑިސެންބަރު މަހު ކުރާ ދަތުރެވެ. މިހާރުން ފެށިގެންވެސް އެ އުމްރާ ދަތުރުތަކުގައި ބައިވެރިވުމުގެ ފުުރުސަތު އެބައޮތެވެ.\n"އާއްމުކޮށް ދަތުރުތައް ސްކޫލް ބަންދުތަކާއި ގުޅިފައި މި އޮންނަނީ. ދެން އޮންނަނީ ރޯދަ މަހު. ދެން ނޮވެމްބަރު، ޑިސެމްބަރުގައި އޮންނަ ދަތުރުތައްވެސް އޮންނާނީ ސްކޫލް ބަންދުގައި" އަލްއައިން މައުލޫމާުދެއެވެ.\nއަލްޢައިން އިން އަންނަ މާރިޗް މަހުގައި ކުރާ އުމްރާ ދަތުރު ފަށާނީ އެ މަހުގެ 20 ވަނަ ދުވަހުއެވެ. ރަމަޟާން މަހުގެ ފަހު 15 ގައިވެސް އޮންނާއެވެ. އެއީ 17 ދުވަހާއި 25 ދުވަހުގެ ދެ ޕެކޭޖެވެ. ނޮވެމްބަރު އަދި ޑިސެންބަރު މަހުގެ އުމްރާ ދަތުރު އޮންނާނީ އެ މަހެއްގެ 20 ހިސާބުގައެވެ.\nމި ގުރޫޕަށް ބަލާއިރު، އާއްމުކޮށް ހައްޖާއި އުމްރާ ދަތުރުތައް ދަނީ ސްރީލަންކަން އެއާރލައިނުންނެވެ. ނަމަވެސް މިފަހަރު ސައުދީ އެއާލައިންސްގައި ދަތުރު ކުރެވޭތޯ ދަނީ ބަދަލުމުންނެވެ. އަދި ދަތުރުވެރިން މައްކާއަށާއި، މަދީނާގައި މަޑުކޮށްގެން ތިިބޭ ހޮޓަލަކީ އާއްމުކޮށް އެ ގުރޫޕުން ގޮސް ތިބޭ ތަނެވެ. އެ ގުރޫޕުން މައްކާގައި ތިބެނީ ތްރީ ސްޓާ ހޮޓަލެއްގައެވެ. އަދި މަދީނާގައި ތިބެނީ ފޯ ސްޓާ ހޮޓަލެއްގައެވެ. މި ހޮޓަލަކީ ހަރަމަށްދާން ވަރަށް ފަސޭހަ އެހާ ކައިރި ހޮޓަލެއްކަމަށް ވެސް އެ ގުރޫޕުން މައުލޫމާތުދެއެވެ.\nމި ގުރޫޕުގެ ފަރާތުން މައުލޫމާތު ލިބިފައިވާގޮތުގައި، އުމްރާ ދަތުރުތަކަށް ފައިސާ ދެއްކުމަށް ދެ ފަރާތުން އެއްބަސްވާ ލުއިގޮތެއްވެސް ހަމަޖައްސާދެވޭނެއެވެ.\nއަލް އައިން ގްރުޕާއެކު ކުރާ އުމްރާ ދަތުރުތަކުގައި\nދީނީ ނަސޭހަތާއި އިރުޝާދު ދިނުން\nމައްކާ އާއި މަދީނާގެ އާސާރީ ތަންތަނަށް ޒިޔާރަތް ކުރުން، މައްކާގެ ހަރަމްފުޅުގެ ދާރުލް އާސާރް ބަލައިގެން ދިޔުން\nމުސްލިމުންގެ ތިން ހަރަމް ކަމުގައިވާ މަސްޖިދުލް ހަރަމް، މަސްޖިދުލް އަގުސާ، މަސްޖިދުއް ނަބަވީއަށް ޒިޔާރަތްކުރާނެ (މި ދަތުރުތަކުގެ ތެރެއިން މަސްޖިދުލް އަގްސާގެ ދަތުރުތައް އޮންނާނީ ފަލަސްތީނުގައި އަމާންކަން އޮތްކަމުގައި ވާނަމަ)\nޠާއިފްގެ އާސާރީ ތަންތަނަށް ޒިޔާރަތް ކުރުން. މި ދަތުރުގައި އުމްރާއެއްވުމުގެ ފުރުސަތު ލިބޭނެ.\nފަސް ލީޓަރުގެ ޒަމްޒަމް ފުޅިއެއް ގުރޫޕުން ހަދިޔާ ކުރުން\nރޯދަމަހުގައި ފޮއްޓާއި އިހުރާމާއި، ދަބަހާއި އަދި އެ ނޫންވެސް ތަފާތު ތަކެތި ގުރޫޕްގެ ފަރާތުން ހަދިޔާ ކުރާނެ\nކެއުން ބުފޭ ގޮތަށް ރެސްޓޯރެންޓުގައި ދިވެހި ތަފާތު ރަހަތަކާއެކު\nސިއްހީ އެހީތެރިކަން (ޑޮކްޓަރަށް ދެއްކުމާއި، އެހެނިހެން ހިދުމަތްތައް)\nބަލި މީހުން އަޅުކަން ފުރިހަމަ ކުރުމުގެ ކަންތައް ހަމަޖައްސައި ދިނުން\nބާޒާރުކޮށްލުމަށް މޯލްއަަކަށް ގެންގޮސްދިނުން\nތަޖުރިބާ ހުރި މި ގުރޫޕުގެ ހަވާލުގައި އުމްރާއަށް ދާން ބޭނުންވާ ފަރާތްތަކުން މައުލޫމާތު ސާފް ކުރުމަށާއި، އަދި ނަން ނޯޓު ކުރެއްވުމަށް 7775982 ނުވަތަ 3335900 އަށް ގުޅައިގެން ކުރިއަށް ދެވޭނެއެެވެ.\nފެބުރުއަރީ 15, 2018 19:15\nކިހިނެއްތޯ ޠާއިފަށް ދާނީ؟ ޢުމްރާއަށް ދޫކުރާ ވިސާގެ ދަށުން ދެވޭނީ ހަމައެކަނި ޖިއްދާ، މައްކާ އަދި މަދީނާއަށް. ވީމާ، އިސްތިހާރުކުރުމުގަ ފުރަތަމަ ވެސް އޮޅުވާލުމެއް ނޫންބާ؟\nފެބުރުއަރީ 16, 2018 20:01\nމަވެސް ދިޔައިން..ވަރަށް ބަރާބަރު ގްރޫޕެއް. އެއްވެސް އޮޅުވާލުމެއް ހުރިކަމެއް ފާހަނގައެއް ނުކުރެވޭ.\nފެބުރުއަރީ 15, 2018 20:04\nއެއީ ހަމަތެދެއް ޠާއިފަށް ގެންގޮސްދޭ ވަރަށް ރަނގަޅު ގުރޫޕެއްމިއީ މަދިޔައިން ތަޖުރިބާކޮށްފައިހުރި މީހެއް\nފެބުރުއަރީ 15, 2018 20:48\nމަދިޔައިން ވަރައް ކަމުދާ ބައެއް ތޯއިފައްވެސް ގެންދޭ ކެއުންވެސް ބަރާބަރު މަދެންވެސް ދާނީ މި ގުރޫޕުން\nފެބުރުއަރީ 20, 2018 18:20\nތޯއިފުގެ ދަތުރުތައް ފުރަތަމަ ފެއްޓީ އެސްބީޓީ ޙައްޖު އުމްރާ ގްރޫޕުން ، އޭރު އެތަނަށްދިއުމަކީ ދިވެހި ޙައްޖު ގްރޫޕުތަކުން ކުރާކަމެއް ނޫން .....


އިންޑިއާއާއި ޗައިނާގެ ވާދަވެރިކަމުގެ ތެރެއަށް ރާއްޖެ ވަދެގެން ނުވާނެ: އުމަރު\nމުހައްމަދު އުސާމް 08 ސެޕްޓެމްބަރ 2020\nއިންޑިއާއާއި ޗައިނާގެ ޒަމާންވީ ވާދަވެރިކަމުގެ ދެމެދަށް ރާއްޖެ ނުފެތޭ ގޮތަށް ހާރިޖީ ސިޔާސަތު ބިނާ ކުރަން ޖެހޭ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nއުމަރު ނަސީރު މިހެން ވިދާޅުވެފައި މިވަނީ، އިންޑިއާއާ ދެކޮޅަށް ސަރުކާރާއި އިދިކޮޅު ސަޕޯޓަރުން މީސް މީޑިއާގައި ބޮޑު ކެމްޕޭނެއް ފަށާފައިވަނިކޮށެވެ. މީސް މީޑިއާގައި "އިންޑިއާ އައުޓް" ހޭޝްޓެގާއެކު ކެމްޕޭން ކުރަމުންދާއިރު، "ގައުމު ވިއްކާލުމާ ދެކޮޅަށް" މަގުމަތީ ހަރަކާތްތަކެއް ވެސް ޕީޕީއެމް އާއި ޕީއެންސީ ވަނީ ދާދިފަހުން ބާއްވާފައެވެ.\n"ދިވެހި ޗެނަލް" ގެ ޕްރޮގްރާމެއްގައި ބައިވެރިވެވަޑައިގެން އުމަރު ނަސީރު ވިދާޅުވީ، އިންޑިއާއި ޗައިނާއަކީ ވެސް ވަރަށް ބާރުގަދަ ދެ ގައުމު ކަމަށާއި ރާއްޖޭގެ ރޯލަކަށް އޮންނަން ވާނީ ދެ ގައުމުގެ ވެސް އެހީގައި އިގްތިސާދީ ކުރިއެރުންތައް ހޯދުން ކަމަށެވެ.\nނަމަވެސް އެއިން ވަކި ގައުމެއްގެ މަސްލަހަތު އިސް ކުރާނަމަ އެތައް މައްސަލައެއް ކުރިމަތިވާނެ ކަން ފެންނަމުންދާ ކަމަށް އުމަރު ވިދާޅުވިއެވެ. މި ގޮތުން ރާއްޖެއަށް އިގްތިސާދީ ކުރިއެރުން ނުލިބި، ގައުމީ ސަލާމަތާ ގުޅުން ހުރި އެތައް މައްސަލައެއް ވެސް ނުކުންނާނެ ކަމަށް އޭނާ ވިދާޅުވިއެވެ.\n"ރާއްޖޭގެ ހާރިޖީ ސިޔާސަތު އަބަދުވެސް ބިނާ ކުރަން ވާނީ މި ދެ ބޮޑު ބާރު [އިންޑިއާ އަދި ޗައިނާ] ގެ ދެމެދުގައި ރާއްޖެ ނުފެތި އޮންނަ ގޮތަކަށް. އެއްވެސް ކޮޅަކަށް ރާއްޖެ ޖެހިއްޖެނަމަ މި މައްސަލަ ނުކުންނާނެ،" އުމަރު ވިދާޅުވިއެވެ.\nއުމަރު ވިދާޅުވީ، އެމްޑީޕީއާއި އިދިކޮޅު ކޯލިޝަންގެ ފަރާތުން ވެސް ފެންނަމުން ދަނީ އެންމެ ރަނގަޅު ނަމޫނާއެއް ނޫން ކަމަށެވެ. އެމްޑީޕީގެ އެންމެ އިސް އެއް ލީޑަރު، ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެމްޑީޕީގެ އިސް ލީޑާޝިޕްގެ ބޭފުޅުން ޗައިނާއަށް ފާޑުވިދާޅުވިއިރު، އިދިކޮޅު ކޯލިޝަންގެ އިސް ބޭފުޅުން ގެންދަވަނީ އިންޑިއާއަށް ފާޑުވިދާޅުވަމުން ކަމަށް ވިދާޅުވިއެވެ.\n"ވަރަށް ގިނައިން ފެނޭ ރައީސް ނަޝީދު ޗައިނާއަށް ހަމަލާ ދެއްވަނިކޮށް. މިއީ ވަރަށް ގޯސްކަމެއް. އެއްގޮތަކަށް ވެސް ޗައިނާއަށް ހަމަލާދީގެން ނުވާނެ. އަޅުގަނޑުމެނަށް ފެނޭ އިދިކޮޅު ބައެއް ފަރާތްތަކުން އިންޑިއާއަށް ޒާތީގޮތުން ވާހަކަ ދައްކާތަން ވެސް. އެއީވެސް ގޯހެއް،" އުމަރު ވިދާޅުވިއެވެ.\nއެެހެންވިޔަސް ރާއްޖެ ފަދަ ގައުމެއްގައި އިންޑިއާ ފަދަ ބޮޑު އިގްތިސާދެއްގެ ސިފައިން ތިބުން ބަލައިގަނެވެން ނެތް ކަމަށް ވެސް އުމަރު ވިދާޅުވިއެވެ. ޗައިނާއާއި އިންޑިއާގެ ބާރުގެ ދަށަށް ރާއްޖެ ނުދާނެ ގޮތަށް ސިޔާސަތުތައް ގެންގުޅެން ޖެހޭ ކަމަށް އޭނާ ވިދާޅުވިއެވެ.\nއިދިކޮޅު ޕީޕީއެމް އާއި ޕީއެންސީގެ ބޭފުޅުން ގެންދަވަނީ ވަރަށް ބޮޑަށް އިންޑިއާއަށް ފާޑުވިދާޅުވެ އަދި ޗައިނާއަށް ތައުރީފް ކުރައްވާ ވާހަކަ ދައްކަވަމުންނެވެ. އަދި ވެރިކަން ކުރާ މައި ޕާޓީ، އެމްޑީޕީގެ އިސް ބޭފުޅުން ގެންދަވަނީ އިންޑިއާއަށް ތައުރީފް ކުރައްވައި ޗައިނާއަށް ފާޑުވިދާޅުވަމުންނެވެ.\nމީގެ އިތުރުން އެމްޑީޕީގެ ހަރަކާތްތަކާއި ސަރުކާރުގެ އިސް ބޭފުޅުންނަށް އިންޑިއާއިން ހަރަދު ކުރައްވާ ކަމުގެ ތުހުމަތު ވެސް ކުރެވިފައިވެއެވެ. ޗައިނާއިން އިދިކޮޅު ޕީޕީއެމްއާއި ޕީއެންސީގެ ހަރަކާތްތަކަށް ހަރަދު ކުރާ ކަމުގެ ތުހުމަތު ވެސް ކުރެވިފައިވެއެވެ. ހުރިހާ ފަރާތަކުން ގެންދަވަނީ ވެސް މި ތުހުމަތުތައް ދޮގު ކުރައްވަމުންނެވެ.\nމި ދެ ގައުމުން ވެސް ރާއްޖެއަށް ބޮޑެތި ލޯނު އަދި ހިލޭ އެހީ ދީފައިވާ އިރު، މިދިޔަ ސަރުކާރާއި މި ސަރުކާރުގައި ވެސް ހާރިޖީ ސިޔާސަތުގެ ހަމަހަމަކަން ނެތި، ޗައިނާ އާއި އިންޑިއާގެ ވާދަވެރިކަމުގެ ތެރެއަށް ރާއްޖެ ވަންނާނެ ފަދަ ގޮތަކަށް ސިޔާސީ ލީޑަރުންގެ ނިންމެވުންތަކާއި ވާހަކަފުޅުތައް ހުންނެވި ކަމަށް ހާރިޖީ ގުޅުންތައް ދިރާސާ ކުރައްވާ ބައެއް ބޭފުޅުން ވިދާޅުވެއެވެ.\nއަރުޝީފަށް ނެގީ 08/09/2020 12:50\nއެންމެފަހުން އަޕްޑޭޓްކުރީ 08/09/2020 12:50\nއަމާޒަކީ ސުޕްރީމް ކޯޓުން އިންސާފު ޤާއިމުކުރުމުގައި ނަތީޖާ ނެރެވުން: އުއްތަމަފަނޑިޔާރު\nއައިޝަތު ހަނާ5މިނެޓު ކުރިން\nއިސްމާއިލް އައިހަމް 12 މިނެޓު ކުރިން\nމަރިޔަމް ހަސަން 23 މިނެޓު ކުރިން


Fathuruverikan tharahgy kurumah online forum thakeh\nރާއްޖެ ޒިޔާރަތްކުރި ރަޝިއާގެ ފަތުރުވެރިން/ ފޮޓޯ:ލަންޑަނާޒްއިންސިޑްނީ\nފަތުރުވެރިކަން ތަރައްގީ ކުރުމަށް އޮންލައިން ފޯރަމްތަކެއް\n09 އޭޕްރީލް 2020 - 15:13:39\nރާއްޖޭގެ ފަތުރުވެރިކަން ތަރައްގީ ކުރުމަށް މަޝްވަރާކުރުމަށް އޮންލައިން ޑިސްކަޝަން ފޯރަމްތަކެއް ބޭއްވުމަށް މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން "އެމްއެމްޕީއާރްސީ" ނިންމައިފިއެވެ.\nކޮވިޑް-19 އާއި ގުޅިގެން ރާއްޖޭގެ ފަތުރުވެރިކަމަށް ކުރިމަތިވެފައިވާ ލޮޅުން ތަކުން އަރައި ގަނެ ރާއްޖޭގެ ފަތުރުވެރިކަން އިތުރަށް ތަރައްގީ ކުރެވިދާނެ ގޮތްތަކާ މެދު މަޝްވަރާކުރުމަށް ބޭއްވޭ މި އޮންލައިން ފޯރަމްތަކުގައި ރާއްޖޭގެ ފަތުރުވެރިކަން ޕްރޮމޯޓް ކުރެވިދާނެ ގޮތްތަކާއި ގުޅޭގޮތުން މަޝްވަރާކުރާނެ ކަމަށް އެމްއެމްޕީއާރްސީ އިން ބުނެއެވެ.\nމި ފޯރަމް ތަކުގައި ރާއްޖޭގެ ފަތުރުވެރިކަން މާކެޓް ކުރުމަށް ހަރަކާތްތެރިވާ ފަރާތްތަކުން ބައިވެރިވާނެ ކަމަށާއި ފޯރަމްތައް ކުރިއަށް ދާނީ މި ފަރާތްތައް ކުދި ގްރޫޕްތަކަކަށް ބަހާލައިގެން ކަމަށް އެމްއެމްޕީއާރްސީ އިން ބުނެއެވެ.\nމި ފޯރަމްތައް އޮންލައިންކޮށް ބޭއްވުމަށް ނިންމީ ކޮވިޑް-19 ގެ ސަބަބުން އިޖްތިމާއީ ގައިދުރުކަން ބެހެއްޓުމުގެ ގޮތުން ކަމަށް އެމްއެމްޕީއާރްސީ އިން ފާހަގަކުރެއެވެ.\nއެމްއެމްޕީއާރްސީ އިން ވަނީ މިދިޔަ މަހު ރަޝިޔާ އަދި ކޮމަންވެލްތު އޮފް އިންޑިޕެންޑަންޓް ސްޓޭޓްސް (ސީއައިއެސް) ގެ ގައުމުތަކުގެ ޓުއާ އޮޕަރޭޓަރުންނަށް ހާއްސަ ކޮށްގެން ރާއްޖޭގެ ފަތުރުވެރިކަން އިޝްތިހާރު ކުރުމަށް އީ-ލާނިންގް ޕްލެޓްފޯމެއް ތައާރަފްކޮށްފަ އެވެ.


Abadhuves Hithugai - 8 | Vaahaka އަބަދުވެސް ހިތުގައި – 8 – Vaahaka\n1k 1 0\tDecember 24, 2021\n'ކަލޭމެން ތިބޭ އޭނަ މީނަ މީނަ އޭނަ ކިޔަކިޔާ.. މަދިޔައީ އިނގޭ..' އަތުން ޓާޓާ ކިޔާލަމުން ޒައިކް އެމީހުނާ ދުރަށް ގެއަށްދާން ހިނގައިގަތެވެ.\n'އާނ މިއަންނަނީ..' ތިންމީހުން ސަކަރާތް ހުއްޓާލުމަށް ފަހު ޒައިކް އާ ހަމަކުރަން އަވަސްވެގަތެވެ.\n'އަހަންނާއެކު ހޮސްޕިޓަލަށް ދާނަންތަ..' ގެއަށް ދިއުމުގެ ކުރިން ހޮސްޕިޓަލަށް ދާނީއޭ ހިތަށް އެރުމުން ޒައިކް އަހާލިއެވެ.\n'އާނ އޭނ ކީއްކުރަން.. ކަލެއަށް ކިހިނެތް ވީ.؟' ޒައިކްއަށް ކަމެއް ވީއޭ ހިތާ އައިކަން ބުނެލިއެވެ. 'މަށަށް ކަމެއް ނުވެޔޭ.. މަލްކާ އެތާ އޮތީމަ އޭނައަށް ވިޒިޓް ކޮށްލަން..' ޒައިކް އައިކަންގެ ފުށް ކިބައިގައި ބޮނޑިއެއް އަޅާލިއެވެ.\n'އަހަރެން ދާނަން..' މަލްކާގެ ނަން އިވުމުން ކުއްލިއަކަށް ރާކިން އަތް ހިއްލާލިއެވެ. ޒައިކް އެއްބުމަ އަރުވާލި އިރު އައިކަން ހީވަނީ އެއްޗެއް ހަދާންކުރަން އުޅޭހެންނެވެ. އޭރު އަދްޔަން ހުރެގެނަކުން ހެނީއެވެ. ކުރިން ދުވަހަކު ވެގެން އުޅޭގޮތް އެގިފައިވާތީ ހަދާންވީއެވެ.\n'ހޭ އެއީ ގައިމު ރާކިން ފަސްޓް ސައިޓް ގާލްގެ....' 'އޭނނ.. މަލްކާ.. ވަޓް ދަ .. ޔޫ އެން ހާރ.. އޭމް އައި އެސްލީޕް ސީއިންގް އަ ޑްރީމް ..' އައިކަން ބުނަން އުޅުނު ޖުމްލަ ފުރިހަމަ ނުވަނީސް ޒައިކް ބުނި އެއްޗަކުން އޭނާއަށް ބާރަށް ހީގަނެވުނެވެ.\n'އޭއި މަލްކާ މަށަށްވުރެ އަހަރެއް ދޮއްޓޭ.. އެދައްކަނީ އޭނަ ސިސްގެ ވާހަކަ..' އަގަޔަށް ވައްތަރެއް ޖައްސާލަމުން ރާކިން ބުނެލިއެވެ. 'އޯހް އެހެންދޯ ވީ.. މަ ހީކުރި.. އަޅާނުލާ ކޮންގްރާ މަށަށް އަންގާވެސް ނުލަމެއްނު..' ހިތަށް އެރިއެއްޗަކާހުރެ އަމިއްލަ ނަފްސަށް މޮޔަގޮވާހާލު ޒައިކް ބުނެލިއެވެ.\n'އަނެއްކާ ކަލެއަށް މަލްކާ ކަމުދަނީތަ.. އައި މީން ތިވީ ގޮތެއްދޯ.. ހަހަހަހަ..' އަދްޔަން އައިސް ޒައިކްގެ ކޮޑަށް އަތް ވައްޓާލިއެވެ. 'ވީ އާ އޮންލީ ފްރެންޑްސް އެނގޭ.. ޑޯންޓް އަންޑަރ އެސްޓިމޭޓް އަވަރ ރިލޭޝަން..' ދެލޮލުގެ ހިމަކޮޅުން އަދްޔަންއަށް ބަލައިލަމުން ޒައިކް ތުން ފިއްތާލިއެވެ.\n'އޯކޭ އޯކޭ ބަޓް އިޓް ޖަސްޓް ކުޑްބީ ޔުއަރ ބިގިނިން.. އެން އިމޭޖިން އަހަރެމެން ދެމީހުން ސިސްޓާރސްގެ ހަބީސްއަށްވީމަ ހާދަ މަޖާވާނޭ.. ދެން އޭރު ކަލޭގެ ދޮންތަޔާ މީނަވެސް އަހަރެމެން ސެޓް ކޮށްލާނަމެއްނު.. އޭރު މިއަދްޔަނަށް މީހަކު ހޯދުން ބާކީ އޮންނާނީ.. ހެހެ.. ހިނގާ ދާން ހޮސްޕިޓަލަށް..' ރާކިން އެއްލޯ މަރާލާފައި ހީގަތެވެ. ހޫމްއޭ ބުނެފައި ޒައިކް ހިނގައިގަތީ ކޮންމެ އެއްޗެކޭ ބުންޏަސް އެމީހުންގެ ޖެއްސުން ނުހުއްޓޭނެކަން އެނގުމުންނެވެ. އޭނާއަށް ނޭނގުނު ކަމަކީ އޭނާގެ ހިތުގައި މަލްކާގެ ނަން ފެވެމުން ދާކަމެވެ.\n'އައިވީ ހުސްވާނެ އިރުކޮޅަކުން.. ޔޫ ފިލިންގް ބެޓަރ.؟' ނަރުސް ކުއްޖާ އައިސް މަލްކާއަށް ބޭސް ދޮއްކޮށްލަމުން އޯގާތެރިކަމާއެކު އެއްސެވެ. 'ހުމްމް.. ތޭންކްސް..' މަލްކާ ހިނިތުންވެލާފައި ފެންފުޅި ނަގައިލިއެވެ.\n'މެލޯ ހާދަ ގޯހޭ.. މަށަށް އަންގާވެސް ނުލާ ވިއްޔަ..' މަލްކާ އޮތް ރޫމްގެ ތެރެއަށް ވަދެ އާލާ ޝަކުވާ ބޯޓު އޮއްސާލި އެވެ. 'ހެދުނު ނެތޭ ގައިގަ ޓައިޕް ކުރާނެހާ ވަރެއްވެސް.. އަހަރެން އޮތީ ދެމިފަ.. އެހެންވެ.. ވަރުޖެހުނީމަ އަންގާލީ..' އާލާއަށް ޖަވާބު ދީފައި މަލްކާ އަލުން އެތާނގައި އޮށޯވެލިއެވެ. ދެމީހުން އޮލަވާހަކަ އެއްގައި ޖެހުމުން މަލާކް ފޯނުނަގައިގެން ހޮސްޕިޓަލުން ބޭރަށްދާން ހިނގައިގަތެވެ.\n'އެސްކިއުޒް.. މަލްކާ އޮތީ ކޮން ރޫމެއްގަ.؟' ކައުންޓަރ ކައިރީ ހުރި ނަރުސް ކުއްޖާ ކައިރީ ޒައިކް އަހާލިއެވެ. '12 ވަނަ ރޫމްގަ..' ގަޑުތަކެއް ހާވާލަމުން އެކުއްޖާ ޖަވާބު ދިނެވެ. ޝުކުރު އަދާކުރުމަށް ފަހު ޒައިކް އެ ކޮޓަރިއާ ދިމާއަށް އަވަސްވެގަތެވެ.\n'މަލް.. ދޫކޮށްލިތަ.؟' ކޮޓަރި ކުރިމަތީ ބިއްދޮށަށް އެނބުރިގެން ހުރި 'މަލްކާ' އަށް ޒައިކް ގޮވާލިއެވެެ. 'މަލް ނޫން މަލާ ހެހެ ބޭބެއަށް އޮޅުނީތަ މަލާ އާ ދޮނާ..' މަލާކް ބިއްދޮށަށް އެނބުރިފައި ހީގަތެވެ. 'އޯހް ރަނގަޅަށް ނުބަލަމޭ.. ކޮބާ ދޮނާ..' ޒައިކް އޭނާގެ އިސްތަށިގަނޑަށް އަތް ކޮށްޕާލަމުން ހިނިތުންވެލިއެވެ. 'އެތެރޭގަ..' މަލާކް ޖަވާބު ދީފައި ހިނގައިގަތެވެ.\n'ހޭ.. ކިހިނެތް މިހާރު..' ކޮޓަރިތެރެއަށް ވަދެ ޒައިކް މަލްކާ އޮތް އެދު ކައިރިއަށް ޖެހިލި އެވެ. 'ވެލް.. ކޮބާ ފްރެންޑް ފުރުވާލިންތަ.؟' މަލްކާ އަހާލިއެވެ. 'އާނ.. މަލް ދޫކުރަނީ ކޮންއިރަކު އައިވީ ހުސްވަނީދޯ އެއޮއް..' ޒައިކް އައިވީއަށް ބަލައިލަމުން ބުނެލިއެވެ.\n'ދެންމެ ސިސްޓަރ އައިސް ބުނި އިރުކޮޅަކުންނޭ.. ޒައިކް މިއިންދަ ކުރުނބާ ކަނޑާލަބަ.. މިމެލޯ ގަނޑު އަމިއްލައަށް ބޭނުންވެގެން ނުބުނާނެ ވިއްޔާ..' އާލާ މޭޒުމަތީގައި ހުރި ކުރުނބާ އަށް އިޝާރާތް ކޮށްލަމުން ބުނެލިއެވެ. އާއެކޭ ބުނެފައި ޒައިކް ކުރުނބާ ހަދާލަން އުޅެގަތެވެ.\n'އޭ އެދަނީ ކައެ ކުރަޝު ގަނޑު..' ހޮސްޕިޓަލް ބޭރުގައި ހުރި ބެންޗެއްގައި އިށީނދެގެން އިނދެފައި އެހެންދިޔަ މަލާކް ދައްކަމުން އަދްޔަން ރާކިންގެ ކޮޑުގައި ޖަހާލިއެވެ. 'ތެދެއް ދޭބަ އޭނަ ކައިރިއަށް.. ކުޑަކޮށް މާފޮޅުވޭތޯ..' ބާރަކަށް ހީގަނެފައި އައިކަންވެސް އަދްޔަން އާ އެއްބައި ވެލިއެވެ.\n'މަ އަދި ޓައިމް ބޭނުމޭ.. އޭނަވެސް ސްކޫލް ނިމޭނެ މިއަހަރު އެހެންވީމަ މިހާ އަވަހަށް ތެޅިފޮޅޭނެ ކަމެއް ނެތެއްނު.. ބިސައިޑްސް މަ އޭނަޔާ ސީދާ ކްރަޝް ޕޮއިންޓް ގެ ވާހަކަ ދެއްކީމަ އޭނަ ހީކުރާނީ ކީކޭ.؟ ތަންކޮޅެއް ސްމޫތް ކޮށެއްނު ދާންވާނީ.. ފަސްޓް ބީ އަ ފްރެންޑް.. ދެން މޭކް ހާރ ލައިކް ޔޫ.. ދެން ކޮންފެސް ޔުއަރ ފީލިންގްސް.. ދެން އަދި ކިރިޔާ އެއްނު މާ ފޯޅުވާ ހަމަޔަށް ދާނީ..' ރާކިން އޭނާގެ ހިޔާލީފޮލާގަނޑަށް ފޮނިތޮއްޓާއި ކާފޫރު ތޮޅި ކަރަންފޫ އަޅައިގެން ކިޔާލިއިރު ހީވަނީ ވާހަކައެއްގެ ހުލާސާ ކިޔާލިހެންނެވެ. 'އާނ އެވެސް ތެދެކޭ..' އައިކަން އޭނާގެ ބޯ ކަހާލިއެވެ. ޒާވީ އަށް ކޮންފެސް ކުރާނެ ގޮތެއް ނޭނގިގެން އުޅޭ އިރު އޭނާއަށް ވުރެ ފަސް އަހަރު ހަނގު ބޯހަރު ރާކިން މިއޮތީ ހުރިހާ ކަމެއް ޕްލޭން ކޮށްފަ ވިއްޔާއެވެ.\n'ސޯ ދަ މޯރަލް އޮފް ދަ ސްޓޯރީ އީޒް..' ޕަކަ ޕަކަ ލާފައި ހެމުން އަދްޔަން އަހާލިއެވެ. 'އީޒް ދެޓް ޔޫ އާރ އޭން އިޑިއަޓް..' ރާކިން އަދްޔަންގެ ބޮލުގައި ބޮޑިއެއް އަޅާލަމުން ބާރަކަށް ބުނެލިއެވެ.\n'ދަރިފުޅާ މިހާރު ކިހިނެއް.؟' މަލާކް އަންނަން އުޅޭ ވާހަކަ ބުނިއިރުން ފެށިގެން ގޭދޮރުމަތީ ދެކޮޅަށް ހިނގާލަ ހިނގާލަ ހުރި ޒުލްފާ އެމީހުން ފެނުމާއެކު އަހާލިއެވެ. 'މިހާރު ރަނގަޅޭ.. ހުންވެސް އެއްކޮށްހެން ފިނިވެއްޖެ.. މަންމަ ވިސްނަނީދޯ ދެކަމެއް ނަހަދާ..' ޒުލްފާގެ މޫނަށް ބަލައިންހުރެފައި މަލްކާ ބުނެލިއެވެ. ހީވާ ގޮތުން ނަމަ ޒުލްފާގެ މޫނުން ދިރާސާއެއް ކޮށްލީއެވެ.\n'ދަރިފުޅަށްވެސް އެނގޭނީ ދަރިފުޅު މަންމައަކަށް ވާދުވަހަކު..' ހިނިގަނޑަކާއެކު ޒުލްފާ ބުނެލިއެވެ. އާލާ އާއި މަލާކްވެސް ހޭން ފެށުމުން މަލްކާ ތުންދަމާލިއެވެ.\n'ދެން ހެވޭ.. މީހަކު ހޯދީމަ ޖެއްސުން ކުރާނީ.. އާލް އެހުރީނު އޭނައަށް ޖެއްސުން ކޮށްބަ.. އޭނަ އިންނާނެ ކަން ނޭނގޭ މިއަހަރު..' މަލްކާ ރާގުލާފައި ޝަކުވާ ކޮށްލިއެވެ. 'މޭބީ ޔޫ އާރ އޮންދަ ވޭ..' މަލްކާގެ ކަންފަތް ދޮށުގައި ސިއްރުން އާލާ ބުނެލިއެވެ. 'ޒެޑް ފޯރ ޒަޒަޒަ..' އާލާ އާ ބައިވެރިވެ މަލާކްވެސް މަޑުން ބުނެލިއެވެ. 'ބައި ދަ ވޭ ޔެސް.. ގްރޭޖުއޭޓް ވާތަނުން އިންނާނަން..ބްލާހް..' އާލާ އިތުރު ކޮށްލިއެވެ.\n'ދެން ބޭރުގަތަ ތިބޭނީ.. އާލްވެސް އާދޭ ޖޫސްތައްޓެއް ވިއަސް ބޮއެގެން ދާންވާނީ..' ޒުލްފާ ތަންދައްކަމުން ގޭތެރެއަށް ޖެހިގަތެވެ.\n'އާދޭ..' މަލްކާގެ އަތުގައި ހިފައިގެން އާލާ ގޭތެރެއަށް ވަންނަން ހިނގައިގަތެވެ.\n'ހިނގާ ތިކަންތައް އަވަސް ކުރަންވީ..' އަލި މަނިކު އާ އެކު ގޭތެރެއަށް ދާން 'އޭނާ' އަވަސްވެގަތެވެ.\nގޭގެ މެދެއްހާ ހިސާބުގައި ޖަހާފައިވާ އަލިފާންގަނޑުގެ ސަބަބުން ގޭތެރެއަށްވަނީ ފުދޭވަރަކަށް އުދާސްކަން ވެރިވެފައެވެ. އަލިފާންގަނޑުގެ ކުރިމައްޗަށް ވާގޮތަށް 'އޭނާ' އިށީނދެލިއެވެ.\nއެއްފަރާތެއްގައިއަލި މަނިކު ކިޔެވެލިތައް ކިޔެވުމުގައި އަވަދިނެތި އިންއިރު އިރުއިރުކޮޅާ އޮއްސެމުން ދިޔަ އިރަށް ބަލައިލައެވެ. ހީވާގޮތުންނަމަ އޭނާ އުޅެނީ އިރުއޮއްސޭލެއް ލަސްވެގެންނެވެ. އަލި މަނިކު ބަލަބަލާ ހުއްޓާ އިރު އޭގެ ވާޖިބު އަދާކުރުމަށްފަހު ދުނިޔެއާ އަލްވަދާއު ކިޔާލިއެވެ. ހަމަ އެއާއެކު އޭނާގެ ދެލޯ މެރި ތުންތެޅުވުން އަވަސްވެގަތެވެ. ކުރިމަތީގައި ހުރި އަލިފާންގަނޑަށް ނަޒަރު ހުސްކޮށްލައިގެން 'އޭނާ' އިންއިރު އަލިފާންގަނޑުގެ ތެރެއިން އިންސާނެއްގެ ސިފަޖެހޭ ހެން ހީވާ ފަހަރުވެސް އާދެއެވެ.\n'ލިވިއާން.. އަހަރެމެން ކަލެޔާ ހަވާލުކުރި ކަންތައް ކުރާނަންތަ.؟' އަލީ މަނިކު ދެލޯ ހުޅުވަމުން ބާރަށް ބުނެލިއެވެ. 'ހަހައްހާ.. ކަލޭމެން އައީ ދޯ.. މަށަށް އެނގުނޭ އަންނާނެކަން.. ބުނަން ފަސޭހަ ދޯ ކަންކަން ކޮށްދޭށޭ.. ކަލެއަށްވެސް އެނގޭނެ އަހަރެން އެއްވެސް ކަމެއް ނުކުރާނެކަން އޭގެ ބަދަލުގަ އެއްޗެއް ނުލިބެނީސް ދޯ!..' ލިވިއާންގެ އަޑު މުޅި އެ ކޮޓަރި ތެރޭ ގުގުމާލިއެވެ.\n'އާނ.. މަށަށް އެނގޭ..މާ ހާސަރު ނުދަމާ ބޭނުންވާ ކަންތައް ބުނޭ...' އަލި މަނިކު އަމުރު ކޮށްލިއެވެ. 'މައިތިރިވެބަލަ.. ކަމަކަށް ލަސްވަނީތަ.. އަހަރެން ބޭނުންވާ ކަންތައް ބުނާނަން އިރުކޮޅަކުން..' އަލި މަނިކު ވާހަކަދެއްކި ރާގަށް ލިވިއާންވެސް ބުނެލިއެވެ.\n'އެއް..' މާހައުލަށް ގެއްލިފައިހުރި މަލްކާ ސިއްސައިގެން ދިޔައީ ފެންފޮދެއް އޭނާގެ ނޭފަތް ކުރީގައި ޖެހުމުންނެވެ. އޭނާއަށް ބޭއިޚްތިޔާރުގައި ހިނިތުން ވެވުނީ ހިމަފޮދު ވާރޭ ވެހޭކަން އެނގުމުންނެވެ.\n'މަލްކާ..' ޒުލްފާ ގޭތެރެއިން ގޮވާލި އަޑު އިވުމުން މަލްކާ އެދިމާއަށް ހިނގައިގަތެވެ.\n'ހޫމް..' ދޮރު ކުޑަކޮށް ހުޅުވާލާ އެދޭތެރެއިން ބޯ ދިއްކޮށްލަމުން މަލްކާ ފަރާތް ފަރާތް ހޯދާލީ ޒުލްފާ ހުރި ތަނެއް ނޭނގިގެންނެވެ. ފެންނަ ހިސާބުގައި ޒުލްފާ ނެތުމުން މަލްކާ ކޮޓަރިން ނިކުމެ ސިޓިންރޫމް އާއި ބަދިގެ ބަލައިލިއެވެ.\n'މަންމާ..' އެތާގައި ވެސް ޒުލްފާ ނެތުމުން ޒުލްފާ އުޅޭ ކޮޓަރިއާ ދިމާއަށް މަލްކާ ހިނގައިގަތެވެ.\n'ދަރިފުޅާ..' ޒުލްފާ ގެއިން ބޭރުން ގޮވާލި އަޑު އިވުނެވެ. ޕިސްޕިސް ކިޔަމުން މަލްކާ ބޮޑު ދޮރާ ދިމާއަށް ހިނގައިގަތެވެ. މުޅި ގޭތެރެ ހޯދާއިރު ޒުލްފާ ބޭރުގައި ހުރި ކަން ނޭނގުނު ވިއްޔަ އެވެ.\nމަޑު ފިޔަވަޅުތަކެއްގައި ގޮސް ދޮރު ހުޅުވާލާފައި މަލްކާ ބޭރަށް ނިކުމެލިއެވެ. 'މަންމާ..' ބޭރުން ޒުލްފާގެ ހިލަމެއް ނުވުމުން މަލްކާގެ ހިތުގައި ނޭނގޭ ބިރުވެރިކަމެއް އުފަންވިއެވެ. އަނެއްކާވެސް މަލްކާގެ ނަމުން މީހަކު ގޮވާލިއެވެެ. މިފަހަރު އަޑު ތަފާތެވެ. އެއީ ޒުލްފާ ނުވަތަ މަލާކްގެ ވެސް އަޑެއް ނޫނެވެ. ދުވަހަކުވެސް މަލްކާއަށް އިވިފައި ނުވާ އެއަޑު އައީ ގަސްތަކުގެ ތެެރެއިންނެވެ.\nRooya Xek January 1, 2022\nހޭ ގައިސް 😍 ހަވް ޔޫ ޑުއިން❤ ހޯޕް އޯލް އާރ އެންޖޯއިންގް 🥰 ހެޕީ ނިއު އިޔާރ ޓު އޯލް އިނގޭ 🥳 ނެކްސްޓް ޕާރޓް އިންނާނީ އަޕް ކޮށްލާފަ 😊 ވިލް ސީ ސޫން ދޯވްވ✨ ސްޓޭ ސޭފް އެން ޓޭކް ކެއަރ 🥺 މޭ ދިސް ނިއު އިޔަރ ބްރިންގް ޔޫ ލޮޓްސް އޮފް ބްލެސިންގްސް ވިތް އިޓް 💖💖


Lanka Ge Volley Team Aai Eku Kulhunu3Match In Ves Raajje Balivehje - Vaguthu\nލަންކާގެ ވޮލީޓީމާއި އެކު ކުޅުނު ތިން މެޗުން ވެސް ރާއްޖެ ބަލިވެއްޖެ\nޔޫތް މިނިސްޓާރ އަހްމަދު މަހްލޫފްގެ ދައުވަތަކަށް ލަންކާގެ ގައުމީ ވޮލީ ޓީމު ރާއްޖެ އައިސް ކުޅުނު މެޗުތަކަށް ފަހު، އަންނަ ހަފްތާގައި ނޭޕަލްގައި ފަށާ ސެންޓްރަލް ޒޯން މުބާރާތާއި ކުރިމަތިލާ ރާއްޖެގެ ޓީމަށް ހިތްވަރެއް ލިބިގެން ހިގައްޖެއެވެ.\nލަންކާ އިން ރާއްޖެ އާއި ދެކޮޅަށް ޖުމްލަ3މެޗެއް ކުޅެފައި ވާއިރު އެ3މެޗުންވެސް ރާއްޖެ ވަނީ ބަލިވެފައެވެ. ނަމަވެސް، ފުރަތަމަ މެޗުގައި ރާއްޖެ ސީދާ3ސެޓުން ބަލިވި އިރު، ދެން ކުޅުނު ދެ މެޗުގައިވެސް ވަނީ ލީޑުގައި އޮވެ، އެ ދެ މެޗުގެ ފުރަތަމަ ސެޓު ކާމިޔާބު ކޮށްފައެވެ.\nރޭގެ މެޗުގައި ރާއްޖެ އިން ފުރަތަމަ ސެޓު 25-22ން ގެންދިޔަ އިރު، ލަންކާ އިން ދެވަނަ ސެޓަށް ޓީމު ވަރުގަދަ ކޮށް، އެ ސެޓު 25-20ން ކާމިޔާބު ކުރިއެވެ. އަދި ދެން ކުޅުނު ދެ ސެޓު ގެންދިޔައީ 25-22 އަދި 25-13 އިންނެވެ.\nސެންޓްރަލް މުބާރާތަށް ދާ ރާއްޖޭގެ ޓީމު މާދަމާ ރޭ ފުރުމަށް ހަމަޖެހިފައި ވާއިރު، ކޯޗު މުހައްމަދު ސާޖިދު (ކާއްޓޭ) ބުނެފައި ވަނީ ލަންކާ ފަދަ ޓީމާކާއި ދެކޮޅަށް މި ފެންވަރުގައި ކުޅެފައި މުބާރާތުގައި ފެސޭހަ ވާނޭ ކަމަށެވެ.\n"ލަންކާ ފަދަ ޓީމަކާ ދެކޮޅަށް މި ފެންވަރުގައި ކުޅެފައި ސެޓު ވެސް ގެނެވޭ އިރު، ސެންޓަރަލް ޒޯނުގައި ރަނގަޅު ނަތީޖާއަކާ މެދު ވަރަށް އުއްމީދުކުރެވޭ. އެއީ ކޮންމެ ގޮތަކަށް ވިޔަސް، ސެންޓްރަލް ޒޯނުގައި ކުޅޭނީ ލަންކާ މި ކުޅޭ ލެވެލް އަށް ވުރެ ދަށް ޓީމުތަކެއް" ކާއްޓޭ ބުނެފައި ވެއެވެ.\nސެންޓްރަލް މުބާރާތުގައި ވާދަ ކުރަނީ ރާއްޖެ އަށް ވުރެ ދަށް ޓީމު ތަކަކަށް ވުމުން ރާއްޖެ އިން މުބާރާތަށް އަމާޒު ހިފާފައިވާ ރަން މެޑަލް އަށް ވާސިލްވުމަށް ފަސޭހަ ވެގެންދާނެއެވެ. އަދި މިހާރު ސްކޮޑުގައި ތިބި ހުރިހާ ކުޅުންތެރިންނަށް ވެސް ލަންކާ މެޗުތަކުން ފުރުސަތު ދީފައިވާކަން ފާހަގަކޮށްލެވެއެވެ.\nރާއްޖެ ހިމެނިފައިވަނީ މުބާރާތުގެ 2017ވަނަ އަހަރު ޗެމްޕިއަންކަން ހޯދި ކްރިގިސްތާނާއި، މުބާރާތް ބާއްވާ ނޭޕާލް އާއި އެއް ގުރޫޕެއްގައެވެ. ލަންކާ މެޗު ތަކަށް ފަހު ރާއްޖޭގެ ކުޅުންތެރިންގެ ތަޖުރިބާ އާއި ހިތްވަރު ވަނީ އިތުރުވެގެން ގޮސްފައެވެ.\nއޮގަސްޓް 15, 2019 12:43\nމީ ބަލިގަބޫލު ކިރާބައެއްނޫން ހިތްވަރު ލިބުނި ކޮންމޮޅެއް ލިބިގެން\nއާންމު ފާޚާނާތަށް ސާފްކުރަން ގައުމީވޮލީ ޓީމުގެ ކުޅުންތެރިން ލާންވީ ރާއްޖެއަށް ވރަށް ހުތުރު ނަން ލިބިއްޖެ\nއޮގަސްޓް 16, 2019 15:55\nކުޅިވަރު ސިޔާސީވާނެ އެންމެބޮޑައްވެނިމިއްޖެ


Ananya Kuraippeh Kaalaneetha? - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 32 މިނެޓް ކުރިން\nސްޓޫޑެންޑް އޮފްދަ އިޔާ2އިން އާއްމުންގެ ބޮޑު ސަމާލުކަން ހޯދި އަނަންޏާ ޕާންޑޭއަކީ ތަފާތު މޮޅު އެކްޓަރެކެެވެ. މިހާރަނަށް ހަތަރު ފިލްމެއް އޭނާ ކުޅެފައި ވެއެވެ. އޭނާގެ އެންމެ ފަހު ފިލްމަކަށް ފެނިގެން ގޮސްފައި ވަނީ ޚާލީ ޕީލީ އެވެ.\nއެ ފިލްމްގައި އޭނާ ކުރްތާ-ސަލްވާރް އާއި ދުޕައްޓާ އަޅައިގެން އުޅޭއިރު، އެ ފިލްމްގައި އޭނާ ވަރަށް ރީތިކަމަށް ގިނަބަޔަކު ބުނެފައި ވެއެވެ. އަދި އެ ފިލްމްގައި އޭނާ ފެނިގެން ދިޔައިރު ނޭފަތަށް ޖަހާފައިވާ ޕިން ވެސް މަޝްހޫރު ވެގެން ދިޔައެވެ.\nމި ވާހަކަތައް ބާއްވަމާ ހިނގާށެވެ. މިހާރު އޭނާއާ ގުޅޭގޮތުން ގިނަބަޔަކު ވާހަކަދައްކަމުން ދަނީ އޭނާ އިންސްޓަގްރާމް ކުރި ވީޑިއޯއަކާއި ގުޅިގެންނެވެ. އެ ވީޑިއޯއިން އެތައް ބައެއްގެ ހިތައް ބިރުވެރިކަން ވެރިވެގެންދާނެ ކަން ޔަގީނެވެ.\nއެ ފޮޓޯއިން ފެނިގެން ދަނީ އޭނާ ކުރައްޕެއް ކާލަން އުޅޭ މަންޒަރެވެ.\nއެ ފޮޓޯ އާއްމުކޮށް ބުނެފައި ވަނީ، އެ ޝޫޓްގެ ތެރެއިން އެއްވެސް ސޫއްޕަކަށް ގެއްލުން ދީފައި ނުވާ ކަމަށެވެ. އަދި އޭނާ ވަނީ ޚާލީ ޕީލީ ޕްރިމިއާ ބަލަން އެދިފައެވެ.